**STATYBOS RANGOS SUTARTIS**

**SPECIALIOSIOS SĄLYGOS**

|  |  |  |  |
| --- | --- | --- | --- |
| **Sutarties pavadinimas** | **31721-2 Vartų montavimo darbai** | | |
| **Sutarties data** |  | **Sutarties numeris** |  |

|  |  |  |
| --- | --- | --- |
| **1. SUTARTIES ŠALYS** | | |
| **1.1. Užsakovas** | 1.1.1. Pavadinimas | UAB „Geležinkelio tiesimo centras“ |
| 1.1.2. Juridinio asmens kodas | 181628163 |
| 1.1.3. Adresas | Trikampio g. 10, Lentvaris, Lietuvos Respublika |
| 1.1.4. PVM mokėtojo kodas | LT816281610 |
| 1.1.5. Atsiskaitomoji sąskaita | Nr. LT70 7044 0600 0040 1776 |
| 1.1.6. Bankas, banko kodas | AB SEB bankas, 70440 |
| 1.1.7. Telefonas | +370 65537023 |
| 1.1.8. El. paštas | info@gtc.lt |
| 1.1.9. Šalies atstovas |  |
| 1.1.10. Atstovavimo pagrindas |  |
| **1.2. Rangovas**  *(jei Tiekėjas yra fizinis asmuo, skiltys atitinkamai pakoreguojamos)* | 1.2.1. Pavadinimas |  |
| 1.2.2. Juridinio asmens kodas |  |
| 1.2.3. Adresas |  |
| 1.2.4. PVM mokėtojo kodas |  |
| 1.2.5. Atsiskaitomoji sąskaita |  |
| 1.2.6. Bankas, banko kodas |  |
| 1.2.7. Telefonas |  |
| 1.2.8. El. paštas |  |
| 1.2.9. Šalies atstovas |  |
| 1.2.10. Atstovavimo pagrindas |  |

|  |  |
| --- | --- |
| 1. **Pagrindinė informacija apie sutartį** | |
|  | |
| * 1. Pirkimo pavadinimas | **Vartų montavimo darbai** |
| * 1. Sutarties dalykas | Sutarties dalykas yra objekto vartų montavimo rangos darbai (toliau – **Darbai**). Darbų Techninė specifikacija yra neatskiriama šios Sutarties dalis. |
| * 1. Statinio duomenys |  |
| * + 1. Statinio pavadinimas, unikalus Nr. | [Nurodyti] |
| * + 1. Žemės sklypo (-ų) unikalus (-ūs) Nr. | [Nurodyti] |
| 1.4. Numatomi pasitelkti subrangovai | Subrangovo pavadinimas, juridinio asmens kodas, kontaktiniai duomenys ir jo atstovas. Nurodoma, kurią sutarties dalį vykdys atitinkamas subrangovas.  Subrangovas 1 – x darbams atlikti;  Subrangovas 2 – y darbams atlikti;  Subrangovas x – z darbams atlikti. |
|  | |
| 1. **Kaina ir mokėjimo tvarka** | |
| * 1. Taikoma kainodara | Fiksuota kaina |
| * 1. Pradinė Sutarties vertė | Pradinė Sutarties vertė, neįskaitant PVM, yra \_\_\_\_\_\_Eur (*nurodyti sumą skaičiais ir žodžiais*). 21 proc. PVM yra *\_\_\_ Eur (nurodyti sumą skaičiais ir žodžiais).* Pradinė Sutarties vertė, įskaitant PVM, yra \_\_\_\_ Eur *(nurodyti sumą skaičiais ir žodžiais).* |
| * 1. Sutarties kaina | Sutarties kaina, neįskaitant PVM, yra \_\_\_\_\_\_Eur (*nurodyti sumą skaičiais ir žodžiais*). 21 proc. PVM yra *\_\_\_ Eur (nurodyti sumą skaičiais ir žodžiais).* Sutarties kaina, įskaitant PVM, yra \_\_\_\_ Eur *(nurodyti sumą skaičiais ir žodžiais).* |
| * 1. Mokėjimai | Už faktiškai, tinkamai, kokybiškai atliktus bei perduotus Darbus Užsakovas moka Rangovui Sutarties Bendrųjų sąlygų 5 punkte ir Sutarties Specialiųjų sąlygų 2.4 – 2.5 punktuose nustatyta tvarka. |
| * 1. Atsiskaitymo terminai | Per 45 kalendorines dienas |
|  |  |
| 1. **Terminai** | |
| 3.1. Darbų atlikimo terminai | Ne vėliau kaip per **3 (tris) mėnesius** nuo Sutarties įsigaliojimo dienos. Darbų pabaiga pagal Sutartį bus laikomas momentas, kai bus užbaigti visi Sutartyje numatyti Darbai, ištaisyti defektai ir pasirašytas galutinis Darbų perdavimo-priėmimo aktas. |
| 3.2. Sutarties įsigaliojimo terminas ir galiojimo laikotarpis | Sutartis laikoma sudaryta ir įsigalioja įgaliotiems Šalių atstovams pasirašius Sutarties specialiąsias sąlygas. Sutartis galioja iki visiško Sutarties Šalių įsipareigojimų pagal Sutartį įvykdymo. |
| 3.3. Darbų priėmimas / perdavimas | Darbų perdavimo-priėmimo aktai pasirašomi už per Ataskaitinį laikotarpį atliktus darbus, jeigu atitinkamą Ataskaitinį laikotarpį Darbai buvo atliekami. Galutinis Darbų priėmimo-perdavimo aktas pasirašomas per 5 (penkias) kalendorines dienas po to, kai Rangovas įvykdo visus savo sutartinius įsipareigojimus, pateikia visus dokumentus, nurodytus Sutarties Bendrųjų sąlygų 10.1 punkte bei Priedo Nr. 1, Techninės specifikacijos skyriuje ir pateikia garantinių įsipareigojimų įvykdymo užtikrinimą. |
| 3.4. Darbų vykdymo grafikas | Netaikoma |
| 3.5. Darbų vykdymo etapai | Netaikoma |
|  | |
| 1. **Draudimai ir garantijos** | |
| 4.1. Statinio statybos, rekonstravimo, remonto, atnaujinimo (modernizavimo), griovimo ir kultūros paveldo statinio tvarkomųjų statybos darbų ir civilinės atsakomybės privalomasis draudimas (toliau – **Statybos darbų ir Rangovo civilinės atsakomybės draudimu)** | *1.1.1. Draudimo sutarties terminas:*  *Draudimo sutartis turi galioti nuo rangos darbų pradžios.*  *Draudimo sutartis turi galioti 30 dienų ilgiau nei numatyta visų Rangovo atliktų statybos darbų rezultato perdavimo statytojui (Užsakovui) dienos.*  *1.1.2. Draudimo apsaugos laikotarpis:*  *- Darbų draudimui - nuo apdraustų darbų pradžios iki datos, kai Rangovas perduoda visų darbų rezultatą Užsakovui ir yra pasirašomas statybos užbaigimo aktas ar deklaracija apie statybos darbų užbaigimą.*  *- Civilinės atsakomybės draudimui – prasideda nuo apdraustų darbų pradžios ir baigiasi ne ankščiau kaip visų Rangovo atliktų statybos darbų rezultato perdavimo statytojui (Užsakovui) dienos. Draudimo apsaugos laikotarpis turi apimti ne trumpesnį nei dveji metai nuo darbų rezultato perdavimo Užsakovui terminą.*  *1.1.3. Reikalaujama draudimo sutartimi (polisu) teikiama apsauga, Statybos darbų draudimo taisyklių IV skyriaus „Darbų draudimo sąlygos“ dalyje, be kita ko, turi apimti:*  *1.1.3.1. Visus pagal Sutartį atliekamus Darbus bei jų rezultatą, įskaitant panaudotus statybos produktus ir įrenginius visai objekto sąmatinei vertei.*  *1.1.3.2. Naudos gavėju turi būti nurodytas Užsakovas.*  *1.1.3.3. Besąlyginė išskaita šioje dalyje neturi būti didesnė nei nurodyta Statybos darbų draudimo taisyklėse.*  *1.1.3.4. Taisyklių 67.17 punkte turi būti pakoreguota nedraudžiamojo įvykio formuluotė pridedant „<>tačiau nesant fizinės žalos (nesugadintas, nesugriautas, nesunaikintas ir pan.)“.*  *1.1.3.5. Papildomai turi būti įtrauktas Garantinio termino draudimas. Draudimo apsauga suteikiama dėl žemiau nurodytu garantinio termino laikotarpiu atsiradusio apdrausto turto sugadinimo, sunaikinimo ar praradimo:*  *1.1.3.5.1. dėl Rangovo ir/ar apdraustųjų asmenų vykdomų draudimo objekto aptarnavimo darbų po statybos užbaigimo akto pasirašymo dienos;*  *1.1.3.5.2. kuris atsirado garantinio termino laikotarpio metu, su sąlyga, kad tokie nuostoliai ar žalos buvo sąlygoti apdraustų statybos darbų vykdymo draudimo vietoje metu iki apdraustų statybos darbų perdavimo Užsakovui momento.*  *1.1.3.5.3. Garantinio termino draudimo laikotarpis – 24 mėn. po to, kai Rangovas perduoda visų apdraustų darbų rezultatą Užsakovui.*  *1.1.4. Reikalaujama draudimo sutartimi (polisu) teikiama apsauga Statybos darbų draudimo taisyklių V skyriaus „Civilinės atsakomybės draudimo sąlygos“ dalyje, be kita ko, turi apimti:*  *1.1.4.1. Civilinės atsakomybės už žalą, padarytą tretiesiems asmenims, draudimo suma turi būti ne mažesnė nei 43.400,00 EUR draudimo suma vienam statiniui vienam draudžiamajam įvykiui ir draudimo apsaugos laikotarpiui.*  *1.1.4.2. Turi būti apdrausta civilinė atsakomybė dėl visų statinių (taip pat ir nesudėtingų).*  *1.1.4.3. Besąlyginė išskaita šioje dalyje neturi būti didesnė nei nurodyta Statybos darbų draudimo taisyklėse.*  *1.1.4.4. Taisyklių 104.1 punktas turi būti netaikomas. T.y. neturtinė žala pagal Sutartį turi būti atlyginama ne mažesne nei bendra civilinės atsakomybės draudimo suma.*  *1.1.4.5. Civilinės atsakomybės draudimo apsauga turi apimti civilinę atsakomybę, kilusią dėl aplinkos užteršimo (žemės paviršiaus ir gelmių, oro, vandens, dirvožemio, augalų, gyvūnų, organinių ir neorganinių medžiagų) ir aplinkos užteršimo likvidavimo.*  *1.1.4.6. Draudimo sutartyje turi būti nurodyta, jog Užsakovas yra laikomas papildomu apdraustuoju, t. y. draudiko subrogacijos (regreso) teisė į Užsakovą negalima. Tačiau ši nuostata nekeičia Statybos darbų draudimo taisyklių 13 p., nustatančio, jog Užsakovas yra laikomas trečiuoju asmeniu, jam Rangovo padarytos žalos atveju.*  *1.2. Jei sudarant Statybos darbų draudimo sutartį didesnėmis sumomis nei numatyta Statybos darbų draudimo taisyklėse yra nukrypstama nuo šiose taisyklėse numatomų privalomojo draudimo sąlygų, jos turi būti iš anksto raštu suderintos su Užsakovu.*  *1.3. Rangovas kartu su Statybos darbų draudimo sutartimi privalo pateikti Užsakovui ir mokėjimo(-ų) pavedimo(-ų), patvirtinančio(-ių) draudimo įmokos(-ų) ar jos(-ų) dalies(-ių) sumokėjimą, patvirtintas kopijas.*  *1.4. Jeigu Statybos darbų draudimo sutarties galiojimo laikotarpis baigiasi ankščiau nei iki Rangovas perduoda visų darbų rezultatą Užsakovui, Rangovas savo sąskaita privalo pratęsti (atnaujinti) Statybos darbų draudimo sutartį ir likus ne mažiau nei 5 (penkioms) darbo dienoms iki atnaujinamos draudimo sutarties pabaigos pateikti Užsakovui naujam draudimo laikotarpiui sudarytos draudimo sutarties faktą patvirtinančius dokumentus.*  *1.5. Jeigu Rangovas veikia jungtinės veiklos (partnerystės) pagrindu ir/ar samdosi subrangovus, tai visi kiti partneriai ir/ar subrangovai turi būti įvardinti kaip papildomi apdraustieji asmenys Statybos draudimo sutartyje.*  *1.6. Įvykus draudžiamajam įvykiui, dėl kurio apdraustas turtas, yra sunaikinamas ar sugadinamas, Rangovas privalo atlikti visus Darbus, kad atkurtų iki draudžiamojo įvykio buvusį turtą. Iš draudikų gautos draudimo išmokos turi būti naudojamos nuostoliams arba žalai padengti.* |
| 4.2. Statinio projektuotojo civilinės atsakomybės privalomasis draudimas | Netaikoma |
| 4.3.Sutarties įvykdymo užtikrinimas | Netaikoma |
| 4.4.Sutarties įvykdymo užtikrinimo vertė, pateikimo būdai ir terminas | - |
| 4.5.Garantinio laikotarpio prievolių įvykdymo užtikrinimas | Garantinio laikotarpio prievolių užtikrinimas pateikiamas vadovaujantis Sutarties Bendrųjų sąlygų ‎17 skyriaus nuostatomis.  Garantinio laikotarpio prievolių įvykdymas gali būti užtikrinamas:  Lietuvos Respublikoje ar užsienyje registruoto banko pirmo pareikalavimo banko garantija, išduota Užsakovo naudai, lietuvių arba anglų kalba bei atitinkančia Sutarties Bendrųjų sąlygų 12.4.1 punkto reikalavimus;  Draudimo bendrovės ar kredito unijos laidavimu, išduotu Užsakovo naudai, lietuvių arba anglų kalba bei atitinkančiu Sutarties Bendrųjų sąlygų 12.4.2 punkto reikalavimus.  Garantinio laikotarpio prievolių užtikrinimo vertė – ne mažiau kaip 5 (penki) proc. Sutarties kainos su PVM |
| 4.6. Delspinigiai | Nurodyti Sutarties Bendrųjų sąlygų 14.2 - 14.3 p. |
| 4.7. Bauda | 4.7.1. Už Sutartyje nurodytų draudimo dokumentų pateikimo terminų nesilaikymą Rangovas įsipareigoja sumokėti Užsakovui baudą (Bd), kuri apskaičiuojama pagal formulę:  Bd=Bv x (T– Ta)  kur:  Bv – 300,00 (trys šimtai) EUR;  T – dienų skaičius, kiek vėluojama pateikti Rangovo civilinės atsakomybės draudimo sutarties sudarymo faktą patvirtinančius dokumentus.  Ta  – dienų skaičius, kiek užtruko per numatytą Sutartyje nurodytą draudimo dokumentų pateikimo laikotarpį pirmą kartą Rangovo pateiktų draudimo dokumentų projektų vertinimas pas Užsakovą (skaičiuojama nuo sekančios dienos, kai buvo pirmą kartą Užsakovui pateikti Rangovo draudimo dokumentų projektai iki tokių dokumentų suderinimo/nesuderinimo dienos.)  Jei Ta > T, bauda už Sutartyje nurodytų draudimo dokumentų pateikimo termino nesilaikymą Rangovui netaikoma.  4.7.2. Rangovas papildomai įsipareigoja sumokėti Užsakovui baudą, kuri sudaro iš anksto įvertinus minimalius Užsakovo nuostolius, kurių Šalių sutarimu nereikia įrodinėti ir kurie sudaro 20 (dvidešimt) Eur sumai už kiekvieną uždelstą minutę, bet ne daugiau negu 1200,00 (vienas tūkstantis du šimtai) Eur už kiekvieną uždelstą valandą, bet ne daugiau negu 15 000,00 (penkiolika tūkstančių, 00 ct) Eur už kiekvieną uždelstą parą tuo atveju, kai dėl Rangovo kaltės Užsakovas negalės atnaujinti eismo tuo metu, kai turėjo pasibaigti Rangovui Sutartyje nustatyta tvarka suteikta Eismo pertrauka arba greičio ribojimo laikotarpio trukmė. Apskaičiuojant uždelsimų trukmę apvalinama minučių tikslumu į mažesnę pusę; neturi būti įskaičiuojami uždelsimai, kurie įvyko dėl nuo Užsakovo priklausančių aplinkybių. Netesybų (baudų, delspinigių) sumokėjimas neatleidžia Rangovo nuo pareigos atlyginti Užsakovo nuostolius, kurių nepadengia numatytos netesybos.  Toks pat atsakomybės skaičiavimo mechanizmas bus taikomas dėl nuo Rangovo priklausančių aplinkybių sutrikus traukinių eismui, jeigu tai įvyktų ne eismo pertraukos metu.  Jeigu iki suteiktos eismo pertraukos ar greičio ribojimo laikotarpio pabaigos Rangovas nespėja užbaigti atitinkamų darbų ir kreipiasi į Užsakovą dėl suteiktos eismo pertraukos ar greičio ribojimo laikotarpio pratęsimo Užsakovo nustatyta tvarka, Užsakovas prieš pratęsdamas eismo pertraukos ar greičio ribojimo laikotarpį gali pareikalauti, kad Rangovas sumokėtų netesybas už sutrikdytą (uždelstą arba nutrauktą) traukinių eismą. Netesybos skaičiuojamos tokiam laikotarpiui, kuris viršija pradinę nustatyta tvarka suteiktos eismo pertraukos arba greičio ribojimo laikotarpio trukmę. Rangovas, turi teisę atsisakyti eismo pertraukos ar greičio ribojimo laikotarpio pratęsimo, tačiau uždelsęs pradinių suteiktų laikotarpių trukmę privalės sumokėti šiame punkte nustatyto dydžio netesybas.  4.7.4. Rangovui nesilaikant Sutarties Bendrųjų sąlygų ‎9 skyriuje (Sauga Darbų vykdymo metu)nustatytų reikalavimų, už kiekvieną nustatytą tokių reikalavimų nesilaikymo atvejį Rangovas įsipareigoja Užsakovui sumokėti 500 (penkių šimtų eurų, 00 ct) EUR dydžio baudą.  4.7.5. Rangovui nesilaikant Sutarties Bendrųjų sąlygų 6.2.26 punkte nustatytos pareigos (statybvietės tvarka) nustatytų reikalavimų, už kiekvieną nustatytą tokių reikalavimų nesilaikymo atvejį, Rangovas įsipareigoja Užsakovui sumokėti 300  (trijų šimtų eurų, 00 ct) EUR dydžio baudą.  4.7.6. Jei Rangovas nespėja įvykdyti Darbų per Darbų vykdymo grafike suderintas eismo pertraukas, už kiekvieną papildomą eismo pertrauką Rangovas moka 1000 (vieno tūkstančio eurų, 00 ct) EUR dydžio baudą.  4.7.7. Rangovui nesilaikant Sutarties Bendrųjų sąlygų 6.2.31, 6.4 ir 6.5 punktuose nustatytų draudimų/ reikalavimų, už kiekvieną nustatytą tokių draudimų/reikalavimų nesilaikymo atvejį, Rangovas įsipareigoja Užsakovui sumokėti 500 (penkių šimtų eurų, 00 ct) EUR dydžio baudą.  4.7.8. Rangovas, padaręs Sutarties Bendrųjų sąlygų 6.2.29, 6.2.32, 6.2.33 punkte/punktų pažeidimą ir jo neištaisęs per 7 (septynias) kalendorines dienas nuo Užsakovo įspėjimo išsiuntimo dienos, įsipareigoja sumokėti 500 (penkių šimtų eurų, 00 ct) EUR dydžio baudą už kiekvieną nustatytą pažeidimo atvejį.  Kitos baudos numatytos Sutarties Bendrųjų sąlygų 18.4 ir 28.5 punktuose. |
| 4.8. Eismo pertraukos reikalingos sutarties vykdymui | Netaikoma |
| 4.9. Avansas | Netaikoma |
| 4.10. Avanso suma ir kitos avansinio mokėjimo sąlygos | Netaikoma |
|  | |
| 1. **Informacija sutarties valdymui** | |
| * 1. **UŽSAKOVAS** | |
| * + 1. Pavadinimas | UAB „Geležinkelio tiesimo centras“ |
| 5.1.2. Adresas | Trikampio g. 10, Lentvaris, Lietuvos Respublika |
| * + 1. Juridinio asmens kodas | 181628163 |
| * + 1. PVM mokėtojo kodas | LT816281610 |
| * + 1. Atsiskaitomoji sąskaita | Nr. LT70 7044 0600 0040 1776 |
| * + 1. Bankas, banko kodas | AB SEB bankas, 70440 |
| * + 1. Telefonas | +370 65537023 |
| * + 1. Faksas | - |
| * + 1. El. paštas | info@gtc.lt |
| * + 1. Atstovas | nurodyti |
|  | |
| * 1. **RANGOVAS** | |
| * + 1. Pavadinimas | nurodyti |
| * + 1. Adresas | nurodyti |
| * + 1. Juridinio asmens kodas | nurodyti |
| * + 1. PVM mokėtojo kodas | nurodyti |
| * + 1. Banko sąskaita | nurodyti |
| * + 1. Bankas, banko kodas | nurodyti |
| * + 1. Telefonas | nurodyti |
| * + 1. Faksas | nurodyti |
| * + 1. El. paštas | nurodyti |
| * + 1. Atstovas | nurodyti |
|  | |
| * 1. Sutarties rengėjas | nurodomas padalinys/skyrius, pareigos, vardas, pavardė, tel., el. paštas |
| * 1. Už Sutarties vykdymą ir PVM sąskaitų faktūrų per SABIS priėmimą atsakingas Užsakovo atstovas | nurodomas padalinys/skyrius, pareigos, vardas, pavardė, tel., el. Paštas Apie atsakingo asmens pasikeitimą Užsakovas informuoja Rangovą šios Sutarties Specialiųjų sąlygų 5.1.9 p. nurodytu Rangovo el. paštu ir atskiras Sutarties pakeitimas ar atskiras įgaliojimų įforminimas dėl šios priežasties nėra atliekamas. |
| * 1. Darbus priimti įgalioto atsakingo asmens kontaktiniai duomenys | nurodomas padalinys/skyrius, pareigos, vardas, pavardė, tel., el. paštas, gali būti nurodyti keli įgalioti asmenys. Apie įgalioto asmens pasikeitimą Užsakovas informuoja Rangovą šios Sutarties Specialiųjų sąlygų 5.1.9 p. nurodytu Rangovo el. paštu ir atskiras Sutarties pakeitimas ar atskiras įgaliojimų įforminimas dėl šios priežasties nėra atliekamas. |
| * 1. Sutarties savininkas: | [nurodyti padalinio kodą] |
| * 1. Už sutarties vykdymą atsakingas Rangovo atstovas | [nurodomos pareigos, vardas, pavardė, tel., el. paštas] |
|  | |
| 1. **Kitos sąlygos** | |
| * 1. Šalių pasirašytos Sutarties Specialiosios sąlygos kartu su Sutarties Bendrosiomis sąlygomis ir žemiau nurodytais Sutarties priedais sudaro Sutartį tarp Užsakovo ir Rangovo. Laikoma, kad Sutartį sudarantys dokumentai vienas kitą paaiškina. Jeigu Sutarties Specialiųjų sąlygų ir / ar jų priedų nuostatos neatitinka Sutarties Bendrųjų sąlygų nuostatų, pirmenybė yra teikiama Sutarties Specialiųjų sąlygų bei jų priedų nuostatoms. Sutarties Bendrosiose sąlygose nurodytos alternatyvios nuostatos (su prierašu „*jei taikoma“, „jei tokių būtų“, „jei tokių yra“* ar pan*.*) taikomos tik tokiu atveju, jeigu jos konkrečiai aprašomos Sutarties Specialiosiose sąlygose ar Sutarties specialiųjų sąlygų prieduose, taip pat jeigu jų taikymas būtinas atsižvelgiant į galiojantį teisinį reguliavimą, susijusį su Sutarties dalyku. Esant tarpusavio neatitikimams tarp Sutarties Specialiųjų sąlygų ir jos priedų, prioritetas teikiamas Rangovo pasiūlymui, po to pirkimo, kurio pagrindu buvo sudaryta Sutartis, sąlygoms, po to šiam Šalių pasirašytam Sutarties tekstui. | |
| * 1. Esant neatitikimams ar prieštaravimams tarp Specialiųjų sąlygų priedų, pirmenybė teikiama pirmam pagal eiliškumą, nurodytą Sutarties Specialiosiose sąlygose, priedui. | |
| * 1. **Šalys, pasirašydamos šias Sutarties Specialiąsias sąlygas, patvirtina, kad perskaitė tiek Sutarties Specialiąsias sąlygas ir jų priedus, tiek ir Sutarties Bendrąsias sąlygas, suprato jų turinį ir visos Sutarties sąlygos visiškai atitinka jų valią ir tikruosius ketinimus.** | |
|  | |
| 1. **SUTARTIES SPECIALIŲJŲ SĄLYGŲ PRIEDAI** | |
| * 1. Priedas Nr. 1 – Techninė specifikacija; | |
| * 1. Priedas Nr. 2 – Darbų kiekių žiniaraštis (jeigu taikoma); | |
| * 1. Priedas Nr. 3 – Pirkimo dokumentai ir jų paaiškinimai (jeigu taikoma); | |
| * 1. Priedas Nr. 4 – Rangovo pateiktas pasiūlymas (ir jo paaiškinimai, jeigu taikoma); | |
| * 1. Priedas Nr. 5 – Sutarties įvykdymo užtikrinimo garantija (jeigu taikoma) (originalas saugomas pas Sutarties Specialiųjų sąlygų 5.3 punkte nurodytą Užsakovo asmenį) | |
| * 1. Priedas Nr. 6 – Garantinio laikotarpio prievolių įvykdymo užtikrinimo garantija (jeigu taikoma) (originalas saugomas pas Sutarties Specialiųjų sąlygų 5.3 punkte nurodytą Užsakovo asmenį) | |
| * 1. Priedas Nr. 7 – Rangovo draudimo liudijimas(-ai) (polisas(-ai)) (jeigu taikoma) (originalas(-ai) saugomas(-i) pas Sutarties Specialiųjų sąlygų 5.3 punkte nurodytą Užsakovo asmenį) | |
| |  |  | | --- | --- | | **Užsakovo vardu:**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | **Rangovo vardu:**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | |

Šio dokumento pasirašymo, registracijos datos ir Nr. užfiksuoti šio dokumento metaduomenyse.

**STATYBOS RANGOS SUTARTIS**

**BENDROSIOS SĄLYGOS**

1. **SĄVOKOS** 
   1. **Ataskaitinis laikotarpis** – yra mėnuo nuo praėjusio kalendorinio mėnesio 25 dienos iki einamojo kalendorinio mėnesio 24 dienos (įskaitytinai).
   2. **Atsisakomi darbai** – Darbai ar jų kiekiai (apimtys), kurie Sutarties vykdymo metu Užsakovui tapo nereikalingi ir nebus įsigyjami, įskaitant Darbus, kurių nebereikia dėl Techninės specifikacijos reikalavimų arba Projekto sprendinių būtinų pakeitimų, klaidų ar trūkumų Projekte taisymo.
   3. **Darbai –** darbai, kuriuos pagal Sutartį privalo atlikti Rangovas. Tuo atveju, kai perkamos paslaugos ir darbai, ši sąvoka apima taip pat ir Rangovo teikiamas paslaugas.
   4. **Darbų pradžia** – Pirkimo dokumentuose nurodyta Darbų vykdymo pradžia. Jeigu nenurodyta kitaip Sutarties Specialiosiose sąlygose, Darbų pradžia laikoma pirma diena po Sutarties įsigaliojimo datos.
   5. **Darbų (Darbų etapo) atlikimo terminas** – laikas, skaičiuojamas nuo Darbų pradžios iki Darbų (Darbų etapų, jei tai numatyta) perdavimo-priėmimo akto pasirašymo dienos.
   6. **Darbų perdavimo-priėmimo aktas** – dokumentas, įforminantis Darbų (Darbų etapo) perdavimą-priėmimą, pasirašomas vadovaujantis Sutarties Bendrųjų sąlygų ‎10 skyriuje nustatyta tvarka.
   7. **Europos elektroninių sąskaitų faktūrų standartas** – Europos elektroninių sąskaitų faktūrų standartas, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19).
   8. **Įranga** – prietaisai ir mechanizmai, sudarantys Darbus ar jų dalį.
   9. **Komunalinio sektoriaus pirkimų įstatymas** – Lietuvos Respublikos pirkimų, atliekamų vandentvarkos, energetikos, transporto ir pašto paslaugų srities perkančiųjų subjektų, įstatymas.
   10. **Medžiagos** – visa tai, kas turi sudaryti Darbus ar jų dalį (išskyrus Įrangą).
   11. **Nurodymas** – bet koks raštiškas arba žodinis (kuris vėliau turi būti patvirtintas raštiškai) nurodymas, kurį dėl Sutarties vykdymo Rangovui duoda Užsakovas arba jo atstovas.
   12. **Papildomi darbai** – darbai, kurie nenumatyti Sutartyje, tačiau yra tiesiogiai susiję su Darbais arba kitais Rangovo įsipareigojimais pagal Sutartį ir kuriuos būtina papildomai atlikti dėl Techninės specifikacijos reikalavimų arba Projekto sprendinių būtinų pakeitimų (tarp jų – Darbų apimčių pakeitimo), klaidų ar trūkumų Projekte taisymo ir tokių darbų atsiradimo rizika nebuvo perduota Rangovui.

Tuo atveju, kai Sutarties kaina apskaičiuojama taikant fiksuoto įkainio kainodarą, Papildomais darbais taip pat yra laikomi Darbų kiekių žiniaraštyje nurodytų Darbų kiekius viršijantys kiekiai, kai dėl to viršijama Pradinės sutarties vertė.

Tuo atveju, kai Sutarties kaina apskaičiuojama taikant fiksuotą kainą, Papildomais darbais taip pat yra laikomos Sutartyje nurodytų Darbų apimtis viršijančios apimtys.

* 1. **Projektas –** Užsakovo Rangovui pateiktų normatyvinių statybos techninių dokumentų nustatytos sudėties dokumentų, kuriuose pateikiami statytojo sumanyto statinio sprendiniai (statinio projekto dalys, skaičiavimai, brėžiniai), skirtų statybą leidžiančiam dokumentui gauti, statybai vykdyti ir statybos užbaigimo procedūroms atlikti, visuma, kurie yra pridėti kaip Sutarties Specialiųjų sąlygų priedas.
  2. **SABIS** - sąskaitų administravimo bendroji informacinė sistema, skirta informacinių technologijų priemonėmis parengti, pateikti ir išsaugoti sąskaitas už įsigyjamas prekes, paslaugas ir darbus, taip pat gauti informaciją apie pateiktų sąskaitų apmokėjimą.
  3. **Statinys –** Užsakovo Užduotyje ir (ar) Sutarties Specialiosiose sąlygose nurodytas objektas, kurio statybos, rekonstrukcijos, remonto ar griovimo darbus Rangovas įsipareigoja atlikti pagal Sutartį.
  4. **Statybą leidžiantis dokumentas –** Projekto pagrindu išduotas statybą leidžiantis dokumentas, pridėtas prie Specialiųjų sąlygų kaip priedas, kurio pagrindu Rangovas turi vykdyti Darbus.
  5. **Sutartis –** Sutarties Bendrosios sąlygos, Specialiosios sąlygos ir visi jų priedai.
  6. **Sutarties kaina** – pagal Sutartį Rangovui mokėtina galutinė bendra suma.
  7. **Techninė specifikacija –** Užsakovo parengtas dokumentas, kuriame yra nurodytas Statinys, detalizuoti pagal Sutartį atliekami Darbai, apibūdinti reikalavimai ir / ar tikslai Darbų teikimo atžvilgiu, nurodyta, jei tai yra taikytina, metodai ir ištekliai, kuriuos privalo naudoti Rangovas ir / ar rezultatai, kurių jis privalo pasiekti.
  8. **Trečioji šalis** – bet kuris kitas fizinis ar juridinis asmuo, kuris nėra Šalis.
  9. **Viešųjų pirkimų įstatymas** – Lietuvos Respublikos viešųjų pirkimų įstatymas.

1. **ŠALIŲ PAREIŠKIMAI** 
   1. Šalys pareiškia ir garantuoja, kad:
      1. Sutartį sudarė turėdamos tikslą realizuoti jos nuostatas bei galėdamos realiai įvykdyti Sutartyje nurodytus įsipareigojimus nurodyta Darbų apimtimi ir terminais;
      2. Sutartį sudarė nepažeisdamos ir neturėdamos tikslo pažeisti Lietuvos Respublikos teisės aktų bei Šalių veiklą reglamentuojančių dokumentų bei sutartinių įsipareigojimų;
      3. jos yra mokios, jų veikla nėra apribota, joms neiškelta arba nėra numatoma iškelti bylos dėl restruktūrizavimo ar likvidavimo, jos nėra sustabdžiusios ar apribojusios savo veiklos, joms nėra iškeltos bankroto bylos;
      4. Sutartyje bei jos prieduose nurodyti terminai yra priimtini abiem Šalims, jie yra nustatyti kiekvienai Šaliai įvertinus visas jai svarbias aplinkybes bei rizikas. Rangovas yra informuotas, kad Darbų atlikimo terminų laikymasis yra esminė Sutarties sąlyga.
   2. **Rangovas** pareiškia ir garantuoja, kad:
      1. pilnai susipažino su visa informacija, susijusia su Darbais bei kita jo reikalavimu Užsakovo pateikta dokumentacija, reikalinga Sutarties pagrindu prisiimamiems įsipareigojimams įvykdyti bei Darbams atlikti, ir ši dokumentacija bei joje pateikta informacija yra visiškai ir pilnai pakankama tam, kad Rangovas galėtų užtikrinti tinkamą ir visišką visų Sutartimi prisiimamų įsipareigojimų vykdymą ir jų kokybę;
      2. jis pats bei jo sutartinius įsipareigojimus vykdantys ir Darbus atliekantys tretieji asmenys turi visas licencijas, leidimus, atestatus, kvalifikacinius, saugos darbe pažymėjimus, taip pat visus kitus dokumentus ir reikiamą kvalifikaciją, ir kompetenciją Darbams ir įsipareigojimams, numatytiems Sutartyje vykdyti;
      3. jis turi visas technines, intelektualines, fizines bei bet kokias kitas galimybes ir savybes, reikalingas ir leidžiančias jam deramai vykdyti Sutarties sąlygas, bei užtikrinti aukščiausią atliekamų Darbų kokybę;
      4. jis neturi įsiskolinimų ar įsipareigojimų tretiesiems asmenims, kurie kliudytų tinkamai vykdyti Sutartimi prisiimtus įsipareigojimus, ir įsipareigoja neprisiimti tokių įsipareigojimų visu Sutarties galiojimo laikotarpiu;
      5. Darbus atliks griežtai laikantis reikalavimų, įtvirtintų Lietuvos Respublikos civiliniame kodekse, Lietuvos Respublikos statybos įstatyme, statybos techniniuose reglamentuose (STR) bei kituose Lietuvos Respublikos teritorijoje galiojančiuose teisės aktuose;
      6. Rangovas ir (ar) jo pasitelkti ūkio subjektai, kurių pajėgumais jis remiasi, ir (ar) subrangovai ir jų teikiamos paslaugos, prekės ar darbai nekels grėsmės nacionaliniam saugumui ar (ir) Užsakovo verslui;
      7. Rangovui ir (ar) jo pasitelktiems ūkio subjektams, kurių pajėgumais jis remiasi, ir (ar) subrangovams, tai pat kiekvieno iš nurodytų asmenų kontroliuojantiems asmenims ir (ar) pagal Sutartį teikiamoms prekėms/Medžiagoms/Įrangai (įskaitant jų sudedamąsias dalis) ir jų gamintojams, teikiamoms paslaugoms ir jas teikiantiems asmenims nėra taikomos Lietuvos Respublikoje įgyvendinamos sankcijos (toliau – sankcijos), įskaitant Jungtinių Amerikos Valstijų sankcijas, kaip tai apibrėžta Lietuvos Respublikos ekonominių ir kitų tarptautinių sankcijų įgyvendinimo įstatyme ir kituose tarptautiniuose, Europos Sąjungos ir Lietuvos Respublikos teisės aktuose (bent vienai iš taikomų sankcijų);
      8. Rangovui ir (ar) jo pasitelktiems ūkio subjektams, kurių pajėgumais jis remiasi, ir (ar) subrangovams/subteikėjams, tai pat kiekvieno iš nurodytų asmenų kontroliuojantiems asmenims ir (ar) pagal Sutartį teikiamoms prekėms/Medžiagoms/Įrangai (įskaitant jų sudedamąsias dalis), teikiamoms paslaugoms/darbams nėra taikomos sankcijos, kaip jos suprantamos Sankcijų įgyvendinimo ir kontrolės politikoje ([paskelbta viešai](https://doc.ltg.lt/lt/apie_mus/valdymas/vidaus_teises_aktai/sankciju_igyvendinimo_ir_kontroles_politika_lt.pdf)[[1]](#footnote-2)).
   3. Pasikeitus aplinkybėms, nurodytoms Sutarties Bendrųjų sąlygų ‎2.1.3, ‎2.2.2, ‎2.2.4, 2.2.6, 2.2.7 punktuose, Šalis įsipareigoja apie tai raštu informuoti kitą Šalį ne vėliau kaip per 3 (tris) darbo dienas. Nepateikus visos ‎2.1.3, ‎2.2.2, ‎2.2.4, 2.2.6, 2.2.7 punktuose nurodytos informacijos per nustatytą terminą, pasekmės atitenka Šaliai neįvykdžiusiai šių įsipareigojimų.
   4. Šalys pareiškia ir garantuoja, kad kiekvienas Sutarties ‎2.1 – ‎2.2 punktuose nurodytų pareiškimų Sutarties sudarymo dieną yra tikras ir teisingas.
   5. Sudarydamas Sutartį, Rangovas patvirtina, kad atliko Užsakovui teikiamose darbuose/paslaugose dalyvaujančių subjektų (sudarytų sutarčių su savo klientais) atitikties Sankcijoms išsamų patikrinimą (angl. *due diligence*) ir patvirtina, kad Užsakovui teikiamose darbuose/paslaugose dalyvaujantys bei su darbų vykdymu/paslaugų teikimu susiję subjektai atitinka Lietuvos Respublikos įgyvendinamas tarptautines sankcijas, JAV ir JK sankcijas;
   6. Rangovas patvirtina, kad susilaiko nuo bet kokio bendradarbiavimo su subjektais, dėl kurių kilo įtarimas dėl bandymo išvengti Lietuvos Respublikoje įgyvendinamomis tarptautinėmis sankcijomis nustatytų apribojimų ir įpareigojimų, ar atlikus išsamų patikrinimą (angl. *due diligence*), nėra vienareikšmės išvados, kad atitinkama ūkinės komercinės veiklos operacija nėra siekiama nesilaikyti ar išvengti įgyvendinamomis tarptautinėmis sankcijomis nustatytų apribojimų ir įpareigojimų.
   7. Rangovas įsipareigoja susilaikyti nuo sukčiavimo ir / ar korupcijos veiklos, kuri būtų susijusi su Sutarties sudarymu ar vykdymu, imtis priemonių, užkertančių kelią šioms veikloms atsirasti ir informuoti Užsakovą apie Rangovo ir / ar subrangovo įmonėje identifikuotas sukčiavimo ir / ar korupcijos veiklas. Užsakovui pareikalavus, Rangovas įsipareigoja pateikti dokumentus ir / ar informaciją apie Rangovo ar subrangovo įmonėje identifikuotas sukčiavimo ir / ar korupcijos veiklas, jeigu jos susijusios su vykdoma Sutartimi. Rangovas turi teisę atsisakyti pateikti dokumentus ir / ar informaciją, jei tokių dokumentų ir / ar informacijos pateikimas prieštarautų galiojantiems Lietuvos Respublikos teisės aktams. Užsakovas turi teisę reikalauti pakeisti subrangovą, jei sukčiavimo ir / ar korupcijos atvejis nustatomas jo veikloje. Rangovui neįvykdžius šiame punkte nurodytų įsipareigojimų arba įvykdžius juos netinkamai, Užsakovas įgyja teisę nutraukti Sutartį ir reikalauti iš Rangovo dėl to patirtos žalos atlyginimo.
2. **SUTARTIES AIŠKINIMAS**
   1. Sutartyje, kur reikalauja kontekstas, žodžiai pateikti vienaskaita, gali turėti ir daugiskaitos prasmę, ir atvirkščiai.
   2. Kai tam tikra reikšmė yra skirtinga tarp nurodytų skaičiais ir žodžiais, vadovaujamasi žodine reikšme. Jei mokėjimo valiutos pavadinimo trumpinys neatitinka mokėjimo valiutos pilno pavadinimo žodžiais, teisingu laikomas valiutos pilnas pavadinimas žodžiais
   3. Darbų atlikimo trukmė ir kiti terminai yra skaičiuojami kalendorinėmis dienomis ir kalendoriniais mėnesiais, jei Sutartyje nenurodyta kitaip.
3. **KAINODAROS TAISYKLĖS**
   1. Sutarčiai taikomas Sutarties kainos apskaičiavimo būdas nurodytas Sutarties Specialiosiose sąlygose. Sutarties Specialiosiose sąlygose nurodytas Sutarties kainos apskaičiavimo būdas nustatomas ir taikomas, vadovaujantis Kainodaros taisyklių nustatymo metodika, patvirtinta 2017 m. birželio 28 d. Viešųjų pirkimų tarnybos direktoriaus įsakymu Nr. 1S-95 (ar jį keičiančiu įsakymu).
   2. Jeigu Sutarties galiojimo metu, pasikeitus Lietuvos Respublikos teisės aktams, pasikeistų pridėtinės vertės mokesčio dydis, Sutarties kaina be PVM, kurią Rangovas nurodė Pirkimui, dėl to nebus keičiama, t. y. Užsakovas, už tinkamai pagal Sutartį atliktus ir perduotus Darbus, mokės Rangovui kainą, kuri bus lygi sumai, gautai prie Sutarties kainos be PVM pridėjus PVM, apskaičiuotą pagal naujai patvirtintą tarifą, nebent galiojantys Lietuvos Respublikos teisės aktai numatytų kitaip.
   3. Į Sutarties kainą (fiksuotą įkainį arba fiksuotą kainą) yra įskaičiuota visų Darbų kaina, įskaitant darbo jėgos, mechanizmų darbo ir medžiagų kainą, visas su dokumentų, kurių reikalauja Užsakovas, rengimu bei pateikimu susijusias išlaidas, aprūpinimo įrankiais, reikalingais Darbams atlikti, išlaidas. Į Sutarties kainą taip pat įskaičiuoti visi mokesčiai ir rinkliavos, taikomiems Lietuvoje / kitoje valstybėje, kurios gali atsirasti vykdant Sutartį.
   4. Jeigu, siekiant laiku ir tinkamai įvykdyti Sutartį, reikia atlikti papildomus darbus ir / arba pirkti papildomas medžiagas, kurių Rangovas nenumatė sudarydamas Sutartį, bet turėjo ir galėjo juos numatyti, ir jie yra būtini šiai Sutarčiai tinkamai įvykdyti, šiuos darbus Rangovas atlieka ir / arba perka papildomas medžiagas savo pastangų ir išteklių (piniginių, materialinių ir / ar kitų) sąskaita.
   5. Jeigu Sutartyje yra pateikti Darbų kiekių žiniaraščiai, laikoma, kad jie apytikriai ir neturi būti laikomi faktiniais ir tiksliais Darbų kiekiais. Jei Rangovo atliktų Darbų faktinis kiekis skiriasi nuo nurodyto perkamo kiekio (nurodyto Darbų kiekių žiniaraštyje ar kitame dokumente), laikoma, kad šie didesni ar mažesni Darbų kiekiai buvo įskaičiuoti į mokėtiną pagal Sutartį kainą, t. y. nepriklausomai nuo faktinio atliktų Darbų kiekio Sutarties kaina negali būti keičiama. Jei nesikeičia Darbų apimtys, didesni atliktų Darbų kiekiai nelaikomi papildomais darbais, o mažesni kiekiai – atsisakomais darbais (ši nuostata taikoma Fiksuotos kainos sutartims).
   6. Už Darbus, kuriuos Rangovas atlieka savarankiškai, be Užsakovo leidimo, nukrypdamas nuo Sutarties, Užsakovas neatlygina. Užsakovui pareikalavus, Rangovas privalo per Užsakovo nurodytą terminą neatlygintinai pašalinti be Užsakovo leidimo atliktus darbus, priešingu atveju tai atlieka Užsakovas Rangovo sąskaita.
   7. Rangovas pilnai prisiima Darbų pabrangimo bei medžiagų kainų kilimo riziką ir patvirtina, kad yra tai įvertinęs, pateikdamas savo pasiūlymą pirkimui, išskyrus atvejus, kai, vadovaujantis Sutarties Bendrųjų sąlygų 4.8 p., Sutarties kaina (įkainiai) gali būti perskaičiuojama (-i).
   8. Kai darbų[[2]](#footnote-3) atlikimo laikotarpis kartu su pratęsimu yra 6 (šeši) mėnesių ar ilgesnis *(Sutarties kaina (įkainiai) neperžiūrima (-i), kai darbų atlikimo laikotarpis kartu su pratęsimu yra trumpesnis nei 6 (šeši) mėnesiai)*, kaina (įkainiai) gali būti perskaičiuojama (-i) tik esant toliau nurodytoms sąlygoms:
      1. Pirmas Sutarties kainos (įkainių) be PVM perskaičiavimas gali būti atliekamas įsigaliojus Sutarčiai pagal vienos iš Sutarties Šalių rašytinį prašymą, peržiūrėti Sutarties kainą (įkainius), tačiau ne anksčiau kaip **po 6 (šešių) mėnesių** *[kai darbų1 atlikimo laikotarpis kartu su pratęsimu yra 12 (dvylika) mėnesių ar ilgesnis]* / **po 3 (trijų) mėnesių** *[kai darbų1 atlikimo laikotarpis kartu su pratęsimu yra 6 (šeši) mėnesiai ar ilgesnis, bet trumpesnis nei 12 (dvylika) mėnesių]* po pasiūlymų[[3]](#footnote-4) pateikimo pirkime termino pabaigos dienos.
      2. Po to Sutarties kaina (įkainiai) be PVM gali būti peržiūrima (-i) ne dažniau negu **kas 6 (šešis) mėnesius** *[kai darbų1 atlikimo laikotarpis kartu su pratęsimu yra 12 (dvylika) mėnesių ar ilgesnis]* / **kas 3 (tris) mėnesius** *[kai darbų1 atlikimo laikotarpis kartu su pratęsimu yra 6 (šeši) mėnesiai ar ilgesnis, bet trumpesnis nei 12 (dvylika) mėnesių]* po paskutinio Sutarties kainos (įkainių) perskaičiavimo *(Paskutiniu Sutarties kainos (įkainių) perskaičiavimu laikomas paskutinio Sutarties Šalių sudaryto susitarimo dėl Sutarties kainos (įkainių) peržiūrėjimo įsigaliojimas).*
      3. Peržiūros momentas yra Šalies prašymo kitai Šaliai, peržiūrėti Sutarties kainą (įkainius), gavimo diena.
      4. Rangovui mokėtinos sumos be PVM gali būti peržiūrimos tik tiems darbams, kurie nėra faktiškai atlikti iki prašymo peržiūrėti Sutarties kainą (įkainius) gavimo dienos, o, jei kartu su darbais perkamos ir paslaugos, už šias paslaugas (pavyzdžiui, techninio darbo projekto parengimą (projektavimo paslaugos) ir pan.) mokėtinos sumos neperskaičiuojamos. Vėlesnis kainų arba įkainių perskaičiavimas negali apimti laikotarpio, už kurį jau buvo atliktas perskaičiavimas.
      5. Jeigu darbai vėluoja dėl Rangovo kaltės (Rangovo atsilikimo nuo darbų vykdymo grafiko ar pan.), uždelstų darbų kaina (įkainiai) nėra perskaičiuojama (-i) dėl kainų lygio kilimo, tačiau yra perskaičiuojama (-i) dėl kainų lygio kritimo Sutartyje nustatyta tvarka ir sąlygomis.
      6. Po to, kai Šalys sudaro susitarimą dėl Sutarties kainos (įkainių) perskaičiavimo, perskaičiuota kaina (įkainiai) be PVM taikoma (-i) darbams, kurie nebuvo faktiškai atlikti[[4]](#footnote-5) iki Šalies prašymo kitai Šaliai peržiūrėti kainą (įkainius) gavimo dienos.
      7. Sutarties kaina (įkainiai) be PVM gali būti perskaičiuojama (-i) pagal vienos iš Sutarties Šalių rašytinį prašymą, jeigu Valstybinės duomenų agentūros (www.stat.gov.lt) kas mėnesį skelbiamo pastatų remonto sąnaudų elementų kainų indekso (toliau – Indeksas):
         1. pokyčio koeficientas (K) yra didesnis nei 1,05 (K>1,05) arba mažesnis nei 0,95 (K<0,95)[[5]](#footnote-6);
         2. pokyčio koeficientas (K) yra intervale (imtinai) tarp 0,95 – 1,05 (0,95 ≤ K ≤ 1,05) ir Sutarties kaina (įkainiai) šios Sutarties nustatyta tvarka jau buvo perskaičiuota (-i) anksčiau (t.y. jau buvo atliktas Sutarties kainos (įkainių) perskaičiavimas), tada iki prašymo peržiūrėti Sutarties kainą (įkainius) gavimo dienos faktiškai neatliktų darbų kaina (įkainiai) be PVM yra perskaičiuojama (-i) į Rangovo pasiūlyme pateiktą šių darbų kainą (įkainius) be PVM[[6]](#footnote-7). Jei Indekso pokyčio koeficientas (K) yra intervale (imtinai) tarp 0,95 – 1,05 (0,95 ≤ K ≤ 1,05) ir Sutarties kaina (įkainiai) nebuvo šios Sutarties nustatyta tvarka perskaičiuota (-i) anksčiau (t.y. dar nebuvo atliktas nei vienas Sutarties kainos (įkainių) perskaičiavimas), tada iki prašymo peržiūrėti Sutarties kainą (įkainius) gavimo dienos faktiškai neatliktų darbų kaina (įkainiai) be PVM yra neperskaičiuojama (-i).
      8. Indekso pokyčio koeficientas (K) apskaičiuojamas pagal Sutarties Bendrųjų sąlygų 4.8.9 punkte pateiktą formulę.
      9. Sutarties Šalys patvirtina, jog prisiima 0,05 kainų Indekso pokyčio koeficiento padidėjimo/sumažėjimo riziką. Sutarties kainos (įkainių) peržiūros metu Indekso pokyčio koeficientui (K) išeinant iš intervalo 0,95 – 1,05 (imtinai) ribų skaičiuojant patikslintą Indekso pokyčio koeficientą (KD; KM) yra atimama (jei Indekso pokyčio koeficientas yra didesnis nei 1,05 (Indekso pokyčio koeficientas (K) > 1,05)) arba pridedama (jei Indekso pokyčio koeficientas yra mažesnis nei 0,95 (Indekso pokyčio koeficientas (K) < 0,95)) 0,05 jo dalis, kaip Sutarties šalių prisiimta rizika[[7]](#footnote-8). Iki prašymo peržiūrėti Sutarties kainą (įkainius) gavimo dienos faktiškai neatliktų darbų kaina (įkainiai) be PVM, kai (K)>1,05 arba (K)<0,95, perskaičiuojama (-i) šių faktiškai neatliktų darbų vertę[[8]](#footnote-9) be PVM *(visiems Sutarties kainos (įkainių) perskaičiavimams (kiekvienos Sutarties kainos (įkainių) peržiūros metu) taikoma šių faktiškai neatliktų darbų vertė be PVM, kuri buvo pateikta Rangovo pasiūlyme, ir ši neatliktų darbų vertė be PVM dauginama iš patikslinto Indekso pokyčio koeficiento (KD; KM))* dauginant iš **patikslinto Indekso pokyčio koeficiento** **(****KD; KM)**, kuris apskaičiuojamas pagal toliau nurodytas formules:

K = (IPb / IPr)

Kur:

K – Indekso pokyčio koeficientas, kuris nurodomas ir taikomas 4 (keturių) skaičių po kablelio tikslumu;

IPr – Indekso reikšmė laikotarpio pradžioje, t. y. pasiūlymų pateikimo pirkime termino pabaigos mėnesiui taikomas paskelbtas Indeksas;

IPb – Indekso reikšmė laikotarpio pabaigoje, t. y. Sutarties Šalies rašytinio prašymo (kai įgyta tokia teisė pagal šios Sutarties nuostatas), peržiūrėti Sutarties kainą (įkainius), gavimo dieną paskelbtas[[9]](#footnote-10) Indeksas.

Jei K yra didesnis nei 1,05, tuomet yra atimama 0,05 jo dalis ir apskaičiuojamas patikslintas Indekso pokyčio koeficientas KD:

KD = K – 0,05

Jei K yra mažesnis nei 0,95, tuomet yra pridedama 0,05 jo dalis ir apskaičiuojamas patikslintas Indekso pokyčio koeficientas KM:

KM = K + 0,05

Kur:

KD; KM – patikslinto Indekso pokyčio koeficientai.

* + 1. Jei pirkimui buvo taikoma fiksuoto įkainio kainodara perkant pagal poreikį, neviršijant maksimalios pirkimui skirtos lėšų sumos (kai ši suma buvo išviešinta pirkimo dokumentuose), pradinė Sutarties vertė/Sutarties kaina nėra perskaičiuojama. Šiuo atveju perskaičiuojami tik įkainiai, jei teisė juos perskaičiuoti atsiranda pagal Sutarties Bendrųjų sąlygų 4.8 punkto nuostatas.
    2. Dėl perskaičiuotos (-ų) Sutarties kainos (įkainių) be PVM Sutarties Šalys sudaro įgaliotų atstovų pasirašytą susitarimą, t. y. rašytinį susitarimą prie Sutarties. Susitarime dėl Sutarties kainos (įkainių) peržiūros turi būti nurodyta: Indekso reikšmė laikotarpio pradžioje ir jo nustatymo data, Indekso reikšmė laikotarpio pabaigoje ir jo nustatymo data, Indekso pokyčio koeficientas (K), patikslintas Indekso pokyčio koeficientas (KD, KM), perskaičiuota fiksuotos kainos suma arba perskaičiuoti fiksuoti įkainiai (įskaitant Sutarties kainos (įkainių) detalizacijos žiniaraštyje nurodytas kainas/nurodytus įkainius), perskaičiuota pradinė Sutarties vertė bei kita perskaičiavimui reikšminga informacija.
    3. Susitarimas dėl perskaičiuotos (-ų) Sutarties kainos (įkainių) šalių turi būti sudarytas per 15 (penkiolika) darbo dienų nuo Šalies pateikto tinkamo prašymo (su pagrindžiančiais dokumentais) perskaičiuoti Sutarties kainą (įkainius) gavimo dienos.
  1. Papildomų darbų ir Atsisakomų darbų kaina apskaičiuojama taikant žemiau pateikiamus būdus prioritetine tvarka, t. y. tik nesant galimybės taikyti aukščiau esantį būdą, gali būti taikomas žemiau esantis būdas:
     1. pritaikant Rangovo pasiūlyme Darbų kiekių žiniaraščiuose nurodytus Darbų įkainius;
     2. jei įmanoma, išskaičiuojant kainos dalį iš Sutartyje įkainotos atskiros objekto sudedamosios dalies ar numatyto įkainio;
     3. pritaikant Rangovo pasiūlyme Darbų kiekių žiniaraščiuose numatytus panašių Darbų įkainius. Panašius darbus turi pagrįsti ir nustatyti Užsakovas.
     4. įvertinant pagrįstas tiesiogines (darbo užmokesčio ir su juo susijusius mokesčius, statybos produktų ir įrenginių, mechanizmų eksploatacijos sąnaudas, statybvietės) bei netiesiogines (pridėtines, pelno) išlaidas pagal 2017 m. birželio 28 d. Viešųjų pirkimų tarnybos direktoriaus įsakymu Nr. 1S-95 patvirtintos Kainodaros taisyklių nustatymo metodikos priedo „Tiesioginių ir netiesioginių išlaidų apskaičiavimo taisyklės“ nuostatas (Sutarties keitimo metu aktuali redakcija).

1. **MOKĖJIMŲ SĄLYGOS**
   1. Apmokėjimai vykdomi nacionaline ar kita valiuta, kuria leidžiami atsiskaitymai Lietuvos Respublikoje.
   2. Užsakovas už atliktus Darbus Rangovui atsiskaito mokėjimo pavedimu į Sutarties Specialiosiose sąlygose Rangovo rekvizituose nurodytą arba kitą Rangovo raštu nurodytą banko sąskaitą, jeigu Rangovas yra perleidęs trečiajam asmeniui (finansuotojui) savo piniginį reikalavimą, kylantį iš Sutarties, ir apie tai pranešęs Užsakovui.
   3. Užsakovas, pasirašęs Rangovo pateiktą galutinį ir (arba) tarpinį Darbų perdavimo-priėmimo aktą, apie tai nedelsdamas informuoja Rangovą. Mokėjimai yra vykdomi per Sutarties Specialiųjų sąlygų 2.5 punkte nurodytą terminą po Darbų perdavimo-priėmimo aktų pasirašymo, tik už tinkamai ir kokybiškai atliktus Darbus ir pasirašyto Darbų perdavimo-priėmimo akto pagrindu išrašytos PVM sąskaitos-faktūros, atitinkančios Sutarties Bendrosiose sąlygose nurodytus reikalavimus priėmimo per informacinę sistemą SABIS dienos.
   4. Šalims pasirašius Darbų priėmimo – perdavimo aktą, Rangovas įsipareigoja ne vėliau kaip per 2 (dvi) darbo dienas pateikti PVM sąskaitą-faktūrą. Jei sąskaita faktūra išrašoma už per Ataskaitinį laikotarpį atliktus Darbus, tokia sąskaita faktūra turi būti pateikta ne vėliau kaip iki einamojo mėnesio paskutinės darbo dienos Sutarties Bendrųjų sąlygų 5 skyriuje nustatyta tvarka. Jei PVM sąskaita-faktūra, išrašyta einamojo mėnesio data, pateikiama vėliau kaip po kito mėnesio 1 (pirmos) darbo dienos, ji į Užsakovo apskaitą bus įtraukiama ta data, kuria bus užregistruota pas Užsakovą. Visas išrašytas PVM sąskaitas faktūras, sąskaitas faktūras, kreditinius dokumentus, avansines sąskaitas Rangovas privalo pateikti Užsakovui elektroniniu būdu. PVM sąskaitos faktūros, sąskaitos faktūros, kreditiniai dokumentai ir avansinės sąskaitos, atitinkančios Europos elektroninių sąskaitų faktūrų standartą, teikiamos Rangovo pasirinktomis priemonėmis. Europos elektroninių sąskaitų faktūrų standarto neatitinkančios elektroninės PVM sąskaitos faktūros, sąskaitos faktūros, kreditiniai dokumentai ir avansinės sąskaitos teikiamos tik naudojantis informacinės sistemos SABIS priemonėmis. Kitomis nei SABIS priemonėmis elektroninės PVM sąskaitos-faktūros, sąskaitos-faktūros, kreditiniai dokumentai ir avansinės sąskaitos gali būti laikomos pateiktomis tinkamai tik esant SABIS sistemos trikdžiams dėl kurių pateikti dokumentų nėra galimybės. Pranešdamas apie tokius trikdžius Rangovas privalo pateikti tai pagrindžiančius įrodymus. Tik Užsakovui įvertinus pateiktus įrodymus ir dėl sistemos trikdžių sutikus priimti dokumentus kitu būdu Rangovas gali juos pateikti ne per SABIS sistemą. Trikdžius pašalinus Rangovas pakartotinai dokumentus privalo pateikti per SABIS sistemą. Rangovo išrašoma PVM sąskaita-faktūra privalo atitikti Lietuvos Respublikos įstatymų reikalavimus. Be to, Rangovo išrašomoje PVM sąskaitoje-faktūroje papildomai privalo būti nurodyta Sutarties ir Darbų perdavimo-priėmimo akto numeris ir data (jeigu suteiktas, nurodomas konkretaus projekto kodas ir pavadinimas) bei Šalių atsakingų asmenų kontaktai.
   5. Jei PVM sumai, išskirtai Rangovo pateiktoje Užsakovui PVM sąskaitoje-faktūroje, taikomos Lietuvos Respublikos pridėtinės vertės mokesčio įstatymo 96 str. 1 d. (su vėlesniais pakeitimais ir papildymais) nuostatos, jose nustatyta tvarka Užsakovas išskaito ir į valstybės biudžetą sumoka Rangovo PVM sąskaitoje faktūroje išskirtą PVM sumą ir Rangovui atsiskaito, pervesdamas sumą be PVM. Darbams, kuriems taikomos Lietuvos Respublikos pridėtinės vertės mokesčio įstatymo 96 str. 1 d. (su vėlesniais pakeitimais ir papildymais) nuostatos ir kuriems netaikomos šios nuostatos privalo būti išrašomos atskiros PVM sąskaitos-faktūros.
   6. Tuo atveju, jei Rangovo pateikta PVM sąskaita-faktūra neatitinka Sutarties Bendrųjų sąlygų ‎5.4 punkto reikalavimų, Užsakovas tokią PVM sąskaitą faktūrą grąžina tikslinti Rangovui.
   7. Jeigu Sutarties Specialiosiose sąlygose numatyta, kad už Darbus ar jų dalį mokama avansiniu mokėjimu, Užsakovas už Darbus ar jų dalį sumoka per Sutarties Specialiųjų sąlygų 2.5 punkte nurodytą terminą avansiniu mokėjimu, Rangovui pateikus Užsakovui priimtiną avansinio mokėjimo grąžinimo užtikrinimą (avansinio mokėjimo sąlygos nustatytos Sutarties Specialiosiose sąlygose) ne mažesnei nei visa avansinio mokėjimo suma ir išankstinio apmokėjimo sąskaitą, kuri pateikiama Užsakovui per SABIS svetainę. Jeigu avansinio (išankstinio) mokėjimo Rangovas atsisako raštu, avanso grąžinimo užtikrinimas nereikalingas.
2. **RANGOVO TEISĖS IR PAREIGOS**
   1. Rangovas turi teisę:
      1. įrengti statybvietėje visus laikinus statinius, kurie reikalingi Darbams atlikti ir medžiagoms saugoti;
      2. laikydamasis saugos bei visų kitų norminių ir Užsakovo priimtų norminių dokumentų reikalavimų, patekti į statybvietę, iškrauti, priimti ir sandėliuoti Darbams reikalingas statybines medžiagas, gaminius, įrengimus, komplektuojamąsias detales ir statybos techniką;
      3. gauti visą informaciją, reikalingą vykdyti Sutartį;
      4. gauti Sutartyje numatytą atlyginimą už tinkamai ir laiku atliktus Darbus/Paslaugas.
   2. Rangovas įsipareigoja:
      1. per Sutartyje nurodytą Darbų atlikimo terminą įvykdyti Darbus kaip numatyta Sutartyje ir ištaisyti Darbų atlikimo defektus (jei tokių būtų);
      2. įrengti ir eksploatuoti statybvietę taip, kaip tai numato Darboviečių įrengimo statybvietėje nuostatai, patvirtinti Lietuvos Respublikos socialinės apsaugos ir darbo ministro ir Lietuvos Respublikos aplinkos ministro įsakymu Nr. A1-22/D1-34;
      3. prieš pradėdamas atlikti Darbus, gauti visus Darbams atlikti reikiamus leidimus, sutikimus, pažymas, pažymėjimus, licencijas ir suderinimus – tiek iš Užsakovo, tiek iš trečiųjų asmenų bei institucijų ir įstaigų įskaitant, bet neapsiribojant: jeigu Darbai vykdomi padidintos rizikos sąlygomis, gauti Užsakovo aktą-leidimą, kaip numatyta šios Sutarties 9 skyriuje, gauti leidimus žemės kasimui, kaip numatyta Lietuvos Respublikos aplinkos ministro 2024 m. birželio 18 d. įsakymu Nr. D1-202 patvirtintame Leidimo vykdyti žemės kasimo darbus išdavimo ir panaikinimo tvarkos apraše, gauti leidimus atlikti Darbus komunikacijų apsauginėse zonose (elektros tinklų, ryšių linijų, magistralinių vamzdynų), gatvių važiuojamoje dalyje, eksploatuojamuose kelių ruožuose, nutiestų požeminių komunikacijų vietose ir kt.), kaip numato atitinkami šių komunikacijų saugų naudojimą reglamentuojantys teisės aktai, išskyrus tuos, kuriuos pagal Sutartį aiškiai įsipareigoja pateikti Užsakovas. Rangovas taip pat įsipareigoja apie Darbus informuoti reikiamas tarnybas, žinybas, kitas institucijas, jeigu tai būtina padaryti pagal teisės aktus arba kitus imperatyvius dokumentus. Taip pat, tuo atveju, kai Rangovas pagal Sutartį turi parengti darbo projektą, nepradėti vykdyti Darbų ar jų dalies tol, kol Užsakovas nepatvirtins darbo projekto ar atitinkamos jo dalies;
      4. įsakymu (ar kitu tvarkomuoju dokumentu) paskirti teisės aktų nustatyta tvarka atestuotą statinio statybos vadovą (arba vadovus), bendrųjų darbų vadovą (arba vadovus) bei ne mažiau kaip 3 darbuotojus turinčius teisę vykdyti signalininko pareigas, ir iki Darbų pradžios ar Sutarties vykdymo metu šiems atsakingiems asmenims pasikeitus Užsakovui pateikti statybos vadovų paskyrimo įsakymo ir jų turimų atestatų (jei šiе аtestatai nebuvo teikti pirkimo metu), AB „Lietuvos geležinkeliai“ išduotų signalininkų pažymėjimų kopijas;
      5. teisės aktų nustatyta tvarka pildyti statybos darbų žurnalą;
      6. kai tam tikrus Darbus atlieka subrangovai, sudaryti jiems sąlygas pildyti statybos darbų žurnalą, kad Rangovas galėtų fiksuoti atliktus Darbus kaip to reikalauja teisės aktai;
      7. matomoje vietoje įrengti stendą su informacija apie vykdomus Darbus ir pakabinti išankstinį pranešimą apie Darbų pradžią;
      8. iki Darbų pradžios aptverti Statinio statybos aikštelę pagal teisės aktuose numatytus reikalavimus;
      9. naudoti statybvietę tik pagal paskirtį, užtikrinti eismo saugumą, garantuoti teisėtą bei saugų darbą, priešgaisrinę ir aplinkos apsaugą bei darbo higieną statybvietėje, savo darbo zonoje, taip pat gretimos aplinkos apsaugą ir greta statybos teritorijos gyvenančių, dirbančių, poilsiaujančių ir judančių žmonių apsaugą nuo atliekamų darbų sukeliamų pavojų, o taip pat nepažeisti trečiųjų asmenų interesų, savo jėgomis ir lėšomis spręsti visas problemas, susijusias su privažiavimu į darbo vietą per trečiųjų asmenų teritoriją bei su trečiųjų asmenų turto sugadinimu;
      10. nustatytu laiku pradėti, kokybiškai atlikti, užbaigti ir Sutartyje nustatyta tvarka perduoti Užsakovui visus Sutartyje nurodytus Darbus ir savo sąskaita ištaisyti defektus, nustatytus iki Darbų perdavimo Užsakovui ir / ar per garantinį laikotarpį;
      11. jeigu tai numatyta Techninėje specifikacijoje ir (arba) Sutarties Specialiosiose sąlygose (ar jų prieduose), parengti bei Sutarties ir teisės aktų nustatyta tvarka suderinti Statinio projektinę dokumentaciją;
      12. Darbus atlikti pagal Darbų vykdymo grafiką, kuris turi būti suderintas per Sutarties Specialiųjų sąlygų 3.4. punkte nurodytą terminą. Jeigu dalies Darbų arba kitų Rangovo prievolių, numatytų šioje Sutartyje, atlikimo terminai nėra apibrėžti Darbų vykdymo grafike, juos Rangovas privalo vykdyti tokiais terminais, kad būtų laiku įvykdyti Darbų vykdymo grafike numatyti Darbai. Užsakovui nustačius bet kokį vėlavimą pagal Darbų vykdymo grafiką ir Rangovui nelikvidavus tokio vėlavimo per 5 (penkias) darbo dienas, Užsakovas turi teisę pareikalauti Rangovo, o pastarasis privalo savo rizika, be jokio papildomo užmokesčio, iki bus tinkamai likviduotas nustatytas atsilikimas nuo Darbų vykdymo grafiko, organizuoti bei vykdyti Darbus Užsakovo nurodytu laiko režimu (visomis dienomis (įskaitant poilsio dienas), nepertraukiamai 24 val. per parą ir kt.) bei Užsakovo nustatytu Darbų vykdymo pajėgumu (Rangovo lėšomis pasitelkiant papildomas Užsakovo nurodytas priemones, įrangą, medžiagas, darbo jėgą bei subrangovus). Šiame punkte numatytų priemonių įgyvendinimas neatleidžia Rangovo nuo kitų prievolių pagal Sutartį vykdymo (tame tarpe netesybų mokėjimo, garantinių įsipareigojimų, Darbų kokybės užtikrinimo, nuostolių atlyginimo ir kt.);
      13. užtikrinti, kad visu Sutarties galiojimo laikotarpiu Darbų vykdymo grafike numatytomis darbo dienomis sutartinius įsipareigojimus nepertraukiamai vykdytų pakankamai Rangovo kvalifikuotų darbuotojų;
      14. nedelsiant raštu informuoti Užsakovą apie visus vykdant Sutartį patiriamus arba gresiančius sunkumus, Darbų atlikimo uždelsimą (numanomą trukmę ir priežastis), kurie galėtų sąlygoti tai, jog Rangovas nespės iki galutinio Darbų atlikimo termino įvykdyti savo Sutartinių prievolių arba iš esmės atsiliks nuo tarpinių Darbų vykdymo grafike nustatytų terminų;
      15. Darbus, kurie turi būti atliekami darbuotojams, įrenginiams ar jų dalims patenkant į pavojingąją geležinkelio zoną, kuri apibrėžta Lietuvos Respublikos geležinkelių transporto eismo saugos įstatymo 2 straipsnyje (toliau – pavojingoji geležinkelio zona), atlikti tik eismo pertraukų metu. Šie darbai apima visus darbus, kurių negalima atlikti netrukdant eismui arba kuriuos atliekant pažeidžiami minimalūs gabaritai, nurodyti Statinių artumo gabaritų taikymo instrukcijoje 163/K“ ir kitose taisyklėse. Konkrečių eismo pertraukų trukmė yra iš anksto derinama su Užsakovu ir jos yra suteikiamos pagal Geležinkelių transporto eismo pertraukų suteikimo taisykles (su vėlesniais pakeitimais ir papildymais), skelbiamas infrastruktūros valdytojo AB „LTG Infra“ tinklapyje ir kitus galiojančius teisės aktus. Rangovui nesuteikiama neribota teisė naudotis statybviete;
      16. atlikdamas Darbus pavojingojoje geležinkelio zonoje Rangovas privalo vadovautis 2015-06-04 AB „Lietuvos geležinkeliai“ generalinio direktoriaus įsakymu Nr. Į-467 patvirtintu Rangovų darbų atlikimo statybvietėse šalia veikiančio geležinkelio ir eismo saugos užtikrinimo tvarkos aprašu arbą jį pakeisiančiu dokumentu
      17. iš anksto, bet ne vėliau, kaip prieš 2 darbo dienas, raštu informuoti Užsakovą apie statybvietėje dirbsiančius Subrangovus. Tokiu atveju, Rangovas tampa generaliniu rangovu ir atsako Užsakovui už Subrangovų prievolių neįvykdymą ar netinkamą įvykdymą bei atlygina Užsakovo nuostolius, kuriuos padarė vykdydami Sutartį Subrangovai;
      18. Darbus organizuoti taip, kad jų atlikimas netrikdytų normalaus Užsakovo įmonės darbo ir nesukeltų jos veiklai rizikų ir pavojų, kurių suvaldymui Rangovas nėra pasirengęs ar (ir) jų nevaldo;
      19. Darbus atlikti pagal Rangovui pateiktą Techninę specifikaciją ir Lietuvos Respublikos teisės aktuose nurodytus reikalavimus;
      20. nedelsiant, bet ne vėliau kaip per 5 (penkias) darbo dienas nuo atitinkamos informacijos gavimo dienos, raštu informuoti Užsakovą apie pastebėtas klaidas, netikslumus arba defektus Užsakovo reikalavimuose (projektinėje dokumentacijoje) bei Nurodymuose ir pateikti siūlymus kaip jų išvengti ar ištaisyti;
      21. savo sąskaita, užsisakyti ir atsivežti visas Medžiagas ir Įrangą, reikalingus Sutartyje numatytų Darbų atlikimui;
      22. Darbų vykdymui naudoti Medžiagas ir Įrengimus, atitinkančius Techninėje specifikacijoje (projektinėje dokumentacijoje) ir Lietuvos Respublikos teisės aktuose jiems nustatytus reikalavimus;
      23. Užsakovui nurodžius, atidengti konstrukcijas, atlikti konstrukcijų ir kitus bandymus. Jei po to paaiškėja, kad Darbai neatitinka galiojančių statybos normų ir reikalavimų ir / arba Techninės specifikacijos (projektinės dokumentacijos), visas su tuo susijusias išlaidas (tarp jų ir išlaidas, susijusias su atitinkamų defektų šalinimu) apmoka Rangovas;
      24. savo sąskaita ištaisyti Darbus, kurie dėl Rangovo kaltės yra netinkamai įvykdyti ir neatitinkantys Sutarties sąlygų (įskaitant Sutarties priedus) reikalavimų;
      25. iki galutinio atliktų Darbų perdavimo Užsakovui, atsakyti už statybvietės, Įrengimų, Medžiagų apsaugą, taip pat už asmenų ir jų nuosavybės apsaugą tiek darbo vietoje, tiek greta jos ir privalo imtis visų įmanomų ir racionalių priemonių, apsisaugant nuo atliekamiems Darbams padarytinų nuostolių, žalos, nepriklausomai nuo jų atsiradimo priežasčių, taip pat apsaugant Užsakovą, jo darbuotojus bei bet kokius kitus trečiuosius asmenis ir jų turtą nuo pavojaus ar žalos, kuri gali kilti dėl netinkamo šių materialinių vertybių saugojimo;
      26. visas Rangovui vykdant Darbus atsiradusias atliekas (šiukšles), nedelsiant (visais atvejais iki kiekvienos darbo dienos pabaigos) nugabenti į atliekų rūšiavimui skirtas statybų aikštelės vietas bei patalpinti į specialiai tam skirtas talpyklas, ir ne rečiau, kaip kartą per mėnesį, išvežti visas sukauptas atliekas iš objekto ir priduoti atliekas (šiukšles) priimančioms įmonėms teisės aktų nustatyta tvarka. Užbaigus Darbus, per 5 (penkias) darbo dienas, bet ne vėliau kaip iki galutinio Darbų priėmimo – perdavimo akto pasirašymo, savo lėšomis sutvarkyti Statinio aplinką, pašalinti savo Darbų atliekas bei statybos šiukšles, išgabenti nepanaudotas Medžiagas, Įrengimus, pašalinti statybinę techniką, sutvarkyti bei atstatyti Darbų metu suardytas statybų aikštelės vietas bei greta esančius Rangovo naudotus statinius / objektus;
      27. tinkamai bendradarbiauti su Užsakovu, jo atstovais, kitais Užsakovo ar trečiųjų asmenų paskirtais rangovais ar šių rangovų pasitelktais subrangovais, statybos techninės priežiūros vadovu, projekto vykdymo priežiūros vadovu ir kitais statybos proceso dalyviais;
      28. savo rizika iškrauti, pagal gamintojo laikymo sąlygas sandėliuoti ir saugoti į objektą pateiktas visas Darbams reikalingas medžiagas, priemones, gaminius, dirbinius, įrenginius, komplektuojančias detales, statybos techniką;
      29. dalyvauti Užsakovo/techninio prižiūrėtojo organizuojamuose ir protokoluojamuose gamybiniuose pasitarimuose ir jų metu pateikti išsamią ataskaitą apie Darbus, jų progresą, su Darbų įvykdymu susijusias problemas ir jų šalinimo priemones, atsakyti į užduodamus klausimus;
      30. vykdyti visus teisėtus ir neprieštaraujančius Sutarties nuostatoms Užsakovo Nurodymus;
      31. nenaudoti Užsakovo paslaugų ženklų ar pavadinimo jokioje reklamoje, leidiniuose ar kitur be išankstinio raštiško Užsakovo sutikimo;
      32. užtikrinti, kad Užsakovas arba kitas jo raštu įgaliotas asmuo, turėtų priėjimą prie visų vykdomų Darbų ir suteikti jam visas galimybes apžiūrėti atliekamus Darbus, patikrinti ir išbandyti visas naudojamas medžiagas;
      33. padėti ir suteikti galimybę Užsakovui ar jo įgaliotam asmeniui susipažinti su visais įrašais statybos darbų žurnale bei medžiagų kokybės deklaracijomis, kad jis galėtų tinkamai patikrinti atliekamų Darbų kokybę. Neatsižvelgiant į tai, tinkama Darbų kokybės kontrolė ir Darbų kokybės užtikrinimas yra viena esminių Rangovo pareigų, kurią Rangovas privalo savarankiškai vykdyti, neatsižvelgiant į kitas Darbų priežiūros bei kontrolės formas, nes jos neatleidžia Rangovo nuo atsakomybės už netinkamą Darbų vykdymą;
      34. sudaryti reikiamas sąlygas, kad Darbų statybos priežiūros funkciją vykdantys asmenys galėtų tinkamai atlikti paslėptų Darbų kokybės kontrolę, t. y. Rangovas privalo informuoti Užsakovą ir techninį prižiūrėtoją ne vėliau kaip prieš 2 (dvi) darbo dienas iki paslėptų darbų vykdymo pradžios. Šalys susitaria, kad Darbai, kurie paslepia (uždengia) kitus (jau atliktus) Darbus, gali būti vykdomi, tik jeigu paslepiami (uždengiami) Darbai nustatyta tvarka yra priduoti statybos techniniam prižiūrėtojui bei kitiems statybos techninę priežiūrą vykdantiems asmenims ir yra Sutartyje nustatyta tvarka perduoti Užsakovui, prieš tai padarius atitinkamų Darbų išpildomąją nuotrauką ir kitą išpildomąją dokumentaciją;
      35. raštu informuoti Užsakovą apie statybos techninę priežiūrą atliekančių asmenų veikimą ar neveikimą, kuris trukdo Rangovui vykdyti Darbus;
      36. savo lėšomis ir rizika iki galutinio Darbų perdavimo ir Statinio statybos užbaigimo akto, dalyvaujant Užsakovui, statybos techniniam prižiūrėtojui, esant reikalui – kompetentingos valdžios institucijos atstovui, išbandyti, patikrinti, suderinti, paleisti įrenginius, sistemas ir kt. Darbų rezultatus, siekiant patikrinti jų tinkamą atlikimą bei kokybę, ir įforminti tai patvirtinančius protokolus ar kitus teisės aktuose numatytus dokumentus. Jeigu Užsakovui kyla pagrįstų abejonių dėl Darbų kokybės, jis turi teisę pareikalauti, kad būtų atliktas pakartotinis bandymas (-ai). Jeigu išbandymo rezultatas išryškina tam tikrus Darbų rezultato trūkumus, neatitikimus teisės aktuose, statybos techniniuose reglamentuose, Projekte, Darbų dokumentuose ar Sutarties prieduose iškeltiems reikalavimams, netinkamą funkcionavimą, netinkamą sistemų sureguliavimą ar defektus, Užsakovas turi teisę atsisakyti priimti Darbus, kol nebus pašalinti minėti trūkumai ir kol tai nebus įrodyta patikimais bandymo rezultatais. Užsakovas turi teisę pasitelkti nepriklausomus ekspertus, kad pastarieji patikrintų Rangovo atliktus bandymus bei bandymų protokolus. Jeigu nepriklausomi ekspertai nustatys, kad Rangovo atlikti Darbų rezultatai, sistemos funkcionavimas bei sureguliavimas neatitinka teisės aktuose, statybos techniniuose reglamentuose, Projekte, Darbų dokumentuose ar Sutarties prieduose iškeltiems reikalavimams, Rangovas įsipareigoja ištaisyti nustatytus trūkumus ir padengti Užsakovo patirtas išlaidas, susijusias su nepriklausomos ekspertizės samdymu;
      37. Darbų vykdymo grafike nurodytais terminais, pagal Užsakovo suteiktą įgaliojimą, Užsakovo vardu atlikti visus Lietuvos Respublikos teisės aktuose numatytus veiksmus ir pateikti visus dokumentus, kad pagal Sutartį pastatyto Statinio statyba būtų užbaigta ir pateikti Užsakovui atitinkamos komisijos pasirašytą Statinio statybos užbaigimo aktą ne vėliau kaip per 1 (vieną) darbo dieną nuo jo pasirašymo dienos;
      38. per Užsakovo nustatytą terminą atlyginti Užsakovui visus nuostolius ar žalą, susidariusius dėl Rangovo netinkamo Darbų pagal Sutartį įvykdymo arba nevykdymo;
      39. užtikrinti, kad Sutarties vykdymo metu Rangovo ir jo subrangovų tiekiamos prekės, paslaugos ar darbai nekels grėsmės nacionaliniam saugumui (taikoma, kai Sutarties objektas, susijęs su nacionaliniu saugumu);
      40. nedelsiant informuoti Užsakovą apie Sutarties galiojimo metu atsiradusias aplinkybes, dėl kurių Sutartis gali neatitikti nacionalinio saugumo interesų (taikoma, kai Sutarties objektas, susijęs su nacionaliniu saugumu);
      41. vadovaujantis galiojančiais teisės aktais, mokėti mokesčius už naudojimąsi geležinkelių infrastruktūra ir keliais;
      42. vykdydamas statybos darbus, Rangovas privalo atitikti pirkimo dokumentuose jam keliamus kokybės vadybos sistemos standartų ir aplinkosauginius reikalavimus. Tuo atveju, jei Užsakovas pareikalaus, Rangovas ne vėliau nei per 3 (tris) darbo dienas privalo pateikti Užsakovui  atitiktį minėtiems reikalavimams patvirtinančius sertifikatus, aplinkosaugines produktų deklaracijas.
      43. užtikrinti, kad jam patikėtoje statybvietėje visi statybos darbus atliekantys fiziniai asmenys turėtų LR Valstybinio socialinio draudimo įstatymo 151 str. nustatyta tvarka suformuotus ir galiojančius skaidriai dirbančio asmens identifikavimo kodus ar lygiaverčius jų duomenis pagrindžiančius dokumentus, o kiti statybvietėje esantys asmenys būtų jo nustatyta tvarka užregistruoti ir turėtų identifikavimo priemones, kurias pateiktų kontrolės institucijai, Užsakovui ar jo atstovams pareikalavus;
      44. dalyvauti statinio statybos saugos ir sveikatos koordinatoriaus organizuojamuose ir protokoluojamuose pasitarimuose ir jų metu pateikti išsamią ataskaitą apie statybvietės saugos stebėsenos rezultatus, Darbus, jų progresą, su Darbų įvykdymu susijusias problemas ir jų šalinimo priemones, aptarti šių priemonių veiksmingumą, atsakyti į užduodamus klausimus.
   3. Rangovas turi ir kitas šioje Sutartyje ir Lietuvos Respublikoje galiojančiuose teisės aktuose numatytas teises ir pareigas.
   4. Draudžiama Rangovui fotografuoti ir / ar filmuoti statybvietę be atskiro Užsakovo sutikimo.
   5. Draudžiama Rangovui viešai skelbti, publikuoti, kitaip platinti, parduoti ar kitaip perleisti statybvietėje fotografuotą ir / ar filmuotą ar kitą medžiagą, įskaitant atvaizdus, fotografijas ir video medžiagą, neturint Užsakovo sutikimų.
   6. Rangovas yra atsakingas už pasitelkiamų asmenų atvežimą į Darbo vietą ir išvežimą iš jos, už jų apgyvendinimą, išlaikymą, darbuotojų saugą ir sveikatą.
3. **UŽSAKOVO TEISĖS IR PAREIGOS**
   1. Užsakovas turi teisę:
      1. bet kuriuo Sutarties vykdymo momentu kontroliuoti ir prižiūrėti atliekamų Darbų eigą ir kokybę, Darbų vykdymo grafiko laikymąsi, patikrinti medžiagų, naudojamų Darbams, kokybę nuo Darbų pradžios iki visiško objekto remonto užbaigimo. Jeigu Rangovas nukrypsta nuo techninės užduoties ar projekto, nesilaiko nustatytų statybos normų ir taisyklių arba kitų prisiimtų įsipareigojimų, Užsakovas turi teisę pasinaudoti Sutarties Bendrųjų sąlygų ‎11 skyriuje nurodytomis teisėmis. Užsakovo atstovas, atliekantis Darbų priežiūrą, leidžia arba neleidžia atidaryti kelius eismui po eismo pertraukos, kurios metu Darbus atliko Rangovas ir nustato leistiną traukinių važiavimo greitį po eismo pertraukos;
      2. teikti Rangovui pastabas, pasiūlymus, pageidavimus bei Nurodymus dėl Darbų atlikimo tvarkos;
      3. kviesti nepriklausomus ekspertus atliktų Darbų kokybei įvertinti, kurių išvados Šalims turėtų privalomą reikšmę;
      4. išskaityti Rangovui priskaičiuotas netesybas iš Rangovui mokėtinų sumų;
      5. laikantis Sutartyje nustatytos tvarkos, derinti bei teikti pastabas Rangovo parengtai projektinei dokumentacijai;
      6. sulaikyti pagal Sutartį privalomus atlikti mokėjimus Rangovui, jeigu:
         1. Rangovo atlikti Darbai turi trūkumų/defektų. Šiuo atveju sulaikoma suma lygi Darbų, turinčių defektų/trūkumų, vertei; mokėjimas sulaikomas iki Darbų trūkumų/defektų tinkamo pašalinimo;
         2. Rangovas nesilaiko Sutartyje (kalendoriniame darbų vykdymo grafike) nurodytų terminų; mokėjimas sulaikomas iki atsilikimo nuo nustatytų terminų pašalinimo;
      7. bet kuriuo Sutarties vykdymo metu pareikalauti Rangovo pateikti pagrindžiančius dokumentus dėl Rangovo, jo pasitelktų asmenų ar (ir) siūlomų prekių (įskaitant jų sudedamąsias dalis), ir jų gamintojų ir Medžiagų, Įrangos (įskaitant jų sudedamąsias dalis) ir jų gamintojų, teikiamų paslaugų ir jas teikiančių asmenų atitikties nacionalinio saugumo reikalavimams ir (ar) Viešųjų pirkimų įstatymo nuostatoms, įskaitant 45 straipsnio 21 dalį, Komunalinio sektoriaus pirkimų įstatymo nuostatoms, įskaitant 58 straipsnio 41 dalį ir (ar) dėl sankcijų (ne)taikymo. Rangovui per Užsakovo nustatytą laiką nepateiktus Užsakovo nurodytos informacijos ir dokumentų, Užsakovas turi teisę nutraukti Sutartį Sutarties Bendrosiose sąlygose nustatyta tvarka;
      8. atsisakyti darbų/mažinti darbų apimtis šios Sutarties Bendrųjų sąlygų 20 skyriuje nustatyta tvarka ir sąlygomis;
      9. Užsakovui nustačius, kad yra pagrįstų abejonių įtarti, kad įgyvendinant Sutartį galimai buvo siekiama vengti / apeiti Lietuvos Respublikoje įgyvendinamomis tarptautinėmis sankcijomis nustatytus apribojimus ir įpareigojimus, Užsakovas turi teisę nedelsiant pateikia susijusią medžiagą teisėsaugos institucijoms. Toks informacijos pateikimas nėra laikomas konfidencialumo įsipareigojimo pažeidimas.
   2. Užsakovas įsipareigoja:
      1. pateikti Rangovui Darbams atlikti reikalingą projektinę dokumentaciją, t. y. Projektą ir Statybą leidžiantį dokumentą. Ši dokumentacija Rangovui perduodama Šalims pasirašant perdavimo – priėmimo aktą;
      2. bendradarbiauti bei pateikti Rangovui visą jo turimą dokumentaciją ir (ar) informaciją, būtiną tinkamam Sutarties įgyvendinimui;
      3. užtikrinti statybos techninę priežiūrą pagal galiojančių Lietuvos Respublikos teisės aktų reikalavimus. Iki Darbų vykdymo pradžios techniniu prižiūrėtoju skiriamas atitinkamą kvalifikacinį atestatą turintis Užsakovo darbuotojas arba įmonės, teikiančios darbų techninės priežiūros paslaugas, darbuotojas;
      4. Sutartyje nustatyta tvarka priimti pagal Sutartį tinkamai atliktus Darbus;
      5. Sutartyje nustatyta tvarka sumokėti Rangovui Sutartyje nurodytą kainą už tinkamai atliktus ir perduotus Darbus;
      6. pastebėjus Darbų defektus, užfiksuoti juos raštu ir nedelsiant pranešti apie tai Rangovui;
      7. ne vėliau kaip per 14 (keturiolika) kalendorinių dienų nuo Rangovo pareikalavimo perduoti Rangovui statybvietę visam Darbų vykdymo laikotarpiui;
      8. jeigu statant statinį dalyvauja daugiau negu vienas rangovas, *įgyvendindamas LR Statybos įstatyme ir LR Darbuotojų saugos ir sveikatos įstatyme numatytas prievoles,* paskiria vieną ar kelis statinių statybos saugos ir sveikatos koordinatorius arba pavedimo sutartimi kaip įgaliotojas paveda šias funkcijas kompetentingam fiziniam ar juridiniam asmeniui, bei užtikrina, kad būtų vykdomos saugos ir sveikatos koordinatoriaus funkcijos ir įgyvendinami reikalavimai, nustatyti Darboviečių įrengimo statybvietėse nuostatuose.
   3. Užsakovas turi ir kitas šioje Sutartyje ir Lietuvos Respublikoje galiojančiuose teisės aktuose numatytas teises ir pareigas.
4. **DARBŲ EIGA, ĮRENGIMAI IR MEDŽIAGOS**
   1. Rangovas pats organizuoja ir apmoka už visą darbo jėgą, paslaugas, medžiagas, įrangą, įrankius ir mechanizmus (išskyrus atvejais, kai Techninėje specifikacijoje nurodyta kitaip), naudojamus šioje Sutartyje numatytiems Darbams atlikti. Darbai taip pat apima visų reikalingų dokumentų, leidimų ir licencijų gavimą Rangovo sąskaita ir jėgomis, reikalingos vykdomosios dokumentacijos įforminimą ir jos perdavimą Užsakovui.
   2. Darbams atlikti panaudotos medžiagos, įrangos, detalės ir kitos konstrukcijos tampa Užsakovo nuosavybe, kuri neturi būti apsunkinta (neįkeista ir niekaip kitaip suvaržyta). Darbams atlikti panaudotos medžiagos, įrangos, detalės ir kitos konstrukcijos taps Užsakovo nuosavybe tik po jų pristatymo Užsakovui bei Rangovui ir Užsakovui pasirašius Darbų perdavimo-priėmimo aktą. Rangovas išlieka atsakingas už jų priežiūrą, praradimo ar sugadinimo riziką iki galutinio Darbų perdavimo-priėmimo akto pasirašymo tarp Rangovo ir Užsakovo dienos.
   3. Naudojamos statybinės medžiagos turi būti naujos, nenaudotos, kokybiškos ir atitikti Lietuvos Respublikos teisės ir normatyvinių aktų reikalavimus, taikomus tokios rūšies statybos medžiagoms, turi turėti visus reikiamus sertifikatus ir (ar) licencijas, atitikties deklaracijas.
   4. Visa Rangovo naudojama Darbams atlikti įranga, įrengimai ir mechanizmai privalo atitikti galiojančių Lietuvos Respublikos teisės aktų reikalavimus.
5. **SAUGA DARBŲ VYKDYMO METU**
   1. Rangovas, vykdydamas sutartinius įsipareigojimus, turi aktyviai įgyvendinti jo veiklai taikomų teisės aktų saugos nuostatas ir užtikrinti vykdomų darbų saugos atitiktį ir kokybę per visą sutarties vykdymo laikotarpį. Įgyvendindamas teisės aktų nustatytą pareigą sudaryti darbuotojams saugias ir sveikatai nekenksmingas darbo sąlygas, užtikrindamas saugų geležinkelio transporto eismą veiklos vietoje bei siekdamas, kad iš jo vykdomos ar organizuojamos veiklos kylančios saugos rizikos būtų tinkamai valdomos:
      1. Rangovas iki darbų pradžios:
         1. pasirengia įgyvendinti darbuotojų saugos ir sveikatos reikalavimus statybvietei, nustatytus statinio techniniame projekte, ir konkrečias priemones, užtikrinančias darbuotojų saugą ir sveikatą statinio statybos metu, kurias nustato statybos darbų technologijos projekte bei užtikrina jų įgyvendinimą visu sutarties laikotarpiu; šių priemonių įgyvendinimo planu dalinasi su Užsakovu;
         2. teisės aktų nustatyta tvarka atlieka ir dokumentuoja sutartinėje veikloje numatytų darbo vietų ir gamybos procesų profesinės rizikos vertinimą ir vadovaudamasis vertinimo rezultatais, Rangovas savo lėšomis įrengia saugias darbo ir gamybinio poilsio vietas savo darbuotojams, aprūpina juos apsaugos, gaisro gesinimo, pirmosios pagalbos ir kitomis saugos techninėmis bei gelbėjimo priemonėmis bei užtikrina šių reikalavimų įgyvendinimą pasitelktų trečiųjų asmenų atžvilgiu;
         3. savo lėšomis įrengia saugias darbo ir gamybinio poilsio vietas savo darbuotojams;
         4. su Užsakovu įformina AKTĄ-LEIDIMĄ, kuriame nustatomos abipusės saugos užtikrinimo priemones, jų įgyvendinimo terminai ir už tai atsakingi atitinkamos Šalies asmenys;
         5. pateikia Užsakovui pasitelkiamų subjektų (subrangovų) sąrašą pagal Sutarties sąlygas. Jeigu sutarties vykdymo metu statant statinį dalyvaus subrangovai, Rangovas iki bendros (su) subrangovu(-ais) veiklos vienoje darbo vietoje pradžios raštu paskiria, apie tai informuodamas Užsakovą, kompetentingą saugos srityje Saugos ekspertą (-us), kuris, derindamas savo veikla su Užsakovo paskirtu statinio statybos saugos ir sveikatos koordinatoriumi, sutartinių darbų atlikimo metu atliks šias funkcijas:

* padės rangovui ir subrangovams, įskaitant ir vienas kitą keičiančius toje pačioje statybvietėje, apsikeisti saugai svarbia informacija ir duomenimis apie būtinas ir jau įgyvendintas saugos priemones, numatytas statybos darbų technologijos dokumentuose;
* atsižvelgdamas į darbų eigą ir atsiradusius pakitimus, teiks statinio statybos saugos ir sveikatos koordinatoriui siūlymus nustatytų statybvietės saugos ir sveikatos ir priemonių koregavimui ar papildymui;
* dalyvaus kontrolės veikloje, kaip Rangovo ir subrangovų darbuotojai ir, jei aktualu, savarankiškai dirbantys asmenys statybvietėje laikosi nustatytų norminių teisės aktų ir lokalinių dokumentų reikalavimų dėl darbuotojų saugos ir sveikatos, geležinkelio transporto eismo saugos, aplinkosaugos bei gaisrinės saugos užtikrinimo, įskaitant patekimo į statybvietę tvarkos reikalavimus;
* vykdys kitus Rangovo pavestus veiksmus, susijusius su nelaimingų atsitikimų darbe ir profesinių ligų bei eismo įvykių prevencija, numatytus Rangovui ir Užsakovui bendradarbiaujant;
* nustatęs, kad statybvietėje nesilaikoma darbuotojų saugos ir sveikatos reikalavimų ir dėl to kyla pavojus darbuotojų ar (ir) savarankiškai dirbančių asmenų saugai ar sveikatai, taip pat įvykus su sauga susijusiam įvykiui, apie tai nedelsiant praneš jį paskyrusiam asmeniui ir statinio statybos saugos ir sveikatos koordinatoriui.
  + - 1. savo teisės aktu paskiria darbdavio įgaliotą asmenį, atsakingą už sutartinių saugos įsipareigojimų įgyvendinimą jam patikėtoje statybvietėje ar kiekvienoje jos dalyje (įskaitant subrangovus), taip pat statybvietėje dirbančių darbuotojų ir kitų asmenų saugą ir sveikatą, jų saugos informavimą, o paskyrimo dokumento kopiją(-as) pateikia Užsakovui;
      2. užtikrina, kad darbams vadovaujantys asmenys bus baigę LTG įmonių grupės „Saugaus elgesio geležinkeliuose mokymo programą“, o jeigu darbai bus atliekami pavojingojoje geležinkelio zonoje, kuri apibrėžta Lietuvos Respublikos geležinkelių transporto eismo saugos įstatymo 2-me straipsnyje (toliau – pavojingoji geležinkelio zona), - ne tik turės įstatymo nustatytas kompetencijas, bet ir bus baigę LTG įmonių grupės „Rangovų saugos mokymo programą“ (nebent Šalys raštu susitaria dėl kitokios lygiavertės mokymo tvarkos);
      3. prieš jo darbuotojams ar pasitektiems asmenims patenkant į Užsakovo teritoriją arba į geležinkelių kelių ir jų įrenginių apsaugos zoną, kaip ji apibrėžta LR specialiųjų žemės naudojimo sąlygų įstatymo 21-me straipsnyje (toliau – geležinkelių apsaugos zona), šiuos asmenis supažindina su saugaus elgesio reikalavimais, nurodytais LTG grupės saugos atmintinėje klientams, rangovams, partneriams ir kitiems veiklą įmonės teritorijoje vykdantiems asmenims (toliau –Atmintinė), kuri skelbiama interneto svetainėje https://ltg.lt/wp-content/uploads/2023/10/Atmintine-KLIENTAMS-RANGOVAMS-2023\_10.pdf ir savo nustatyta tvarka įsitikina reikalavimų supratimu ir vykdymu;
    1. Rangovas užtikrina, kad sutarties metu pasikeitus susijusioms aplinkybėms (statybos darbų technologinio projekto sprendiniams, subrangovų sąrašui, atsakingiems asmenims ar darbuotojams, kt.) būtų įgyvendinti Sutarties Bendrųjų sąlygų 9.1.1. punkte jų atžvilgiu nurodyti reikalavimai, o atnaujinti duomenys, kai nurodyta, būtų pateikti Užsakovui;
    2. Rangovas užtikrina, kad profesinė rizika statybvietėje ir darbo vietose bus įvertinta ir pagal vertinimo rezultatus Rangovas turės savo darbdavio patvirtintą tik pagal leidimą darbo vietų ir darbų, atliekamų pavojingose zonose, sąrašą, atitinkantį 2023 m balandžio 17 d. Lietuvos Respublikos Vyriausiojo valstybinio darbo inspektoriaus įsakymu Nr. EV-75 patvirtintų Minimalių saugos ir sveikatos reikalavimų, organizuojant ir atliekant statybos darbus (su vėlesniais pakeitimais ir papildymais) bei kitų norminių teisės aktų reikalavimus, bei šių leidimų išdavimo sistemą, kuria vadovausis rengiant statybos darbų technologijos projektą ar/ir organizuojant darbus statybvietėje. Užsakovui pareikalavus, Rangovas turi pateikti šių Leidimų kopijas, o išduodamus darbui Užsakovo veiklos zonose leidimus suderinti su Užsakovo atstovu AKTE–LEIDIME nurodyta tvarka.
    3. Rangovas, siekdamas apsaugoti darbuotojus ir kitus asmenis nuo sveikatos pakenkimų, užtikrina, kad Rangovo darbuotojai ir pasitelkti asmenys, įskaitant subrangovus, vykdydami Sutartimi prisiimtus įsipareigojimus:
       1. savo darbdavio nustatyta tvarka bus išmokyti ir instruktuoti kaip saugiai atlikti darbus, įgiję teisės aktų nustatytas kompetencijas darbams atlikti bei veiklos vietoje turės tai įrodančius dokumentus, bus supažindinti su profesinės rizikos veiksniais ir apsisaugojimo nuo jų poveikio priemonėmis bei Atmintine ir vykdys jiems žinomus saugos reikalavimus;
       2. bus informuoti apie pirmosios pagalbos teikimą, gelbėjimo darbų organizavimą, evakavimą galimų avarijų, stichinių nelaimių ar gaisrų atvejais, ir turės atitinkamas priemones. Pagal poreikį Užsakovas ir Rangovas bendradarbiauja nestandartinių situacijų valdymo klausimais ir teikia vienas kitam reikiamą intelektualinę ir (ar) metodinę pagalbą;
       3. kai sutartinė veikla bus atliekama pavojingojoje geležinkelio zonoje ar šie asmenys atliks geležinkelio transporto eismo saugai užtikrinti svarbias užduotis, kaip ši veikla yra apibrėžta Lietuvos Respublikos geležinkelių transporto eismo saugos įstatyme, jie bus parengti šio įstatymo nustatyta tvarka ir turės atitinkamus pažymėjimus, infrastruktūros valdytojo nustatytos bendravimo kalbos (-ų) įgūdžius, atitiks reikalavimus fiziniam ir psichologiniam parengtumui, ir, be to, bus susipažinę su pranešimų apie geležinkelių avarijas ar incidentus teikimo schema, avarinių atvejų valdymo planais ir priemonėmis;
       4. vykdys darbuotojų saugos ir sveikatos, eismo saugos, priešgaisrinės ir civilinės saugos, aplinkosaugos, elektrosaugos teisės aktų ir LTG saugos atmintinės reikalavimus, Darbai bus vykdomi teisėtai bei saugiai, užtikrinant sklandų geležinkelių transporto eismą ir laikantis visų Užsakovo lokalinių teisės aktų, perduotų Rangovui, reikalavimų (jei tokie pateikti);
       5. bus aprūpinti kolektyvinėmis ir (ar) asmeninėmis apsaugos priemonėmis vadovaujantis Lietuvos Respublikos socialinės apsaugos ir darbo ministro patvirtintais Darbuotojų aprūpinimo asmeninėmis apsaugos priemonėmis nuostatais, profesinės rizikos vertinimo bei Atmintinės reikalavimais (įskaitant, bet neapsiribojant gerai matomais įspėjamaisiais darbo drabužiais, kuriuos privalu dėvėti būnant geležinkelių apsaugos zonoje) ir bus vykdoma jų dėvėjimo (naudojimo) kontrolė;
       6. darbų atlikimo pavojingas zonas, kuriose gali veikti (atsirasti) pavojingi ir (ar) kenksmingi veiksniai, aptvers signaliniais aptvarais ir paženklins saugos ir sveikatos apsaugos ženklais arba kitaip aiškiai pažymės, kad į jas nepatektų nesusiję darbuotojai ar kiti asmenys;
       7. Užsakovo teritorijoje nebus apsvaigę nuo alkoholio, narkotinių, toksinių ir (arba) psichotropinių medžiagų ir jų nevartos. Užsakovui kilus įtarimams, neblaivumui ar apsvaigimui nuo psichiką veikiančių medžiagų nustatyti, gali būti privalomai naudojamos metrologiškai patikrintos techninės priemonės (alkotesteriai ir kt.);
       8. palaikys tvarką ir švarą darbo zonoje, tinkamai sandėliuos medžiagas, darbo įrenginius, nepaliks jų be priežiūros, tinkamai tvarkys susidarančias atliekas. Rangovas negali palikti neužbaigtų arba dalinai užbaigtų darbų nesaugiomis sąlygomis, kurios galėtų pakenkti ar sukelti pavojų žmonių sveikatai ar gyvybei, turtui bei sklandžiam geležinkelių transporto eismui;
       9. vykdys kompetentingų Užsakovo įgaliotų atstovų bei saugos ir sveikatos koordinatoriaus teisėtus nurodymus dėl saugos reikalavimų vykdymo.
  1. Organizuodamas darbus pavojingojoje geležinkelio zonoje, Rangovas iš anksto privalo suderinti eismo saugos priemones ir darbų atlikimo būdą (atlikti juos eismo greičio ribojimo sąlygomis, suteikiant eismo pertrauką, kt.) su Užsakovu, o vykdydamas tokius darbus privalo vadovautis Užsakovo nurodymais ir lokaliniais norminiais dokumentais, reglamentuojančiais reikalavimus geležinkelių transporto eismo saugai užtikrinti, kurių kopijas ar viešas nuorodas jam perdavė Užsakovas;
  2. Rangovas, kartu su Užsakovu ar (ir) kartu su kitu darbdaviu dirbdamas toje pačioje darbo vietoje, įsipareigoja organizuoti darbą taip, kad būtų garantuota visų darbuotojų sauga ir sveikata, neatsižvelgiant į tai, kuriam darbdaviui darbuotojas dirba. Rangovas, bendradarbiaudamas su kitais darbdaviais, įsipareigoja imtis priemonių, kad tokiose darbo vietose būtų įgyvendinamos saugą reglamentuojančios teisės aktų nuostatos bei visi darbuotojai būtų informuoti apie galimus pavojus ir rizikos veiksnius, sukeliamus dėl kiekvieno iš darbdavių veiklos.
  3. Rangovas Sutarties vykdymo metu privalo organizuoti ir užtikrinti savo, pasitelktų asmenų ir (ar) nuomojamų visų rūšių transporto priemonių ir kitų judančių mechanizmų saugų judėjimą statybvietėje bei, esant poreikiui, kitoje LTG grupės teritorijoje pagal atitinkamos transporto rūšies eismo taisykles bei Užsakovo dokumentų nurodymus (jei tokie pateikti).
  4. Rangovas užtikrina, kad darbuotojų ir (ar) jo pasitelktų asmenų, arba jų ir Užsakovo darbuotojų tarpusavio kalbinio bendravimo lygis užtikrintų pavojų, kylančių dėl žodžių, komandų ar signalų nesupratimo, suvaldymą, ypač geležinkelio transporto eismo saugai užtikrinti svarbias užduotis atliekančių asmenų bendravime pagal numatytus pokalbių reglamentus;
  5. Rangovas užtikrina, kad visi darbo įrenginiai ir darbo priemonės būtų tvarkingos, nustatyta tvarka patikrintos, naudojamos laikantis jų gamintojų nurodytų saugios eksploatacijos taisyklių bei laikomos saugioje vietoje, o dirbant pavojingojoje geležinkelio zonoje – saugiu atstumu nuo geležinkelio kelio.
  6. Paskelbus epidemiją ar pandemiją, Rangovas užtikrina Lietuvos Respublikos Vyriausybės, Lietuvos Respublikos Sveikatos apsaugos ministerijos teisės aktų dėl atitinkamų užkrečiamųjų ligų (Covid-19, kt.) suvaldymo vykdymą, aprūpindamas statybvietėje dirbančius asmenis būtinomis apsaugos priemonėms, organizuodamas jų privalomąjį vakcinavimą, testavimą ar kitas, įskaitant LTG grupės nustatytas savo teritorijoje, saugos priemones.
  7. Rangovas privalo nutraukti darbus, jeigu susidarė situacija, kelianti grėsmę žmonių saugai ir sveikatai ar sklandžiam geležinkelių transporto eismui ar kai gamtinės sąlygos kliudo saugiai juos atlikti. Nusprendus laikinai sustabdyti veiklą dėl įvardintų priežasčių, apie tokį sprendimą informuojamas Užsakovas.
  8. Sutarties vykdymui Rangovas neturi teisės sudaryti darbo, ar kitokių sutarčių su Užsakovo darbuotojais taip pat bet kokiais kitais pagrindais pasitelkti Užsakovo darbuotojų Sutarties vykdymui be abipusio raštiško susitarimo su Užsakovu. Šio punkto pažeidimas laikomas esminiu Sutarties pažeidimu, ir Užsakovas turi teisę Sutartyje nustatyta tvarka vienašališkai nutraukti Sutartį prieš terminą, bet tai neatleidžia Rangovo nuo prievolių ir atsakomybės pagal Sutartį.
  9. Rangovas užtikrina, kad jam būtų pranešama apie bet kokį sutartinės veiklos metu įvykusį ar pastebėtą geležinkelių avariją, nelaimingą įvykį, ūmų profesinį susirgimą arba susijusį incidentą, gaisro židinį, vos neįvykusius ir kitus pavojingus įvykius bei apie žalą, daromą ar padarytą Užsakovo ar Rangovo darbuotojams, pasitelktiems asmenims ar turtui. Rangovas operatyviai, bet ne vėliau kaip per 1 (vieną) darbo dieną praneša apie šiuos įvykius ar incidentus Užsakovui, el. paštu [sauga@ltg.lt](mailto:sauga@ltg.lt), kitoms suinteresuotoms šalims bei, vykdant teisinę prievolę, institucijoms, o tyrimas ir prevencinių priemonių parinkimas vykdomas bendradarbiavimo su LTG grupe būdu.
  10. Rangovas ar Užsakovas, sutarties metu nustatę reikšmingą saugos pavojų, susijusį su darbais, defektais ar konstrukcijos trūkumais (įskaitant struktūrinių posistemių defektus ir konstrukcijos trūkumus arba netinkamą techninės įrangos veikimą), apie tuos pavojus praneša kitai šaliai ir suinteresuotiems asmenims ir kartu imasi priemonių šių pavojų suvaldymui. Esant poreikiui Šalys dalijasi kita saugai užtikrinti svarbia informacija, saugos veiksmingumo vertinimo ir stebėsenos rezultatais.
  11. Bet kuriuo sutarties metu pastebėjus, kad Rangovo darbų kokybėje yra trūkumų, kurie kelia pavojų darbuotojų saugai ir sveikatai, eismo saugai, aplinkos ar turto saugumui, Užsakovas turi teisę pareikalauti Rangovas nedelsiant, bet ne vėliau nei per 3 (tris) darbo valandas nuo atitinkamo pranešimo gavimo, sustabdyti Darbus, kol Rangovas neužtikrins žmonių sveikatos, darbuotojų ir (ar) eismo saugos ir aplinkos ar turto saugumo. Pašalinęs priežastis, Rangovas privalo raštu kreiptis į Užsakovą, prašydamas leidimo pratęsti sutartinę veiklą, kuris suteikiamas Užsakovui gavus teigiamus situacijos tyrimo rezultatus ir juos kartu aptarus.
  12. Atliekamos saugos kontrolės ar stebėsenos metu Užsakovui nustačius Rangovo vardu užfiksuotų saugos įvykių ar neatitikčių, kurios daro saugai tiesioginį ar netiesioginį poveikį, skaičiaus ar rizikingumo didėjimą, pastebėjus blogėjantį Rangovo saugos lygį, Užsakovas gali inicijuoti prevencinį susitikimą su Rangovu.

1. **DARBŲ PERDAVIMAS IR PRIĖMIMAS**
   1. Darbai laikomi užbaigti, kai tinkamai įvykdyti visi Darbai, pašalinti visi nustatyti defektai, užpildytas statybos darbų žurnalas, pateiktos išpildomosios nuotraukos ir skaitmeninės jų kopijos (jei taikoma) „Autodesk® AutoCad®“ arba lygiaverčiame formate (DWG bylų išplėtimas), pateiktos ir suderintos visos naudojimo ir priežiūros instrukcijos, pateikti Medžiagų ir Įrengimų sertifikatai ir atitikties deklaracijos, atlikti visi reikalingi bandymai ir pateikti tai patvirtinantys dokumentai, pateiktos Įrenginių naudojimo instrukcijos lietuvių kalba, Statinio statybos užbaigimo procedūroms reikalingos pažymos, gautas Statinio statybos užbaigimo aktas arba deklaracija teisės aktų nustatyta tvarka bei pasirašytas galutinis Darbų perdavimo - priėmimo aktas. Rangovas privalo kokybiškai įforminti savo ir / ar užtikrinti, kad Subrangovai kokybiškai įformintų visus reikiamus jų atliktų Statinio statybos darbų statybos dokumentus. Tuo atveju, jeigu kyla ginčas tarp Rangovo ir / ar kito Subrangovo, kuris atliko dalį Statinio statybos darbų, Rangovas privalo įforminti ir sukomplektuoti galutinę statybos dokumentaciją.
   2. Darbai perduodami Rangovui pateikiant kaupiamuoju principu parengtas pažymas apie atliktų Darbų vertę bei Šalims pasirašant tarpinius Darbų priėmimo – perdavimo aktus ir (arba) galutinį Darbų perdavimo – priėmimo aktą.
   3. Į atliktų Darbų perdavimo-priėmimo aktus įtraukiami visi per Ataskaitinį laikotarpį atlikti darbai.
   4. Priimant Darbus pagal tarpinius atliktų Darbų priėmimo – perdavimo aktus, Užsakovas turi teisę pareikšti Rangovui reikalavimą dėl defektų pašalinimo ir vėliau, iki galutinio atliktų Darbų priėmimo – perdavimo akto pasirašymo.
   5. Užsakovas pasirašo Rangovo pateiktą atliktų Darbų priėmimo – perdavimo aktą per 5 (penkias) kalendorines dienas nuo jo gavimo dienos arba raštu nurodo atsisakymo jį pasirašyti priežastis. Šalys susitaria, kad atsisakymo pasirašyti Rangovo pateiktą atliktų Darbų priėmimo – perdavimo aktą pagrindai *inter alia* yra ir šios aplinkybės: Rangovas tinkamai neužpildė statybos darbų žurnalo, nepateikė reikiamų sertifikatų, eksploatacinių savybių deklaracijų ir/ar kitų dokumentų.
   6. Jeigu po atliktų Darbų priėmimo – perdavimo akto pasirašymo paaiškėtų, kad jame nurodyti Darbų kiekiai neatitinka faktiškai atliktų Darbų kiekių, Užsakovas vienašališkai nesikreipdamas į teismą ir neatsižvelgiant į tai, kiek laiko praėjo po atliktų Darbų priėmimo – perdavimo akto pasirašymo, turi teisę reikalauti anuliuoti atitinkamą atliktų Darbų priėmimo – perdavimo aktą. Šiuo atveju Šalys sudaro ir pasirašo naują atliktų Darbų priėmimo – perdavimo aktą.
   7. Rangovas, ne vėliau kaip prieš 10 (dešimt) kalendorinių dienų, raštu praneša Užsakovui apie numatomą tiek tarpinį, tiek galutinį Darbų perdavimą, prašydamas organizuoti jų priėmimą.
   8. Šalys susitaria, kad tais atvejais, kai vykdoma statybos techninė priežiūra, prieš pateikiant tarpinį ar galutinį Darbų perdavimo - priėmimo aktą Užsakovui, Rangovas privalo pateikti jį statybos techninės priežiūros vadovui patikrinti ir gauti statybos techninės priežiūros vadovo patvirtinimą raštu (viza arba parašas), nurodant Darbų atlikimo datą. Užsakovas turi teisę atsisakyti pasirašyti tarpinį ar galutinį Darbų perdavimo - priėmimo aktą ir / ar apmokėti už Darbus, jeigu jam pateiktas tarpinis ar galutinis Darbų perdavimo – priėmimo aktas ir / ar mokėjimo dokumentai nėra patvirtinti statybos techninės priežiūros vadovo iki tol, kol jie nustatyta tvarka bus patvirtinti.
   9. Užsakovas, ne vėliau kaip per 5 (penkias) darbo dienas nuo Rangovo rašytinio pranešimo gavimo, organizuoja atliktų Darbų priėmimą. Užsakovas, jam pateiktą tarpinį ir (arba) galutinį atliktų Darbų priėmimo – perdavimo aktą pasirašo tik tuo atveju, jeigu Darbai yra atlikti tinkamai. Tuo atveju, jeigu nustatomi atliktų Darbų trūkumai, Užsakovas atliktų Darbų priėmimo – perdavimo akto nepasirašo, nurodydamas motyvus bei nustatytus atliktų Darbų trūkumus, kuriuos Rangovas privalo pašalinti savo sąskaita per Užsakovo nustatytą terminą. Fiksuojant atliktų Darbų trūkumus, vadovaujantis Sutarties Bendrųjų sąlygų ‎11.2 punktu, surašomas defektinis aktas.
   10. Užsakovas, priimdamas Darbus, sprendžia, ar Darbai buvo padaryti pagal šios Sutarties sąlygas ir ar atitinka Užsakovo reikalavimus.
   11. Šalys susitaria, kad Darbų ar jų dalies, etapo atlikimo terminai yra esminė Sutarties sąlyga. Rangovo vėlavimas atlikti Darbus (tiek tarpinius, tiek galutinius) daugiau kaip 90 (devyniasdešimt) kalendorinių dienų bus laikomas esminiu Sutarties pažeidimu ir Užsakovas tokiu atveju turi teisę vienašališkai nutraukti Sutartį Sutarties Bendrųjų sąlygų 22.2.15 punkte numatytu pagrindu arba priimti sprendimą, kuriuo konstatuojama, kad Rangovas esminę Sutarties sąlygą vykdė su dideliais ir nuolatiniais trūkumais. Rangovas patvirtina, kad jam yra žinomas ir suprantamas šio Sutarties punkto turinys ir jo taikymo pasekmės.
   12. Nei tarpinių, nei galutinio Darbų perdavimo – priėmimo akto pasirašymas neturi įtakos Rangovo atsakomybei už Darbų rezultato tinkamumą.
   13. Darbų atsitiktinio žuvimo ir sugedimo rizika pereina Užsakovui Šalims pasirašius galutinį Darbų perdavimo – priėmimo aktą.
2. **DARBŲ KOKYBĖ IR DEFEKTŲ ŠALINIMO TVARKA**
   1. Jeigu Užsakovas iki galutinio Darbų perdavimo-priėmimo akto pasirašymo dienos, bet kuriuo metu pastebi, kad atlikti Darbai turi defektų ar kokybės trūkumų, ar yra atliekami pažeidžiant šioje Sutartyje numatytas sąlygas, jis bet kuriuo metu gali raštu pareikalauti, kad Rangovas:
      1. nedelsiant sustabdytų ir (ar) nutrauktų Darbų atlikimą;
      2. pašalintų šiuos trūkumus per nurodytą laiko tarpą;
      3. neatlygintinai pakeistų nekokybiškas Medžiagas, Įrangą;
      4. neatlygintinai pagerintų atliekamų Darbų kokybę;
      5. neatlygintinai ištaisytų netinkamai atliktus Darbus.
   2. Pastebėjus atliktų darbų defektus ir kokybės trūkumus, dalyvaujant Rangovo įgaliotam atstovui, surašomas atitinkamas defektinis aktas. Užsakovas įsipareigoja ne vėliau kaip prieš 1 (vieną) darbo dieną informuoti Rangovo atstovą apie organizuojamos apžiūros, atliktų Darbų defektams ir kokybės trūkumams nustatyti, laiką ir vietą. Defektinį aktą pasirašo Užsakovo ir Rangovo įgalioti atstovai. Rangovui, nepripažinus defektų ar kokybės trūkumų, arba jam nustatytu laiku neatvykus surašyti defektinio akto, Užsakovas gali atlikti pirkimo procedūras nepriklausomo Darbų kokybės eksperto paslaugoms įsigyti ir pateikti ekspertizės išvadas Rangovui. Jei ekspertizės metu nustatoma, kad Darbai atlikti nekokybiškai – ekspertizės išlaidas apmoka Rangovas, jei kokybiškai – Užsakovas. Šalys susitaria, kad tokios ekspertizės išvados joms bus privalomos ir įsipareigoja atlyginti viena kitai tokios ekspertizės išlaidas, laikydamosi šiame skyriuje nustatytos tvarkos.
   3. Jeigu Užsakovas bet kuriuo metu pastebi, kad atlikti Darbai turi defektų ar kokybės trūkumų, kurie kelia pavojų žmonių sveikatai, darbo saugai ir aplinkos ar turto saugumui, Užsakovas turi teisę pareikalauti Rangovo nedelsiant, bet ne vėliau nei per 3 (tris) valandas nuo atitinkamo pranešimo gavimo, sustabdyti Darbų ar Darbų dalies vykdymą. Darbai sustabdomi iki tol, kol Rangovas neužtikrins žmonių sveikatos, darbo saugos ir aplinkos ar turto saugumo. Pašalinęs priežastis Rangovas privalo raštu kreiptis į Užsakovą, prašydamas leidimo pratęsti Darbų vykdymą.
   4. Jeigu per Užsakovo nurodytus terminus Rangovas nepradeda taisyti nekokybiškai atliktų Darbų, Užsakovas gali sulaikyti mokėjimus ir (arba) ištaisyti nekokybiškai atliktus Darbus trečiųjų šalių pagalba arba savo jėgomis ir išskaičiuoti dėl to patirtus nuostolius iš Rangovo.
   5. Pastebėtų Darbų trūkumų ar defektų šalinimas neprailgina Sutarties įvykdymo terminų.
3. **SUTARTIES ĮVYKDYMO UŽTIKRINIMAS (*jei taikoma*)**
   1. Sutarties įvykdymo užtikrinimo dydis nustatytas Sutarties Specialiosiose sąlygose.
   2. Rangovas privalo per 10 (dešimt) darbo dienų nuo Sutarties pasirašymo dienos pateikti Užsakovui Sutarties Specialiosiose sąlygose nurodytos rūšies Sutarties įvykdymo užtikrinimą, atitinkantį Sutarties Bendrųjų sąlygų 12 skyriuje (Sutarties įvykdymo užtikrinimas) nurodytas sąlygas. Jeigu Sutarties Specialiosiose sąlygose yra nurodyti kelių rūšių Sutarties įvykdymo užtikrinimai (sutarties įvykdymo užtikrinimo pateikimo būdai), Rangovas privalo pasirinkti vieną iš jų, jeigu Sutarties Specialiosiose sąlygose nenurodyta kitaip.
   3. Sutarties įvykdymo užtikrinimas yra skirtas visų Rangovo sutartinių įsipareigojimų įvykdymui bei tiesioginių nuostolių atlyginimui užtikrinti, įskaitant, bet neapsiribojant netesybų mokėjimui užtikrinti.
   4. Sutarties įvykdymo užtikrinimo sąlygos:
      1. Lietuvos Respublikoje ar užsienyje registruoto banko pirmo pareikalavimo banko garantija *[jei tokia Sutarties įvykdymo užtikrinimo rūšis/pateikimo būdas nurodytas Sutarties Specialiosiose sąlygose, tada šis Sutarties įvykdymo užtikrinimo būdas taikomas],* turi būti išduota Užsakovo naudai, lietuvių arba anglų kalba (toliau – banko garantija). Banko garantijos turinys privalo atitikti Sutarties sąlygas.

Banko garantija turi būti neatšaukiama ir besąlyginė.

Užsakovui teikiamas banko garantijos originalas, kuris turi būti pasirašytas jį išdavusio subjekto kvalifikuotu elektroniniu parašu, atitinkančiu Viešųjų pirkimų įstatymo 22 straipsnio 11 dalies 2 ir 3 punktuose, Komunalinio sektoriaus pirkimų įstatymo 34 straipsnio 11 dalies 2 ir 3 punktuose (arba juos pakeisiančiuose) nustatytus reikalavimus. Jei banko garantiją pasirašo ne vadovas, kartu turi būti pateikiamas įgaliojimas suteikiantis parašo teisę. Jei banko garantija yra išduota anglų kalba, turi būti pateiktas tinkamai patvirtintas vertimas į lietuvių kalbą. Vertimo patvirtinimas laikomas tinkamu, jei vertimas yra patvirtintas vertėjo parašu ir vertimų biuro antspaudu arba Rangovo ar jo įgalioto asmens parašu ir antspaudu (jei turi). Pirmenybė bus teikiama originaliam tekstui.

Banko garantija gali būti pateikta autentifikuotu SWIFT pranešimu.

Išduotai banko garantijai turi būti taikoma Lietuvos Respublikos teisė ir Tarptautinių prekybos rūmų patvirtintos taisyklės – „The ICC Uniform rules for demand guarantees“ (Leidinio Nr. 758).

Banko garantija turi būti išduota Lietuvos Respublikoje ar kitoje Europos Sąjungos valstybėje narėje ar Europos Ekonominės Erdvės (EEE) valstybėje registruoto banko, kuriam yra suteiktas ne žemesnis, nei toliau Sutartyje nurodytas tarptautinės reitingų agentūros patvirtintas investicinio lygio reitingas. Jeigu teikiama Lietuvos Respublikoje ar kitoje Europos Sąjungos valstybėje narėje ar Europos Ekonominės Erdvės (EEE) valstybėje neregistruoto tarptautinio bankogarantija, toks tarptautinis bankas turi turėti ne žemesnį, nei toliau Sutartyje nurodytą tarptautinės reitingų agentūros patvirtintą investicinio lygio reitingą. Nurodytą reitingą turi atitikti pats bankas, kuris išdavė garantiją.

Jeigu dėl šalies rizikos specifikos tarptautinės reitingų agentūros tiekėjo šalies institucijoms nesuteikia tarptautinio kredito reitingo, tačiau suteikia nacionalinį kredito reitingą (angl. national scale credit rating), Rangovas gali pateikti garantiją iš kredito institucijos, turinčios ne žemesnį nei A klasės nacionalinį kredito reitingą pagal „Standart & Poor‘s“, „Moody’s“ ar „Fitch Ratings“ agentūras.

Bankui, išduodančiam banko garantiją, garantijos išdavimo dieną taikomas ne mažesnis kaip kredito agentūrų „Fitch Ratings“ ar „Standart & Poor‘s“ „BBB“ arba agentūros „Moody‘s“ suteiktas „Baa2“ ilgalaikio investicinio lygio reitingas arba A.M. Best suteiktas „BBB+“ ilgalaikio investicinio lygio reitingas.

Užsakovui pareikalavus, Rangovas privalo pateikti atitinkamą dokumentą, įrodantį, kad banko garantiją išdavęs bankas turi atitinkamus Sutartyje nurodytus reitingus garantijos pateikimo dienai.

Į banko garantijos tekstą turi būti įtraukta nuostata, kad šalių ginčai sprendžiami Lietuvos Respublikos teisės aktų nustatyta tvarka, Lietuvos Respublikos teismuose.

* + 1. Draudimo bendrovės ar kredito unijos laidavimo draudimo raštas *[jei tokia Sutarties įvykdymo užtikrinimo rūšis/pateikimo būdas nurodytas Sutarties Specialiosiose sąlygose, tada šis Sutarties įvykdymo užtikrinimo būdas taikomas]*, turi būti išduotas Užsakovo naudai, lietuvių arba anglų kalba (toliau – laidavimo draudimo raštas). Laidavimo draudimo rašto turinys privalo atitikti šios Sutarties sąlygas. Laidavimo draudimo raštas turi būti neatšaukiamas ir besąlyginis.

Užsakovui teikiamas laidavimo draudimo rašto originalas, kuris turi būti pasirašytas jį išdavusio subjekto kvalifikuotu elektroniniu parašu, atitinkančiu Viešųjų pirkimų įstatymo 22 straipsnio 11 dalies 2 ir 3 punktuose, Komunalinio sektoriaus pirkimų įstatymo 34 straipsnio 11 dalies 2 ir 3 punktuose (arba juos pakeisiančiuose) nustatytus reikalavimus. Jei laidavimo raštą pasirašo ne vadovas, kartu turi būti pateikiamas įgaliojimas suteikiantis parašo teisę. Jei laidavimo draudimo raštas yra išduotas anglų kalba, turi būti pateiktas tinkamai patvirtintas vertimas į lietuvių kalbą. Vertimo patvirtinimas laikomas tinkamu, jei vertimas yra patvirtintas vertėjo parašu ir vertimų biuro antspaudu arba Rangovo ar jo įgalioto asmens parašu ir antspaudu (jei turi). Pirmenybė bus teikiama originaliam tekstui.

Kartu pateikiama apmokėjimą patvirtinančio dokumento, įrodančio, kad įmoka už išduotą laidavimo draudimo raštą yra sumokėta, kopija.

Išduotam laidavimo draudimo raštui turi būti taikoma Lietuvos Respublikos teisė.

Draudimo bendrovei arba kredito unijai turi būti suteiktas ne žemesnis, nei šioje Sutartyje nurodytas tarptautinės reitingų agentūros patvirtintas investicinio lygio reitingas.

Draudimo bendrovei ar kredito unijai, išduodančiai laidavimo draudimo raštą, laidavimo draudimo rašto išdavimo dieną taikomas ne mažesnis kaip kredito agentūrų „Fitch Ratings“ ar „Standart & Poor‘s“ „BBB“ arba agentūros „Moody‘s“ suteiktas „Baa2“ ilgalaikio investicinio lygio reitingas arba A.M. Best suteiktas „BBB+“ ilgalaikio investicinio lygio reitingas.

Jeigu draudimo bendrovė nėra reitinguota, tai ji bus laikoma priimtina tuo atveju, kai aukščiau nurodyti reitingai yra suteikti draudimo bendrovės pagrindiniam akcininkui, kuriam priklauso ne mažiau kaip 50 procentų draudimo bendrovės akcijų (ši nuostata netaikoma kredito unijoms).

Užsakovui pareikalavus, Rangovas privalo pateikti atitinkamą dokumentą, įrodantį, kad laidavimo draudimo raštą išdavusi draudimo bendrovė ar kredito unija turi atitinkamus Sutartyje nurodytus reitingus laidavimo draudimo rašto pateikimo dienai.

Į laidavimo draudimo rašto tekstą turi būti įtraukta nuostata, kad šalių ginčai sprendžiami Lietuvos Respublikos teisės aktų nustatyta tvarka, Lietuvos Respublikos teismuose.

Laidavimo draudimo rašto sąlygose negali būti nustatytas išplėstinis nedraudžiamų įvykių sąrašas ir (arba) kitos sąlygos, kurios paneigtų Rangovo sutartinių prievolių užtikrinimo esmę. Laidavimo draudimas turi būti skirtas visų Rangovo sutartinių įsipareigojimų vykdymui bei tiesioginių nuostolių atlyginimui užtikrinti, įskaitant, bet neapsiribojant palūkanų, delspinigių, baudų ar kito pobūdžio kompensacijų mokėjimui užtikrinti. Sudaromoje laidavimo draudimo sutartyje turi būti numatyta:

1. Užsakovas turi būti paskirtas neatšaukiamu naudos gavėju;
2. Laidavimo draudimo sutartis negali būti nutraukta ar pakeista, jei draudimo sutarties pakeitimai siaurina draudimo apsaugą ar gali kitaip neigiamai paveikti Užsakovo teises bei interesus, susijusius su draudimo sutartimi, be išankstinio rašytinio Užsakovo sutikimo;
3. Paslaugų arba Užsakovo teisių ir pareigų pagal laidavimo draudimo sutartį (pilnai ar dalinai) perleidimas Užsakovo reorganizavimo, atskyrimo, pertvarkymo ar įmonės perdavimo (įskaitant, bet neapsiribojant, turto arba įmonės įnešimo į trečiųjų asmenų įstatinį kapitalą ir pan.) atveju, su sąlyga, kad bus išlaikyta tiesioginė ar netiesioginė Lietuvos Respublikos (valstybės) kontrolė, neturės įtakos laidavimo draudimo sutarties bei ja suteikiamos draudimo apsaugos galiojimui bei sąlygoms ir nebus laikoma nei rizikos padidėjimu, nei draudimo išmokos nemokėjimo ar mažinimo pagrindu;
4. Rangovui ar kitiems apdraustiesiems neįvykdžius ar netinkamai įvykdžius savo įsi-pareigojimų pagal Sutartį, Užsakovas neprivalo pirmiausia nukreipti išieškojimą į jų turtą ar kitas prievolių pagal Sutartį užtikrinimo priemones (jei tokių būtų);
5. Draudimo išmoka turi būti nustatoma ir apskaičiuojama pagal Sutartyje nustatytas Užsakovo nuostolių nustatymo ir apskaičiavimo taisykles, įskaitant ir Sutartyje nustatytas netesybas. Todėl draudimo išmokos mokėjimo tikslais iš Užsakovo negali būti reikalaujama pateikti daugiau nei rašytinis prašymas dėl draudimo išmokos mokėjimo bei informacija ir dokumentai, būtini bei pakankami Užsakovo nuostoliams pagal Sutartį nustatyti ir apskaičiuoti;
6. Draudimo apsauga turi būti teikiama ir tais atvejais, kai Užsakovo reikalavimas išmokėti draudimo išmoką pagal laidavimo draudimo sutartį pateikiamas pasibaigus draudimo laikotarpiui, jei toks reikalavimas pateikiamas dėl aplinkybių (Užsakovo atitinkamų prievolių pagal Sutartį neįvykdymo ar netinkamo įvykdymo), apie kurias Draudikui buvo pranešta draudimo laikotarpio galiojimo laikotarpiu.
   1. Sutarties įvykdymo užtikrinimą patvirtinantys dokumentai Užsakovui turi būti teikiami tik elektroniniu būdu, kitokiu būdu jie gali būti pateikti tik tokiu atveju, jei bankas, draudimo bendrovė ar kredito unija neišduoda kvalifikuotu elektroniniu parašu pasirašytų dokumentų ir tai patys patvirtina raštu.
   2. Sutarties įvykdymo užtikrinimo galiojimo terminas privalo būti ne trumpesnis kaip Rangovo visų sutartinių įsipareigojimų, įskaitant, bet neapsiribojant, netesybų mokėjimo pabaiga.
   3. Pateikus tinkamą Sutarties įvykdymo užtikrinimą, Rangovui per 10 (dešimt) kalendorinių dienų bus grąžintas pasiūlymo galiojimo užtikrinimas (jeigu toks buvo pateiktas) arba užskaitytas Rangovo Sutarties įvykdymo užtikrinimo dalimi, jei bus tokia galimybė pagal Sutarties Specialiosiose sąlygose numatytą Sutarties įvykdymo užtikrinimo pateikimo rūšį/būdą ir Rangovo prašymas.
   4. Jeigu sudarius Sutartį Rangovas Sutartyje nustatyta tvarka nepateikia Sutarties sąlygas atitinkančio Sutarties įvykdymo užtikrinimo per Sutarties Bendrųjų sąlygų 12.2 punkte nurodytą terminą, Sutartis laikoma nesudaryta, o Užsakovas įgyja teisę pasinaudoti pasiūlymo galiojimo užtikrinimu patirtų išlaidų ir nuostolių kompensavimui.
   5. Užsakovui arba Rangovui gavus informaciją, jog bankas, išdavęs garantija arba draudimo bendrovė ar kredito unija išdavusi laidavimo draudimo raštą nebeatitinka Sutartyje keliamų reikalavimų, Rangovas įsipareigoja per 10 (dešimt) kalendorinių dienų nuo Užsakovo reikalavimo pateikti banko garantiją arba laidavimo draudimo raštą, atitinkančius Sutartyje nustatytus reikalavimus. Rangovui to nepadarius, Rangovas laikytinas iš esmės pažeidusiu Sutartį ir Užsakovas įgyja teisę vienašališkai nutraukti Sutartį bei reikalauti visų nuostolių atlyginimo.
   6. Jei Sutarties galiojimas pratęsiamas, atitinkamai tam laikotarpiui Sutarties vykdymas privalo būti užtikrintas, kaip nurodyta Sutarties Specialiosiose sąlygose, ir Užsakovui pateiktas per 10 (dešimt) kalendorinių dienų. Rangovui to nepadarius, Rangovas laikytinas iš esmės pažeidusiu Sutartį ir Užsakovas įgyja teisę vienašališkai nutraukti Sutartį bei reikalauti visų nuostolių atlyginimo.
   7. Užsakovas gali pasinaudoti Sutarties įvykdymo užtikrinimu esant bet kuriai iš žemiau nurodytų aplinkybių:
      1. Rangovas nevykdo savo įsipareigojimų pagal Sutartį arba juos vykdo netinkamai;
      2. Rangovas laiku nevykdo Užsakovo nurodymo ištaisyti Darbų trūkumus;
      3. jei dėl bet kokių Rangovo veiksmų ar neveikimo Užsakovas patyrė nuostolius (įskaitant, bet neapribojant papildomas išlaidas ar kitus tiesioginius nuostolius, delspinigius ir / ar baudas).
   8. Prieš pateikdamas reikalavimą sumokėti pagal Sutarties įvykdymo užtikrinimą, Užsakovas įspėja apie tai Rangovą, nurodydamas, dėl kokio pažeidimo pateikia šį reikalavimą.
7. **DRAUDIMAS**
   1. Visų Rangovo sudaromų Sutarties Specialiosiose sąlygose nurodytų draudimo sutarčių sąlygos iki šių sutarčių (ar, jeigu remiamasi galiojančiomis draudimo sutartimis – būtinų šių sutarčių papildymų, patikslinimų) sudarymo turi būti raštu suderintos su Užsakovu ar jo įgaliotu atstovu. Su Užsakovu nesuderintos draudimo sutarčių sąlygos laikomos Užsakovui nepriimtinomis ir Užsakovui nepateiktomis *ab initio*.
   2. Rangovas privalo pateikti Užsakovui draudimo(-ų) liudijimo(-ų) (poliso(-ų)) ir mokestinio(-ų) pavedimo(-ų), patvirtinančio(-ių) draudimo(-ų) įmokos(-ų) ar jos(-ų) dalies(-ių) sumokėjimą, patvirtintas kopijas.
   3. Rangovas savo sąskaita privalo pratęsti (atnaujinti) draudimo sutartį(-is) ir likus ne mažiau nei 2 (dviem) darbo dienom iki pratęsiamos draudimo sutarties pabaigos pateikti Užsakovui tai patvirtinančius dokumentus, jeigu draudimo sutartis(-ys) pasibaigs anksčiau, negu numatyta teisės aktuose.
   4. Jei draudimo įmoka yra mokama dalimis, po kiekvieno draudimo liudijime nurodyto draudimo įmokos sumokėjimo termino dienos, Rangovas privalo Užsakovui pateikti jos sumokėjimą patvirtinančio dokumento patvirtintą kopiją.
   5. Jeigu Rangovas veikia jungtinės veiklos (partnerystės) pagrindu ir/ar samdo subrangovus, tai visi kiti partneriai ir/ar subrangovai turi būti įvardinti kaip papildomi apdraustieji pateiktame draudimo liudijime (polise) arba pateikti savo vardu sudarytus draudimo liudijimus (polisus) ne mažesne draudimo apimtimi nei nurodyta Sutartyje.
   6. Draudimo sutartyje turi būti numatyta galimybė išmokėti draudimo išmokas Sutarties valiuta, reikalinga nuostoliams arba žalai padengti. Iš draudikų gautos draudimo išmokos turi būti naudojamos nuostoliams arba žalai padengti.
   7. Rangovas privalo laikytis visų Draudimo sutartyje apibrėžtų sąlygų. Rangovas privalo nuolat informuoti draudikus apie bet kuriuos atitinkamus Darbų vykdymo pasikeitimus ir užtikrinti, kad sudaryta Draudimo sutartis galiotų pagal šio punkto reikalavimus.
   8. Rangovas neturi teisės daryti jokių Draudimo sutarties sąlygų pakeitimų (išskyrus Draudimo sutarties šalių rekvizitų pakeitimus) be išankstinio Užsakovo sutikimo. Jeigu draudikas mėgina padaryti Draudimo sutarties sąlygų pakeitimą, tai Rangovas privalo nedelsdamas tai pranešti ir Užsakovui.
   9. Jeigu Rangovas vykdydamas Sutartį neužtikrina Draudimo sutarties sąlygų, kurias iš jo reikalaujama atlikti ir palaikyti pagal Sutartį, arba nepateikia pakankamo įrodymo ir draudimo liudijimų kopijų pagal šio punkto reikalavimus, tai Užsakovas gali (savo nuožiūra ir nepažeisdamas bet kurios kitos teisės arba teisinės gynybos priemonių) sudaryti Draudimo sutartį šiame punkte nurodytomis sąlygomis ir sumokėti reikalingas draudimo įmokas arba turi teisę sustabdyti Rangovui priklausančias mokėti sumas už atliktus Darbus tol, kol Rangovas įvykdys visus savo įsipareigojimus, numatytus šiame punkte. Jeigu Užsakovas pats sumoka draudimo įmokas už šiame punkte numatytą Draudimo sutartį, tai Rangovas privalo iš Sutarties kainos grąžinti sumokėtas draudimo įmokas Užsakovui arba atitinkamai turi būti sumažinta Sutarties kaina.
   10. Jeigu draudiko išmokėtos draudimo išmokos nepakanka Rangovo padarytai žalai atlyginti, Rangovas privalo atlyginti likusius nuostolius. Jeigu Rangovas nesudaro Draudimo sutarties šiame punkte nurodytomis sąlygomis arba neužtikrina Draudimo sutartyje draudiko nurodytų sąlygų laikymosi, tai bet kokius nuostolius arba žalą, kuriuos pagal Draudimo sutartį būtų turėjusi atlyginti draudimo įmonė, privalo atlyginti Rangovas.
   11. Rangovas per visą Draudimo sutarčių apsaugos galiojimo laikotarpį, nedelsdamas, t. y. per 1 (vieną) darbo dieną, kai to pareikalauja Užsakovas, turi pateikti įrodymus, patvirtinančius draudimo apsaugos galiojimą ir reguliarų draudimo įmokų mokėjimą.
8. **ŠALIŲ ATSAKOMYBĖ**
   1. Šalių atsakomybė yra nustatoma pagal galiojančius Lietuvos Respublikos teisės aktus ir šią Sutartį. Šalys įsipareigoja tinkamai vykdyti savo įsipareigojimus, prisiimtus šia Sutartimi, ir susilaikyti nuo bet kokių veiksmų, kuriais galėtų padaryti žalos viena kitai ar apsunkintų kitos Šalies prisiimtų įsipareigojimų įvykdymą.
   2. Delspinigiai už pavėluotus mokėjimus:
      1. Užsakovui praleidus mokėjimo terminą, Rangovas gali reikalauti 0,05 procento dydžio delspinigių už kiekvieną uždelstą dieną, skaičiuojant nuo vėluojamos sumokėti sumos be PVM. Maksimali delspinigių suma – 20 (dvidešimt) procentų Sutarties kainos be PVM.
      2. Delspinigiai už pavėluotus mokėjimus gali būti skaičiuojami nuo kitos dienos, kai turėjo būti sumokėta į Rangovo banko sąskaitą iki tos dienos, kai mokėjimas buvo atliktas iš Užsakovo ar atitinkamos institucijos, vykdančios mokėjimus, sąskaitos.
   3. Delspinigiai už laiku neįvykdytus ar netinkamai įvykdytus sutartinius įsipareigojimus:
      1. Rangovui nepradėjus Darbų pagal suderintą Darbų vykdymo grafiką t.y. nesilaikant Darbų vykdymo grafike numatyto termino, apibrėžiančio kada bus pradėti vykdyti Darbai pagal Sutartį, už kiekvieną tokio vėlavimo dieną Rangovas, Užsakovui pareikalavus, moka Užsakovui 0,05 procento dydžio delspinigius, skaičiuojant nuo vėluojamų pradėti Darbų kainos be PVM, bet ne daugiau kaip 20 proc. nuo Sutarties kainos be PVM. Delspinigiai negali būti reikalaujami, jei vėluojama dėl priežasčių, nepriklausančių nuo Rangovo, ar priežasčių, kurių Rangovas negalėjo objektyviai numatyti.
      2. Jei Rangovas vėluoja atlikti Darbus ar jų dalį, etapą, t. y. nesilaiko Sutartyje nustatytų Darbų (jų etapų) vykdymo terminų, taip pat Darbų vykdymo grafike nurodyto/suderinto galutinio Darbų užbaigimo termino nuo sekančios dienos pradedami skaičiuoti 0,05 procento dydžio delspinigiai nuo vėluojamų atlikti Darbų (Etapo) kainos be PVM, už kiekvieną uždelstą kalendorinę dieną, bet ne daugiau kaip 20 proc. nuo Sutarties kainos be PVM.
   4. Baudos Rangovui už netinkamą Sutarties vykdymą nurodytos Sutarties Specialiųjų sąlygų 4.7. punkte ir Sutarties Bendrųjų sąlygų 18.4 ir 28.5 punktuose.
   5. Užsakovas neatlygina Tiekėjo patirtų nuostolių, atsiradusių dėl Sutarties vykdymo sustabdymo.
   6. Užsakovo atsakomybė Tiekėjui yra ribojama tiesioginiais nuostoliais ir negali viršyti Sutarties kainos.
   7. Rangovui netinkamai vykdant savo sutartinius įsipareigojimus Užsakovas, neapribodamas kitų, Sutartyje ir įstatymuose numatytų, savo teisių gynimo priemonių taikymo galimybių už sutartinių įsipareigojimų nevykdymą ar netinkamą vykdymą, turi teisę taikyti vienašalį išskaitymą iš visų pagal Sutartį Rangovui mokėtinų sumų (pranešant apie tai Rangovui raštu), o jei jų nepakaktų, ir iš Rangovo pateiktų prievolių įvykdymo užtikrinimų, Sutartyje nurodytoms netesyboms bei visiems savo patirtiems nuostoliams padengti. Ši nuostata galioja nepaisant Sutarties nutraukimo bei kitų sankcijų taikymo.
   8. Netesybos Rangovui išskaičiuojamos iš Rangovui mokėtinos sumos, nurodytos PVM sąskaitoje faktūroje.
   9. Rangovas visais atvejais atsako už Darbų, numatytų šioje Sutartyje, atlikimo metu jo pasitelktų asmenų padarytus nuostolius ar žalą, nepriklausomai nuo to ar tokie nuostoliai ar žala būtų padaryta Užsakovui, jo darbuotojams ar bet kokiems tretiesiems asmenims ir jų turtui.
   10. Rangovas taip pat yra atsakingas už nuostolius, kuriuos patiria Užsakovas tuo atveju, kai Darbų vykdymas sustabdomas dėl defektų šalinimo arba dėl bet kokių kitų priežasčių, už kurias yra atsakingas Rangovas arba kurių atsiradimo rizika tenka Rangovui.
   11. Jei Rangovas, atlikdamas Darbus pagal Sutartį, nesilaiko galiojančių teisės aktų reikalavimų ir dėl to kompetentingos įgaliotos valstybinės institucijos pritaiko baudas ar kitas sankcijas Užsakovui, Rangovas įsipareigoja atlyginti Užsakovui visus pastarojo dėl to patirtus tiesioginius ir netiesioginius nuostolius ar žalą bei papildomas išlaidas.
   12. Netesybų sumokėjimas neatleidžia Sutarties šalių nuo pareigos vykdyti šioje Sutartyje prisiimtus įsipareigojimus.
   13. Netesybos turi būti sumokėtos nedelsiant, tačiau ne vėliau kaip per 7 (septynias) dienas nuo tokio reikalavimo išsiuntimo dienos į Sutartyje nurodytas Šalių banko sąskaitas.
9. **NENUGALIMOS JĖGOS APLINKYBĖS (*FORCE MAJEURE*) IR VALSTYBĖS VEIKSMAI**
   1. **Dėl nenugalimos jėgos *(force majeure)* taikymo**
      1. Sutarties galiojimo laikotarpiu Šalis gali būti visiškai ar iš dalies atleidžiama nuo sutartinių įsipareigojimų vykdymo ir civilinės atsakomybės (padarinių), jei ji įrodo, kad Sutartis visiškai ar iš dalies neįvykdyta dėl nenugalimos jėgos (force majeure) aplinkybių.
      2. Šalys nenugalimos jėgos (force majeure) aplinkybes supranta taip, kaip jas reglamentuoja Lietuvos Respublikos civilinio kodekso 6.212 straipsnis ir Lietuvos Respublikos Vyriausybės 1996 m. liepos 15 d. nutarimas Nr. 840 „Dėl atleidimo nuo atsakomybės, esant nenugalimos jėgos (force majeure) aplinkybėms“. Nenugalimos jėgos sąlygos turi būti nustatomos kiekvienu konkrečiu atveju individualiai, o nenugalimos jėgos (force majeure) aplinkybe besiremianti Šalis privalo įrodyti, kad nenugalimos jėgos aplinkybės faktiškai turi tiesioginę įtaką Sutarties vykdymui bei įrodyti visų žemiau nurodytų sąlygų visetą:

15.1.2.1. aplinkybių, kuriomis remiasi Šalis nebuvo sudarant sutartį ir jų atsiradimo nebuvo galima protingai numatyti;

15.1.2.2. dėl susidariusių aplinkybių Sutarties objektyviai negalima vykdyti;

15.1.2.3. Šalis, neįvykdžiusi Sutarties, tų aplinkybių negalėjo kontroliuoti ar negalėjo užkirst joms kelio;

15.1.2.4. Šalis nebuvo prisiėmusi tų aplinkybių ar jų padarinių atsiradimo rizikos.

15.1.3. Šalis, prašanti ją visiškai ar dalinai atleisti nuo sutartinių įsipareigojimų vykdymo ir / ar sutartinės civilinės atsakomybės nenugalimos jėgos (force majeure) pagrindu, privalo raštu pranešti kitai Šaliai nedelsiant, bet ne vėliau kaip per 5 (penkias) kalendorines dienas nuo tokių aplinkybių / kliūčių, trukdančių tinkamai vykdyti Sutartį, atsiradimo ar paaiškėjimo momento, pateikdama:

15.1.3.1. objektyvius ir išsamius įrodymus bei rašytinius paaiškinimus apie atsiradusias nenumatytas aplinkybes / kliūtis bei jų poveikį ir rizikas Šalies sutartinių įsipareigojimų tinkamam vykdymui, taip pat, kad ji ėmėsi visų pagrįstų atsargumo priemonių ir dėjo visas pastangas, jog sumažintų išlaidas ar galimas neigiamas pasekmes Sutarties tinkamam vykdymui;

15.1.3.2. preliminarų įsipareigojimų įvykdymo terminą, jei aplinkybės, dėl kurių neįmanoma įvykdyti Sutartį, yra laikinos.

15.1.4. Nenugalimos jėgos aplinkybėms tęsiantis ilgiau kaip 3 (tris) mėnesius, bet kuri iš Šalių turi teisę vienašališkai nutraukti šią Sutartį, apie tai raštu įspėjusi kitą Šalį prieš 5 (penkias) kalendorines dienas.

15.1.5. Esant aukščiau nurodytų sąlygų visetui, tačiau nenugalimos jėgos aplinkybei egzistuojant laikinai, Šalis atleidžiama nuo atsakomybės tik tokiam laikotarpiui, kuris yra protingas, atsižvelgiant į tos aplinkybės įtaką Sutarties įvykdymui. Išnykus bent vienai aukščiau nurodytai sąlygai, nenugalimos jėgos statusas Sutarties Šalims nebegali būti taikomas ir Šalims automatiškai pradedami taikyti Sutartyje įtvirtinti įsipareigojimai. Bet kokiu atveju, Šalis, kuri buvo visiškai ar iš dalies atleista nuo sutartinių įsipareigojimų vykdymo ir civilinės atsakomybės (padarinių) dėl Sutarties nevykdymo / netinkamo vykdymo, išnykus bent vienai aukščiau nurodytai sąlygai, privalo raštu nedelsiant informuoti kitą Šalį.

15.1.6. Šalims žinoma, kad nenugalima jėga nelaikomos aplinkybės, kai sutartiniai įsipareigojimai negali būti įvykdyti dėl prekių rinkoje, lėšų trūkumo ar Šalies kontrahentų padarytų savo prievolių pažeidimų.

15.1.7. Šalims žinoma, jog nustatant nenugalimos jėgos aplinkybių egzistavimą, Prekybos ir pramonės rūmų išduota pažyma, pati savaime materialinių teisinių padarinių nesukuria, kadangi atleidimo nuo civilinės atsakomybės už sutarties nevykdymą, civilinės atsakomybės netaikymo pagrindu laikytinas nenugalimos jėgos aplinkybių egzistavimo, bet ne pažymos išdavimo faktas. Nenugalimos jėgos aplinkybes liudijanti pažyma turi tik procesinę teisinę reikšmę, nes vertintina tik kaip įrodymas civilinėje byloje dėl sutartinių įsipareigojimų vykdymo ar civilinės atsakomybės taikymo. Pažyma dėl nenugalimos jėgos ta apimtimi, kiek joje pateiktas teisinis tam tikrų aplinkybių vertinimas, nelaikytina prima facie įrodymu CPK 197 straipsnio prasme, nes faktų teisinis įvertinimas yra teismo prerogatyva ir jo nesaisto kitų asmenų pateiktas teisinis vertinimas ir kvalifikavimas.

15.1.8. Šios Sutarties nuostatos dėl nenugalimos jėgos aplinkybių taikymo, neatima iš kitos Šalies teisės nutraukti Sutartį arba sustabdyti jos įvykdymą, ir / arba reikalauti sumokėti netesybas.

15.1.9. Šaliai per numatytą terminą nepranešus kitai Šaliai apie nenugalimos jėgos aplinkybės atsiradimą bei jos įtaką Sutarties vykdymui, privalo atlyginti visus tiesioginius ir netiesioginius nuostolius, atsiradusius dėl Sutarties nevykdymo / netinkamo vykdymo.

15.2. **Dėl valstybės veiksmų kaip civilinės atsakomybės netaikymo ar dalinio atleidimo nuo jos visiško ar dalinio pagrindo COVID-19 atveju:**

15.2.1. Sutarties galiojimo laikotarpiu Šalis gali būti visiškai ar iš dalies atleidžiama nuo atsakomybės dėl Sutarties neįvykdymo, sąlygoto privalomų ir nenumatytų valstybės institucijų veiksmų (aktų), kilusių dėl koronaviruso (COVID-19) ar jo atmainų, dėl kurių įvykdyti prievolę neįmanoma ir kurių Šalys neturėjo teisės ginčyti (CK 6.253 straipsnio 3 dalis). Valstybės institucijų veiksmų (aktų) įtaka sutartinių įsipareigojimų vykdymui turi būti nustatoma kiekvienu konkrečiu atveju individualiai, o šia aplinkybe besiremianti Šalis privalo įrodyti, kad (i) pagrindas netaikyti sutartinės civilinės atsakomybės ar Šalį visiškai ar dalinai nuo jos atleisti, egzistuoja išimtinai dėl valstybės institucijų veiksmų (aktų), kurie faktiškai turi tiesioginę įtaką Sutarties vykdymui, bei įrodyti, kad (ii) kiekvienu atveju egzistuoja visų žemiau nurodytų sąlygų visetas:

15.2.1.1. šie veiksmai (aktai) turi būti nenumatyti ir privalomi Šaliai – Šalis negalėjo jų numatyti iš anksto (Sutarties sudarymo metu);

15.2.1.2. veiksmai (aktai) turi būti tokie, dėl kurių įvykdyti prievolę neįmanoma;

15.2.1.3. Šalis neturėjo teisės veiksmų (aktų) ginčyti teismo ar administracine tvarka.

15.2.2. Šalis, prašanti ją visiškai ar dalinai atleisti nuo atsakomybės dėl Sutarties neįvykdymo, sąlygoto privalomų ir nenumatytų valstybės institucijų veiksmų (aktų), kilusių dėl koronaviruso (COVID-19) ar jo atmainų, privalo raštu pranešti kitai Šaliai nedelsiant, bet ne vėliau kaip per 5 (penkias) kalendorines dienas nuo tokių veiksmų, trukdančių tinkamai vykdyti Sutartį, atsiradimo ar paaiškėjimo momento, pateikdama:

15.2.2.1. objektyvius ir išsamius įrodymus bei rašytinius paaiškinimus apie atsiradusius privalomus ir nenumatytus valstybės institucijų veiksmus (aktus) bei jų poveikį ir rizikas Šalies sutartinių įsipareigojimų tinkamam vykdymui, taip pat, kad ji ėmėsi visų pagrįstų atsargumo priemonių ir dėjo visas pastangas, jog sumažintų išlaidas ar galimas neigiamas pasekmes Sutarties tinkamam vykdymui;

15.2.2.2.preliminarų įsipareigojimų įvykdymo terminą, jei valstybės veiksmai (aktai), dėl kurių neįmanoma įvykdyti Sutartį, yra laikini.

15.2.3. Šaliai negalint vykdyti sutartinių įsipareigojimų dėl privalomų ir nenumatytų valstybės institucijų veiksmų (aktų), kilusių dėl koronaviruso (COVID-19) ar jo atmainų ilgiau kaip 3 (tris) mėnesius, bet kuri iš Šalių turi teisę vienašališkai nutraukti šią Sutartį, apie tai raštu įspėjusi kitą šalį prieš 5 (penkias) kalendorines dienas.

15.2.4. Esant aukščiau nurodytų sąlygų visetui, tačiau privalomiems ir nenumatytiems valstybės institucijų veiksmams (aktams) egzistuojant laikinai, Šalis atleidžiama nuo atsakomybės tik tokiam laikotarpiui, kuris yra protingas, atsižvelgiant į tos aplinkybės įtaką Sutarties įvykdymui. Išnykus bent vienai aukščiau nurodytai sąlygai, CK 6.253 straipsnio 3 dalies nuostatos Sutarties Šalims nebegali būti taikomos ir Šalims automatiškai pradedami taikyti Sutartyje įtvirtinti įsipareigojimai. Bet kokiu atveju, Šalis, kuri buvo visiškai ar iš dalies atleista nuo sutartinių įsipareigojimų vykdymo ir civilinės atsakomybės (padarinių) dėl Sutarties nevykdymo / netinkamo, išnykus bent vienai aukščiau nurodytai sąlygai, privalo raštu nedelsiant informuoti kitą Šalį.

15.2.5. Šios nuostatos, susijusios su valstybės veiksmų (aktų) taikymu, neatima iš kitos Šalies teisės nutraukti Sutartį arba sustabdyti jos įvykdymą, ir / arba reikalauti sumokėti netesybas.

15.2.6. Jeigu Šalis laiku, Sutartyje nustatyta tvarka, neišsiunčia pranešimo arba visiškai neinformuoja kitos Šalies, ji privalo kompensuoti kitai Šaliai visą žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.

1. **INTELEKTINĖS IR PRAMONINĖS NUOSAVYBĖS TEISĖS**
   1. Visi rezultatai ir su jais susijusios teisės, įgytos vykdant Sutartį, įskaitant autorines ir kitas intelektinės ar pramoninės nuosavybės teises, yra Užsakovo nuosavybė nuo jų atsiradimo momento.
   2. Jei Sutartyje nenustatyta kitaip, Rangovas garantuoja nuostolių atlyginimą Užsakovui dėl bet kokių reikalavimų, kylančių dėl autorių teisių, patentų, licencijų, brėžinių, modelių ar paslaugų (prekių) ženklų naudojimo, kaip numatyta Sutartyje, išskyrus atvejus, kai toks pažeidimas atsiranda dėl Užsakovo kaltės.
2. **GARANTIJOS**
   1. Visiems atliktiems Darbams Rangovas suteikia ilgiausią atitinkamiems Darbams, produktams, medžiagoms, įrengimams teisės aktuose nustatytą garantinį terminą. Garantinis laikotarpis pradedamas skaičiuoti nuo galutinio Darbų perdavimo-priėmimo akto pasirašymo dienos. Garantinis terminas statybos darbams yra ne trumpesnis nei 5 (penki) metai, paslėptiems Statinio elementams (konstrukcijoms, vamzdynams ir kt.) ir Darbams – ne trumpesnis nei 10 (dešimt) metų, o jeigu buvo nustatyta šiuose paslėptuose elementuose tyčia paslėptų defektų – ne trumpesnis nei 20 (dvidešimt) metų, įrengimų ir mechanizmų garantinis terminas – pagal gamintojo garantiją, bet ne trumpesnis, kaip 2 (du) metai. Rangovas už Statinio sugriuvimą ar per garantinį terminą nustatytus defektus atsako įstatymų nustatyta tvarka.
   2. Rangovas garantuoja, kad statybos užbaigimo metu jo atlikti Darbai atitiks techninėje specifikacijoje numatytas savybes, normatyvinių statybos dokumentų ir kitų teisės aktų reikalavimus, jie bus atlikti be klaidų, kurios panaikintų ar sumažintų atliktų Darbų vertę.
   3. Ne vėliau kaip per 5 darbo dienos iki planuojamo Rangovo kreipimosi dėl statybos užbaigimo dokumentų gavimo Rangovas privalo pateikti Užsakovui Rangovo garantinio laikotarpio prievolių įvykdymo užtikrinimą, kuris Rangovo nemokumo ar bankroto atveju turi užtikrinti dėl Rangovo (ar Subrangovų) kaltės atsiradusių defektų, nustatytų per pirmuosius 3 (tris) statinio garantinio termino metus, šalinimo išlaidų apmokėjimą Užsakovui. Tuo atveju, jeigu garantinis terminas nutrūksta arba yra sustabdomas, Rangovas privalo pratęsti Rangovo garantinio laikotarpio prievolių įvykdymo užtikrinimo galiojimą tiek, kad jo galiojimo laikotarpis būtų ne trumpesnis kaip 3 (trys) statinio garantinio termino metai.
   4. Garantinio laikotarpio prievolių įvykdymo užtikrinimo suma turi būti ne mažesnė kaip 5 (penki) procentai Sutarties kainos su PVM ir turi galioti ne trumpiau kaip 3 (tris) metus skaičiuojant nuo galutinio Darbų priėmimo – perdavimo akto pasirašymo.
   5. Garantinio laikotarpio prievolių įvykdymo užtikrinimui, be kita ko, taikomi atitinkami Sutarties Bendrųjų sąlygų ‎12 skyriaus reikalavimai.
   6. Garantinio laikotarpio prievolių įvykdymo užtikrinimas grąžinamas Rangovui pasibaigus 3 (trejų) metų statinio garantiniam terminui Rangovui pateikus rašytinį prašymą.
   7. Rangovas atsako už defektus, nustatytus per garantinį terminą, jeigu neįrodo, kad jie atsirado dėl Statinio ar jo dalių normalaus susidėvėjimo, jo netinkamo naudojimo arba dėl Užsakovo ar jo pasamdytų asmenų kitokių kaltų veiksmų.
   8. Užsakovas, per garantinį laiką nustatęs Statinio defektus, privalo pareikšti raštišką pretenziją Rangovui, nurodydamas terminą per kurį pastarasis privalo ištaisyti nurodytus Darbų defektus.
   9. Jei Rangovas nepradeda ir (ar) neištaiso defektų ar neatitaiso tiesioginės tokio defekto padarytos žalos garantiniu laikotarpiu per Užsakovo nurodytą protingą laiką, Užsakovas pats arba trečiųjų asmenų pagalba gali atlikti tokius darbus Rangovo sąskaita. Rangovas privalo atlyginti visus nuostolius, kuriuos patiria Užsakovas, ištaisydamas defektą ir atitaisydamas žalą, įskaitant Užsakovo kaštus ieškant kito rangovo ir pan.
   10. Garantinio laikotarpio metu atsiradus Darbų defektams garantinis laikotarpis tai Darbų daliai yra sustabdomas laikotarpiui nuo Užsakovo pirmojo pranešimo apie defektus dienos iki visiško defektų pašalinimo dienos. Po visiško defektų pašalinimo garantinis terminas yra pratęsiamas tam laikotarpiui, kuriam buvo sustabdytas. Kai Darbų, jiems panaudotų medžiagų, įrangos, priemonių komplektuojamoji detalė pakeičiama garantinio aptarnavimo būdu, naujai detalei taikomas toks pat garantijos terminas, koks šia Sutartimi yra nustatytas atitinkamiems Darbams (garantijos terminas tokiai detalei skaičiuojamas iš naujo nuo jos perdavimo Užsakovui dienos).
3. **KONFIDENCIALUMO ĮSIPAREIGOJIMAI**
   1. Šalys sutinka laikyti Sutarties sąlygas, visą dokumentaciją ir tiesioginę ar netiesioginę informaciją, kurią Sutarties Šalys gauna ar sužino viena iš kitos vykdydamos Sutartį, konfidencialia ir be išankstinio kitos Šalies rašytinio sutikimo neplatinti trečiosioms šalims apie ją jokios informacijos, išskyrus atvejus, kai to reikalaujama Lietuvos Respublikos teisės aktų nustatyta tvarka.
   2. Šio įsipareigojimo pažeidimu nebus laikomas viešas informacijos apie Užsakovą atskleidimas, jei Užsakovas pažeidžia mokėjimo terminus, ir informacijos apie Rangovą atskleidimas, jei Rangovas pažeidžia Sutartį įskaitant, bet neapsiribojant Darbų atlikimo terminus.
   3. Konfidencialumo įsipareigojimas įsigalioja nuo jo pasirašymo dienos ir galioja 10 (dešimt) metų po Sutarties pabaigos. Jei Sutartis susijusi su nacionaliniu saugumu ar strateginiu, Užsakovui ar LTG grupei svarbiu objektu, konfidencialumo įsipareigojimas galioja neterminuotai.
   4. Rangovas, neteisėtai naudojęs, praradęs ar atskleidęs bet kokią konfidencialią informaciją, sumoka Užsakovui 5 000,00 Eur (penkių tūkstančių eurų, 00 ct) dydžio baudą ir atlygina Užsakovo patirtus pagrįstus nuostolius, kiek jų nepadengia bauda.
   5. Pagal rašytinį Užsakovo reikalavimą, Rangovas privalo grąžinti Užsakovui visą Sutarties vykdymo metu gautą dokumentaciją (be teisės pasilikti kopijas) ir sunaikinti visą informaciją, dokumentus ir kitus duomenis, kiek tai neprieštarauja privalomiems teisės aktų reikalavimams.
   6. Atsižvelgiant į konfidencialios informacijos pobūdį ir apimtį, Užsakovas turi teisę reikalauti pasirašyti atskirą konfidencialumo sutartį, kuri sudaroma kartu su Sutartimi ir laikoma neatskiriama jos dalimi. Jeigu konfidencialios informacijos apimtis, pobūdis ar reikšmė ar (ir) jos perdavimo, naudojimo faktas paaiškėjo tik Sutarties vykdymo metu, ir Užsakovas nustato, kad reikalinga sudaryti atskirą konfidencialumo sutartį, po Sutarties pasirašymo, bet ne vėliau kaip iki konfidencialios informacijos atskleidimo, turi būti pasirašoma konfidencialumo sutartis, kuri tampa neatsiejama Sutarties dalimi.
4. **SUTARTIES GALIOJIMAS**
   1. Sutartis laikoma sudaryta įgaliotiems Šalių atstovams pasirašius Sutarties sąlygas.
   2. Jeigu Sutarties Specialiosiose sąlygose nenustatyta kitaip, Sutartis įsigalioja nuo Sutarties sudarymo momento, o tai atvejais, kai Rangovas turi pateikti Sutarties įvykdymo užtikrinimą – Rangovui pateikus Sutarties įvykdymo užtikrinimą, ir galioja iki visiško Šalių įsipareigojimų pagal Sutartį įvykdymo, nebent būtų nutraukta Sutartyje nustatytais pagrindais.
   3. Bet kokios nuostatos negaliojimas ar prieštaravimas Lietuvos Respublikos įstatymams ar kitiems norminiams teisės aktams šioje Sutartyje neatleidžia Šalių nuo prisiimtų įsipareigojimų vykdymo. Šiuo atveju tokia nuostata turi būti pakeista atitinkančia teisės aktų reikalavimus kiek įmanoma artimesne Sutarties tikslui bei kitoms jos nuostatoms.
   4. Nutraukus Sutartį ar jai pasibaigus, lieka galioti Sutarties nuostatos, susijusios su atsakomybe bei atsiskaitymais, taip pat visos kitos Sutarties nuostatos, kurios, kaip aiškiai nurodyta, išlieka galioti po Sutarties nutraukimo arba turi išlikti galioti, kad būtų visiškai įvykdyta Sutartis.
5. **PAKEITIMAI. KIEKIO (APIMTIES) KEITIMO SĄLYGOS**
   1. Sutartis gali būti keičiama šiame skyriuje nustatyta tvarka ir sąlygomis, kai dėl tokio pakeitimo iš esmės nėra pakeičiamas Sutarties pobūdis, toks pakeitimas leidžiamas pagal įstatymų, reglamentuojančių viešuosius pirkimus, reikalavimus.
   2. Šiame skyriuje nustatyta tvarka gali būti įsigyjami papildomi darbai, atsisakoma kai kurių Sutartyje numatytų darbų arba vieni darbai pakeičiami kitais dėl objektyvių šiame skyriuje nurodytų priežasčių, kurios atsirado arba tapo žinomos po Sutarties sudarymo, kurių Sutarties šalys negalėjo numatyti, ir nebuvo prisiėmusios tų aplinkybių atsiradimo rizikos.
   3. Tuo atveju, kai Sutarties kaina apskaičiuojama taikant fiksuotą kainą, taikomas Sutarties Bendrųjų sąlygų 4.5 punktas.
   4. Galimi pakeitimų pagrindai:
      1. nenumatytos fizinės sąlygos (nenumatytos fizinės sąlygos reiškia gamtos ir žmogaus sukurtas fizines sąlygas, kitas fizines kliūtis ir teršalus, su kuriais Rangovas vykdydamas Darbus susiduria statybvietėje, įskaitant geologines ir hidrologines sąlygas, tačiau tai neapima klimatinių sąlygų);
      2. negalėjimas naudoti Sutartyje/pasiūlyme nurodytų Medžiagų / Įrangos /prekių dėl nuo Rangovo nepriklausančių aplinkybių (rinkoje nebegaminamos / nebetiekiamos ir gautas gamintojo patvirtinimas) arba Medžiagos/Įranga/prekės, jų gamintojas kelią grėsmę nacionaliniam saugumui ir (ar) Medžiagų / Įrangos /prekės tiekimas prieštarauja Lietuvos Respublikoje įgyvendinamoms privalomoms tarptautinėms sankcijoms, kaip tai apibrėžta Lietuvos Respublikos ekonominių ir kitų tarptautinių sankcijų įgyvendinimo įstatyme (toliau - Sankcijų įgyvendinimo įstatymas) ir (ar) Medžiagos / Įranga /prekės, jų sudedamosios dalys ar (ir) gamintojas neatitinka Viešųjų pirkimų įstatymo ar Komunalinio sektoriaus pirkimų įstatymo nuostatų dėl nacionalinio saugumo interesų arba Medžiagų / Įrangos/prekių keitimas į analogiškas ne prastesnių nei Sutartyje nurodytas ir Techninių specifikacijų reikalavimus atitinkančias, ne blogesnių eksploatacinių savybių Medžiagas / Įrangą/prekes;
      3. būtinybė / tikslingumas koreguoti techninio/techninio darbo projekto sprendinius dėl su Darbais betarpiškai susijusių kitų infrastruktūros projektų įgyvendinimo;
      4. pagrįsti trečiųjų asmenų reikalavimai, dėl Darbų, susijusių su trečiųjų asmenų turtu, vykdymo (inžinierinių tinklų (vandentiekių, dujotiekių, elektros, telekomunikacijų, energijos ir / ar kitų tinklų), susisiekimo komunikacijų valdytojų ir pan.);
      5. būtinybė / tikslingumas atsisakyti atskiro Darbo ar mažinti apimtis dėl to, jog Darbai ar jų dalis tapo nereikalingi Užsakovui ir (ar), Užsakovas nebeturi pakankamo finansavimo ir (ar) dėl kitų priežasčių susijusių su siekiu racionaliai naudoti Sutarties vykdymui skirtas lėšas;
      6. dėl statybos normatyvinių dokumentų ar kitų teisės aktų reikalavimų pasikeitimo po statybą leidžiančių dokumentų, kurių pagrindu vykdomi Darbai, išdavimo;
      7. būtinybė / tikslingumas keisti Darbų atlikimo, Įrangos ir / ar Medžiagų instaliavimo / įrengimo vietą;
      8. dėl paaiškėjusių techninių priežasčių ir aplinkybių tam tikrus Darbus vykdyti tampa neracionalu;
      9. kai Techninėje specifikacijoje nurodyti Darbai dėl atliktų Projekto korekcijų tampa nebereikalingi;
      10. kai dėl Projekto pakeitimo pasikeičia Darbų kiekis (apimtis);
      11. kai paaiškėja kito Rangovo atliktų darbų paslėpti defektai, kurių Rangovas negalėjo numatyti ir nustatyti prieš Sutarties sudarymą;
      12. kai Projekte numatytų sprendinių neįmanoma įgyvendinti dėl Projekto klaidų;
      13. vykdant Darbus paaiškėja naujos aplinkybės dėl objekto būklės ir pateikti sprendiniai tampa sunkiai įgyvendinami;
      14. kiti Sutartyje numatyti atvejai.
   5. Atskirų atsisakomų (neatliekamų) ir papildomai įgyjamų Darbų vertė negali viršyti 50 procentų Pradinės Sutarties vertės, o bendra atskirų pakeitimų vertė negali viršyti 100 procentų Pradinės Sutarties vertės. Pakeitimo verte laikoma atsisakomų ir papildomai įsigyjamų darbų suma. Tokiais pakeitimais negali būti siekiama išvengti teisės aktuose, reglamentuojančiuose viešuosius pirkimus, pirkimui nustatytos tvarkos taikymo (pakeitimai negalimi, jei po pakeitimo sutarties vertė padidėtų tiek, kad būtų pažeistas pirkimo būdas).
   6. Kai teisės aktuose, reglamentuojančiuose viešuosius pirkimus, arba Sutartyje numatytais atvejais keičiamos Darbų apimtys (o tam tikrais atvejais – ir kiekiai), Sutarties kaina turi būti padidinta, pridedant Papildomų darbų kainą, ir sumažinta, atimant Atsisakomų darbų kainą.
   7. Kai teisės aktuose, reglamentuojančiuose viešuosius pirkimus, arba Sutartyje numatytais atvejais vieni Darbai yra keičiami kitais, laikoma, kad Darbai, kurie nebus vykdomi, yra Atsisakomi darbai, o juos pakeičiantys darbai yra Papildomi darbai.
   8. Papildomų darbų, vienų darbų keitimą kitais, o esant reikalui ir atsisakomų darbų, būtinumas turi būti pagrįstas dokumentais ir raštu suderintas su Užsakovu. Motyvuotą siūlymą dėl papildomų darbų, vienų darbų keitimą kitais, o esant reikalui taip pat ir dėl atsisakomų darbų, būtinybės ir jį pagrindžiančius dokumentus Užsakovui raštu pateikia Rangovas. Užsakovas, siekdamas įvertinti gautą Rangovo siūlymą, gali kreiptis į Statinio statybos techninį prižiūrėtoją ir (ar) Statinio projekto vykdymo priežiūros vadovą ir (ar) Projekto (dalies) rengėją prašydamas pateikti motyvuotą paaiškinimą dėl papildomų, keičiamų ir (ar) atsisakomų darbų pagrįstumo, ar nebuvo įmanoma numatyti tokių darbų būtinybės, nurodant priežastis. Užsakovas, įvertinęs Rangovo siūlymą ir nustatęs, kad pateiktuose dokumentuose yra netikslumų ir (ar) klaidų, grąžina juos tikslinti Rangovui. Užsakovui įvertinus Rangovo siūlymą ir nenustačius klaidų, Užsakovas pateikia Rangovui raštu pagrįstą atsakymą, nurodydamas, ar pritaria Rangovo pateiktam siūlymui. Užsakovui pritarus Rangovo pateiktam siūlymui, Rangovas parengia pakeitimo dokumentus, kuriuose turi būti nurodytas tikslus papildomų, keičiamų ir (ar) atsisakomų darbų pavadinimas, vienetai, kiekis, argumentai, pagrindžiantys papildomų, keičiamų ir (ar) atsisakomų darbų būtinybę, techniniai sprendiniai (pavyzdžiui, aktai, brėžiniai ir kita), įkainių nustatymo pagrindimas ir skaičiavimas (vadovaujantis Sutarties Bendrųjų sąlygų 4.9 punktu). Parengti pakeitimo dokumentai patvirtinami Rangovo, Užsakovo, Statinio statybos techninio prižiūrėtojo ir (ar) projektuotojo ir (ar) Statinio projekto vykdymo priežiūros vadovo parašais. Pakeitimas, pridedant Rangovo parengtus ir suderintus pakeitimo dokumentus, įforminamas raštišku susitarimu dėl Sutarties pakeitimo. Toks susitarimas turi būti patvirtintas ir pasirašytas Šalių ir laikomas neatskiriama Sutarties dalimi.
   9. Siūlymus dėl papildomų ir (ar) atsisakomų darbų taip pat gali būti inicijuoti Statinio statybos techninis prižiūrėtojas arba Užsakovas. Šiame punkte numatytu atveju pakeitimo dokumentus rengia Užsakovas ir pakeitimas įforminamas raštišku susitarimu dėl Sutarties pakeitimo. Toks susitarimas turi būti patvirtintas ir pasirašytas Šalių ir laikomas neatskiriama Sutarties dalimi.
   10. Rangovo pagal Sutartį atlikti darbai, kurie tiesiogiai nenurodyti Sutartyje ar su ja susijusiuose dokumentuose, jos prieduose, nėra jokio Šalių susitarimo dėl jų pripažinimo Papildomais darbais pagal Sutarties Bendrųjų sąlygų 20.8 - 20.9 punktus, tačiau jie būtini Sutarčiai įvykdyti, nelaikomi Papildomais darbais bei riziką dėl tokių darbų neapmokėjimo prisiima Rangovas.
   11. Jeigu pakeitimas atliekamas kitais negu apibrėžti šiame skyriuje atvejais, tokie pakeitimai atliekami vadovaujantis teisės aktais, reglamentuojančiais viešuosius pirkimus.
6. **SUTARTIES VYKDYMO SUSTABDYMAS / PRATĘSIMAS**
   1. Darbų vykdymo sustabdymas yra atliekamas Užsakovo nurodymu įvertinus gautą Rangovo prašymą arba Užsakovo iniciatyva. Sutarties vykdymas gali būti sustabdomas tokiais atvejais:
      1. sustabdytas, sumažintas ar panaikintas Užsakovo šio pirkimo objekto finansavimas, dėl ko Užsakovas turi organizuoti papildomų lėšų pritraukimą;
      2. dėl teisminių (arbitražinių) ginčų su Užsakovu ar trečiaisiais asmenimis, kurių dalykas yra tiesiogiai susijęs su Sutarties vykdymu;
      3. Darbų vykdymui Užsakovas pagal suderintą Darbų vykdymo grafiką negali suteikti eismo pertraukos;
      4. jei Darbų ar jų dalies negalima vykdyti pagal atitinkamų teisės aktų reikalavimus dėl hidrometeorologinių sąlygų, kurios nėra nenugalimos jėgos aplinkybės pagal Sutarties Bendrųjų sąlygų ‎15 skyrių, ir pagal atitinkamuose galiojančiuose teisės aktuose nustatytą darbų technologiją ir seką dėl to yra būtina sustabdyti Darbų vykdymą;
      5. Užsakovui būtinas papildomas laikas įvykdyti viešojo pirkimo procedūras, kurių neįvykdžius negalima tęsti Darbų;
      6. ne dėl Rangovo kaltės įvykus avarijai ar iškilus avarijos grėsmei;
      7. Užsakovas Sutartyje nurodyta tvarka negali vykdyti savo įsipareigojimų dėl nenumatytų aplinkybių, o  Rangovas dėl to negali vykdyti Sutarties;
      8. Projekto ekspertizės atlikimo laikotarpiu (jeigu tokia atliekama);
      9. jeigu vykdant Darbus, Darbų vykdymo vietoje yra aptinkami archeologiniai radiniai, kaip jie apibrėžti Lietuvos Respublikos Nekilnojamojo kultūros paveldo apsaugos įstatyme;
      10. Dėl force majeure aplinkybių (Bendrųjų sąlygų 15 skyrius);
      11. atsirado kitos nei nurodytos šio skyriaus ‎21.1.1-21.1.10 punktuose nenumatytos aplinkybės, trukdančios tinkamai vykdyti Sutartį, objektyviai nepriklausančios nuo Šalių, kurios nebuvo Šalims žinomos Pirkimo vykdymo metu ir kurių pašalinimas pagrįstai reikalauja papildomo laiko, sprendimų, derybų su Rangovu ar trečiosiomis šalimis (pvz. valstybės institucijomis) ir (ar) papildomų pirkimų. Aplinkybė taikoma tik tuo atveju, jei su tokia pat aplinkybe susidurtų Sutarties Šalys bet kokiu atveju, nepriklausomai nuo to, kas yra Rangovas ir tokia aplinkybė tiesiogiai įtakoja Sutartinio įsipareigojimo ar Sutarties vykdymą.
   2. Rangovas, norėdamas sustabdyti Darbų vykdymą (nurodydamas, kurio Darbų etapo vykdymą prašoma stabdyti, jei yra Darbų etapai), privalo raštu nedelsdamas, bet ne vėliau kaip per 4 (keturias) darbo dienas, kreiptis į Užsakovo atstovą, nurodydamas stabdymo aplinkybę (-es) (Sutarties Bendrųjų sąlygų 21.1 punktas) bei galimą stabdymo terminą, pateikiant atitinkamų aplinkybių egzistavimo ir galimą stabdymo terminą pagrindžiančius įrodymus.
   3. Užsakovas, įvertinęs Rangovo šio skyriaus 21.2 punkte nurodytą prašymą, turi teisę raštu atsisakyti arba sutikti su Sutarties stabdymu. Sutarties galiojimo metu (jei stabdoma Sutartis) nepateikus konkrečių argumentų, faktų, pagrįstų įrodymais, Užsakovas negalės patvirtinti stabdymo. Jei priimtas sprendimas – sustabdyti Darbų vykdymą , tokiu atveju, Darbų sustabdymo terminas skaičiuojamas nuo Rangovo pranešimo gavimo dienos, išskyrus atvejus, kai aplinkybės dėl kurių prašoma sustabdyti Darbų vykdymą dar neegzistavo Rangovo pranešimo gavimo dieną. Užsakovo atstovui sutikus, Darbai gali būti sustabdomi tik atitinkamų aplinkybių egzistavimo laikotarpiui, ir jas pašalinus Rangovas privalo nedelsiant atnaujinti Darbų vykdymą apie tai informuojant Užsakovo atstovą.
   4. Šio skyriaus 21.1.9 papunktyje nurodytu atveju Rangovas įsipareigoja nedelsiant stabdyti Darbų vykdymą teritorijos dalyje, kurioje aptikti archeologiniai radiniai, ir informuoti apie šią aplinkybę Užsakovą, kuris teisės aktų nustatyta tvarka apie archeologinių radinių aptikimą informuoja atsakingas valdžios institucijas. Jeigu gavus informaciją apie aptiktus archeologinius radinius atsakingos valdžios institucijos teisės aktų numatyta tvarka įpareigoja Užsakovą sustabdyti Darbus teritorijos dalyje, kurioje aptikti archeologiniai radiniai, Darbai gali būti sustabdomi tik atitinkamų valdžios institucijų nurodytam laikotarpiui, ir jam pasibaigus Rangovas privalo nedelsiant atnaujinti Darbų vykdymą apie tai informuojant Užsakovo atstovą.
   5. Rangovas privalo nedelsiant, bet ne vėliau kaip per 3 (tris) valandas, sustabdyti Darbų arba jų dalies vykdymą gavęs raštišką pranešimą iš Užsakovo, kuriame nurodoma tai padaryti. Jei Užsakovas sustabdo Darbų vykdymą daugiau nei 60 (šešiasdešimčiai) kalendorinių dienų ne dėl Rangovo kaltės ir ne dėl aplinkybių, kurių atsiradimo rizika tenka Rangovui, Rangovas gali rašytiniu pranešimu pareikalauti leidimo atnaujinti Darbų vykdymą per 30 (trisdešimt) kalendorinių dienų, o tokio leidimo negavęs Sutartį nutraukti apie tai raštu pranešdamas Užsakovui Sutartyje nustatyta tvarka.
   6. Laikotarpis, kurio metu Sutarties vykdymas buvo sustabdytas dėl šiame skyriuje nurodytų aplinkybių, į Darbų vykdymo terminą neįskaičiuojamas.
   7. Sutarties vykdymo sustabdymas savaime nesuteikia Rangovui teisės reikalauti Darbų vykdymo termino pratęsimo.
   8. Aplinkybių atsiradimas ir Sutarties vykdymo stabdymas nesuteikia Rangovui teisės reikalauti papildomo apmokėjimo, išskyrus jei Sutartyje tiksliai, aiškiai ir nedviprasmiškai numatyta kitaip.
   9. Jeigu Sutartis sustabdoma ilgiau nei 180 (šimtui aštuoniasdešimt) kalendorinių dienų Sutarties Bendrųjų sąlygų 21.1.3 punkte nurodytu atveju bei 90 (devyniasdešimčiai) kalendorinių dienų kitais atvejais arba jei bendras Sutarties stabdymo terminas viršija 9 (devynis) mėnesius kiekviena Sutarties Šalis gali vienašališkai nutraukti Sutartį, pranešdama apie tai kitai Šaliai raštu Sutartyje nustatyta tvarka.
   10. Jei Sutarties galiojimo terminas apibrėžtas konkrečia data, tokiu atveju Sutarties galiojimo terminas gali būti pratęsiamas tam laikotarpiui, kiek buvo sustabdytas Sutarties vykdymas, tačiau Rangovo prievolėms įvykdyti papildomas terminas nesuteikiamas, t. y. po Sutarties vykdymo atnaujinimo jam lieka toks pat terminas Darbams vykdyti, koks buvo likęs iki sustabdymo.
   11. Darbų vykdymo terminas Šalių susitarimu gali būti pratęstas tokiais atvejais:
       1. jei yra nustatoma, jog yra reikalinga atlikti Sutartyje, Užduotyje, sąmatoje arba atitinkamuose norminiuose dokumentuose nenumatytus ar papildomus darbus ir, pagal atitinkamuose galiojančiuose teisės aktuose nustatytą darbų technologiją ir seką, dėl tokių papildomų ir (arba) nenumatytų darbų, kurių nebuvo galima objektyviai įvertinti sudarant Sutartį, atlikimo būtina nukelti Darbų vykdymo terminą. Šiuo atveju Darbų vykdymo terminas gali būti pratęstas ne daugiau nei 2 (du) kartus ne ilgesniems nei 90 (devyniasdešimties) kalendorinių dienų laikotarpiams;
       2. Sutarties vykdymo metu pasikeitus Lietuvos Respublikos teisės aktų nuostatoms, reglamentuojančioms statybos darbų trukmę, terminus ir (arba) jų priėmimo tvarką. Šiuo atveju Darbų vykdymo pratęsimo terminas nustatomas vadovaujantis naujomis teisės aktų nuostatomis.
       3. Užsakovui būtinas papildomas laikas įvykdyti viešojo pirkimo procedūras, kurių neįvykdžius negalima tęsti Darbų;
       4. Darbų vykdymui Užsakovas pagal suderintą Darbų vykdymo grafiką negali suteikti eismo pertraukos;
       5. jei su Užsakovu susiję ūkio subjektai, išskyrus Rangovą ir su juo susijusius ūkio subjektus (subrangovus, ūkio subjektus, partnerius, kitus Rangovo kontrahentus), laiku neįvykdo darbų, nepristato prekių ar nesuteikia paslaugų, be kurių Rangovas objektyviai negali pradėti ar įvykdyti Darbų pagal Sutartį;
       6. jei Užsakovas dėl Sutarties vykdymo metu atsiradusių objektyvių priežasčių negali vykdyti Sutartimi prisiimtų prievolių, aiškiai nurodytų Sutartyje, o Rangovas dėl to negali vykdyti Darbų;
       7. dėl aplinkybių, susijusių su valstybės institucijų vėlavimu atlikti veiksmus, susijusius su Pirkimo objektu, teisės aktuose ar jų vidaus tvarkose nustatytais terminais, su sąlyga, kad Rangovas kruopščiai laikosi nustatytų valstybės institucijų nustatytų procedūrų ir terminų, ar valstybės institucijų išleistais teisės aktais, laikinai ribojančiais asmenų, prekių, paslaugų judėjimą ar teikimą ir tai tiesiogiai įtakoja Sutartinio įsipareigojimo vykdymą. Vėlavimu nelaikomas pastabų ar klausimų pateikimas, dėl kurių valstybės institucijai nustatytas atsakymo ar suderinimo ar patvirtinimo termino pratęsiamas.
   12. Darbų vykdymo terminas gali būti pratęsiamas Sutartyje nustatyta tvarka:
       1. Užsakovui gavus Rangovo rašytinį prašymą su termino pratęsimą pagrindžiančiais objektyviais argumentais, faktais ir įrodymais dėl vienos ar kelių aukščiau nurodytų aplinkybių atsiradimo. Užsakovas, įvertinęs prašymą, turi teisę raštu atsisakyti arba sutikti su Darbų vykdymo termino pratęsimu (jei sutinkama Šalys pasirašo susitarimą dėl Darbų vykdymo termino pratęsimo). Nepateikus Užsakovui  įrodymų, skaičiavimų, konkrečių argumentų, faktų, Užsakovas negalės sutikti su Darbų vykdymo termino pratęsimu;
       2. Užsakovui raštu informavus Rangovą ir pateikus jam argumentuotą paaiškinimą, dėl kokių aplinkybių ir kuriam terminui yra būtina pratęsti Darbų vykdymo terminą, pateikiant susitarimą dėl Darbų vykdymo terminų pratęsimo pasirašymui. Rangovas ne vėliau kaip per 3 (tris) darbo dienas raštu informuoja Užsakovą ir patvirtina raštu (pasirašo susitarimą dėl Darbų vykdymo termino pratęsimo) sutikdamas su Darbų vykdymo pratęsimu. Rangovas turi teisę prieštarauti Darbų vykdymo termino pratęsimui tik tuo atveju, jei Rangovas savo sąskaita, jėgomis ir Užsakovo sutikimu gali pašalinti atsiradusias aplinkybes, dėl kurių kilo būtinybė pratęsti Darbų vykdymo terminą;
       3. Darbų vykdymo termino pratęsimas vykdomas ne ilgesniam kaip konkrečios aplinkybės egzistavimo laikotarpiui.
       4. Jei Darbų vykdymo pratęsimas įtakoja atskiro etapo ar Sutarties galiojimo laikotarpį, etapo ar Sutarties galiojimo laikotarpis pratęsiamas tokiu pat terminu, kiek yra pratęsiamas Darbų vykdymo terminas;
       5. Darbų vykdymo termino pratęsimas nesuteikia Rangovui teisės reikalauti papildomo apmokėjimo, išskyrus jei Sutartyje tiksliai, aiškiai ir nedviprasmiškai numatyta kitaip;
       6. Darbų vykdymo terminas gali būti pratęstas – ne ilgesniam kaip 8 (aštuonių) mėnesių laikotarpiui  per visą Sutarties galiojimo laikotarpį. Jei per nurodytą pratęsimo laikotarpį aplinkybės neišnyksta, kiekviena Šalis gali vienašališkai nutraukti Sutartį, pranešdama kitai Šaliai raštu prieš 30 (trisdešimt) kalendorinių dienų.
       7. Šalys Darbų vykdymo termino pratęsimą patvirtina rašytiniu susitarimu. Toks susitarimas turi būti  pasirašytas Šalių ir laikomas neatskiriama Sutarties dalimi.
7. **SUTARTIES NUTRAUKIMAS**
   1. Sutartis gali būti nutraukiama raštišku Šalių susitarimu arba vienos iš Šalių valia. Susitarime įvardijamos Sutarties nutraukimo priežastys, nutraukimo data ir susitariama dėl apmokėjimo už iki Sutarties nutraukimo atliktus ir priimtus Darbus, taip pat dėl atsakomybės nuostatų taikymo.
   2. Užsakovas turi teisę vienašališkai nutraukti Sutartį apie tai įspėjęs Rangovą raštu prieš ne trumpesnį negu 30 (trisdešimties) kalendorinių dienų terminą šiais atvejais:
      1. kai Rangovui yra inicijuojama (pateikiamas pareiškimas dėl bankroto ar restruktūrizavimo bylos iškėlimo) arba iškeliama bankroto ar restruktūrizavimo byla, arba Rangovas tampa nemokus, kaip tai numatyta Lietuvos Respublikos juridinių asmenų nemokumo įstatyme, arba nepajėgia vykdyti sutartinių įsipareigojimų ir, Užsakovui pareikalavus, nepateikia patikimų įrodymų dėl įmanomo šių įsipareigojimų vykdymo ateityje, arba yra likviduojamas, sustabdo ūkinę veiklą arba kituose teisės aktuose numatyta tvarka susidaro analogiška situacija;
      2. kai keičiasi Rangovo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties įvykdymui;
      3. kai Rangovas, įsiteisėjusiu kompetentingos institucijos ar teismo sprendimu yra pripažintas kaltu dėl profesinio pažeidimo;
      4. kai paaiškėjo, kad Rangovas turėjo būti pašalintas iš Pirkimo procedūros *mutatis mutandis* taikant Viešųjų pirkimų įstatymo 46 straipsnio 1 dalį, kuri taikoma kartu su Komunalinio sektoriaus pirkimų įstatymo 59 straipsnio 1 dalimi;
      5. kai Rangovas sudaro subrangos sutartį neinformavęs Užsakovo;
      6. jeigu Rangovas, nepaisydamas Užsakovo raginimo, nepradeda Darbų Sutartyje nurodytu laiku arba nesilaiko Sutarties įvykdymo terminų, t. y. atsilieka nuo Darbų vykdymo grafiko tarpinių ir / ar galutinių terminų bei po Užsakovo įspėjimo dėl Darbų vykdymo grafiko pažeidimo gavimo Rangovas per Užsakovo nurodytą terminą nepasiekia pagal Darbų vykdymo grafiką reikiamo Darbų progreso (su Darbų rezultatais nepasiveja Darbų vykdymo grafike numatytų tarpinių ir /ar galutinių terminų) (išskyrus Sutarties Bendrųjų sąlygų 21.9 punkte numatytą atvejį);
      7. Rangovas nesilaiko Sutarties sąlygų dėl Darbų kokybės: naudoja netinkamas medžiagas, gaminius ar kitus komponentus, netinkamai atlieka Darbus ir nepaiso Užsakovo Nurodymų pašalinti trūkumus nustatytais terminais ar elgiasi kitaip nei nustatyta Sutartyje;
      8. kai Rangovas vėluoja tinkamai įvykdyti/nevykdo savo sutartinius(-ių) įsipareigojimus(ų)/pareigas(ų) ilgiau kaip 30 (trisdešimt) dienų;
      9. kai Sutarties įvykdymo užtikrinimą išdavęs subjektas (garantas) negali įvykdyti savo įsipareigojimų ir/ar Rangovas, Užsakovui raštu pareikalavus, per 10 (dešimt) dienų nepateikia naujo/nepratęsia Sutarties įvykdymo užtikrinimo tokiomis pačiomis sąlygomis kaip Sutarties Bendrųjų sąlygų 12 skyriuje;
      10. Rangovas nepateikia/nepratęsia reikalaujamų draudimų, garantijų, užtikrinimų, arba jei asmuo, duodantis garantiją, yra nepajėgus laikytis savo įsipareigojimų, arba nustoja galioti šie dokumentai;
      11. kai Sutartis buvo pakeista pažeidžiant Viešųjų pirkimų įstatymo 89 straipsnio arba Komunalinio sektoriaus pirkimų įstatymo 97 straipsnio nuostatas;
      12. kai paaiškėjo, kad su Rangovu neturėjo būti sudaryta Sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/25/ES[[10]](#footnote-11);
      13. Sutarties Bendrųjų 21.9 punkte nurodytais atvejais;
      14. kai Rangovas nepagrįstai nesumoka Užsakovui priskaičiuotų netesybų, o Rangovo įsiskolinimas viršija 20 (dvidešimt) proc. Sutarties kainos be PVM;
      15. kai Rangovas nevykdo kitų savo sutartinių įsipareigojimų ir tai yra esminis Sutarties pažeidimas;
      16. jeigu Rangovas per Užsakovo nurodytą terminą nepateikia Užsakovo nurodytų dokumentų dėl Rangovo, jo pasitelktų asmenų ar (ir) siūlomų prekių (įskaitant jų sudedamąsias dalis) ir jų gamintojų, Medžiagų, Įrangos (įskaitant jų sudedamąsias dalis) ir jų gamintojų, teikiamų paslaugų ir jas teikiančių asmenų atitikties nacionalinio saugumo reikalavimams ir (ar) Viešųjų pirkimų įstatymo nuostatoms, įskaitant 45 straipsnio 21 dalį, Komunalinio sektoriaus pirkimų įstatymo nuostatoms, įskaitant 58 straipsnio 41 dalį ar dėl sankcijų taikymo;
      17. kaip dėl bet kokių priežasčių Sutarties įgyvendinimui numatyta ES, kitų fondų ar valstybės biudžeto finansinė parama neskiriama, jos skyrimas suspenduojamas ar dėl kitų objektyvių priežasčių kyla grėsmė netekti tokio finansavimo. Šiuo atveju Užsakovas privalo atlyginti Rangovui už tinkamai pagal Sutartį faktiškai atliktus Darbus, tačiau neprivalo atlyginti Rangovui galimų nuostolių dėl tokio Sutarties nutraukimo (negautų pajamų ir kt.);
      18. kitais Sutartyje ir teisės aktuose nurodytais atvejais.
   3. Užsakovas vienašališkai nutraukia Sutartį apie tai įspėjęs Rangovą raštu, kai Lietuvos Respublikos Vyriausybė Lietuvos Respublikos nacionaliniam saugumui užtikrinti svarbių objektų apsaugos įstatymo nustatyta tvarka priima sprendimą, patvirtinantį, kad Sutartis neatitinka nacionalinio saugumo interesų, arba šio įstatymo nustatyta tvarka yra pateikiamos Nacionaliniam saugumui užtikrinti svarbių objektų apsaugos koordinavimo komisijos rekomendacijos dėl nacionalinio saugumo interesams užtikrinti būtinų priemonių, susijusių su nacionaliniam saugumui užtikrinti svarbių objektų apsauga. Tokia Sutartis laikoma neteisėta ir negaliojančia, Sutarties negaliojimo momentas nustatomas vadovaujantis minėtu įstatymu.
   4. Sutartis laikoma neteisėta ir negaliojančia, jei būtų nustatyta, kad Sutarties vykdymas prieštarauja Lietuvos Respublikoje įgyvendinamoms privalomoms tarptautinėms sankcijoms, kaip tai apibrėžta Sankcijų įgyvendinimo įstatyme ir kituose tarptautiniuose, Europos Sąjungos ir Lietuvos Respublikos teisės aktuose (bent vienai iš taikomų sankcijų). Sutarties negaliojimo momentas nustatomas vadovaujantis minėtu įstatymu.
   5. Užsakovas nedelsiant vienašališkai nutraukia Sutartį arba sustabdo jos vykdymą privalomų tarptautinių sankcijų, kaip tai apibrėžta Sankcijų įgyvendinimo įstatyme ir kituose tarptautiniuose, Europos Sąjungos ir Lietuvos Respublikos teisės aktuose, įgyvendinimo laikotarpiui, apie tai įspėjęs Rangovą raštu, jei Sutartis įsigaliojo iki šių tarptautinių sankcijų Lietuvos Respublikoje įgyvendinimo nustatymo. Draudžiama prisiimti naujas prievoles pagal Sutartį, kurių vykdymas prieštarautų Lietuvos Respublikoje įgyvendinamoms tarptautinėms sankcijoms.
   6. Rangovo patirti nuostoliai dėl Sutarties nutraukimo ar laikymo negaliojančia pagal Sutarties Bendrųjų sąlygų 22.3.-22.5. punktus neatlyginami.
   7. Rangovas turi teisę vienašališkai nutraukti šią Sutartį apie tai įspėjęs Užsakovą raštu prieš ne trumpesnį negu 30 (trisdešimties) kalendorinių dienų terminą šiais atvejais:
      1. kai Užsakovas nepagrįstai nesumoka Rangovui, o Užsakovo įsiskolinimas viršija 20 (dvidešimt) proc. Sutarties kainos be PVM;
      2. kai Užsakovas bankrutuoja arba yra likviduojamas, sustabdo ūkinę veiklą arba kituose teisės aktuose numatyta tvarka susidaro analogiška situacija;
      3. Sutarties Bendrųjų sąlygų 21.5 ar 21.9 punktuose nurodytais atvejais;
      4. kitais Sutartyje nurodytais atvejais.
   8. Jei Sutartis nutraukiama Užsakovo iniciatyva dėl Rangovo kaltės, Užsakovo patirti nuostoliai ar išlaidos, taip pat netesybos gali būti vienašališkai išskaičiuojami iš Rangovui mokėtinų sumų ir (arba) panaudojant Rangovo pateiktą Sutarties įvykdymo užtikrinimą. Rangovui neatlyginamos jokios išlaidos ar nuostoliai, susiję su Sutarties nutraukimu.
   9. Sutarties nutraukimas nepanaikina Užsakovo teisės reikalauti atlyginti visus nuostolius, atsiradusius dėl Sutarties neįvykdymo, bei netesybas.
   10. Sutarties nutraukimas neatleidžia Sutarties Šalių nuo netesybų, priskaičiuotų iki Sutarties nutraukimo, mokėjimo.
   11. Jei Sutartis nutraukiama Užsakovo iniciatyva dėl Rangovo kaltės, Rangovas turės atlyginti Užsakovui visus patirtus nuostolius, įskaitant, bet neapsiribojant kainų skirtumą, susidarantį Užsakovui įsigyjant paslaugas iš trečiųjų asmenų.
   12. Užsakovui arba Rangovui Sutartyje ar teisės aktuose nustatytais pagrindais nutraukus Sutartį, Rangovas nedelsdamas, bet ne vėliau kaip per 3 (tris) darbo dienas, privalo Šalims pasirašant perdavimo – priėmimo aktą perduoti visus iki Sutarties atliktus Darbus, įskaitant statybos darbų žurnalą, išpildomąsias nuotraukas ir skaitmeninės jų kopijas „Autodesk® AutoCad®“ arba lygiaverčiame formate (DWG bylų išplėtimas), medžiagų ir įrengimų sertifikatus ir atitikties deklaracijas, įrenginių naudojimo instrukcijas ir kitus su Darbais susijusius dokumentus, kurie yra būtini tam, kad Darbai teisės aktų nustatyta tvarka galėtų būti užbaigti.
8. **GINČŲ NAGRINĖJIMO TVARKA**
   1. Šiai Sutarčiai ir visoms iš šios Sutarties atsirandančioms teisėms ir pareigoms taikomi Lietuvos Respublikos teisės aktai. Sutartis sudaryta ir turi būti aiškinama vadovaujantis Lietuvos Respublikos teise.
   2. Bet kokie nesutarimai ar ginčai, kylantys tarp Šalių dėl šios Sutarties, sprendžiami derybų keliu. Šalims nepavykus susitarti, bet kokie ginčai, nesutarimai ar reikalavimai, kylantys iš šios Sutarties ar susiję su ja, jos pažeidimu, nutraukimu ar galiojimu, neišspręsti Šalių susitarimu, sprendžiami, Vilniaus miesto apylinkės teisme arba, atsižvelgiant į ginčo sumą ar kitas teisės aktų numatytas aplinkybes – Vilniaus apygardos teisme pagal Lietuvos Respublikoje galiojančius įstatymus.

1. **SUSIRAŠINĖJIMAS**
   1. Sutarties Šalys susirašinėja lietuvių (jei Sutarties Šalis yra užsienio subjektas, susirašinėjimo dokumentai gali būti papildomai verčiami į užsienio kalbą – rusų, anglų kalbą, o Rangovas įsipareigoja atlyginti visas dėl to patirtas Užsakovo išlaidas) kalba. Visi pranešimai, sutikimai ir kitas susižinojimas, kuriuos Šalis gali pateikti pagal šią Sutartį, bus laikomi galiojančiais ir įteiktais tinkamai, jeigu yra asmeniškai pateikti kitai Šaliai ir gautas patvirtinimas apie gavimą arba išsiųsti registruotu paštu, faksu, elektroniniu paštu (patvirtinant gavimą) Sutartyje nurodytais adresais ar fakso numeriais, kitais adresais ar fakso numeriais, kuriuos nurodė viena Šalis, pateikdama pranešimą.
   2. Jei pasikeičia Šalies adresas, pavadinimas, telefono numeris, elektroninio pašto adresas, bankų sąskaitų rekvizitai, juridinio asmens ar PVM mokėtojo kodai, tokia Šalis turi informuoti kitą Šalį raštu pranešdama ne vėliau, kaip per 3 (tris) kalendorines dienas nuo jų pasikeitimo momento. Jei Šaliai nepavyksta laikytis šių reikalavimų, ji neturi teisės į pretenziją ar atsiliepimą, jei kitos Šalies veiksmai, atlikti remiantis paskutiniais žinomais jai duomenimis, prieštarauja Sutarties sąlygoms arba ji negavo jokio pranešimo, išsiųsto pagal tuos duomenis.   
      Pasikeitus Šalies adresui, pavadinimui, telefono numeriui, elektroninio pašto adresui, bankų sąskaitų rekvizitams ir apie tai tinkamai informavus kitą Šalį, atskiras Sutarties pakeitimas nesudaromas. Ši nuostata netaikoma pasikeitus juridinio asmens ar PVM mokėtojo kodui..
2. **ŪKIO SUBJKTŲ, SUBRANGOVŲ, SPECIALISTŲ PASITELKIMO, KEITIMO TVARKA**
   1. Vykdant Sutartį taikoma tokia ūkio subjektų ir specialistų, kurių pajėgumais dalyvaudamas pirkime rėmėsi Rangovas, kad atitiktų kvalifikacijos reikalavimus, pasitelkimo ir (ar) keitimo tvarka:
      1. Rangovas, vykdydamas Sutartį, negali keisti savo pasiūlyme nurodyto ūkio subjekto, kurio pajėgumais rėmėsi, kad atitiktų kvalifikacijos reikalavimus (toliau – ūkio subjektas) ir (ar) specialisto, kurio kvalifikacija buvo remtasi, be Užsakovo rašytinio sutikimo. Keičiamas ūkio subjektas ir (ar) specialistas turi turėti ne žemesnę nei buvo keliama pirkimo dokumentuose, kvalifikaciją, kurią naujai pasitelkiamas ūkio subjektas ir (ar) specialistas turi būti įgijęs iki prievolių pagal Sutartį vykdymo pradžios. Taip pat, vadovaujantis pirkimo dokumentuose nurodytais reikalavimais, pateikiami dokumentai, pagrindžiantys ūkio subjekto neatitikimą pašalinimo pagrindams (jei tokie buvo keliami pirkimo vykdymo metu). Rangovo ūkio subjektas ir (ar) specialistas, kurio kvalifikacija buvo remtasi, gali būti keičiamas tik šiais atvejais:
         1. kai Rangovo ūkio subjektas bankrutuoja ar susidaro analogiška situacija;
         2. kai Rangovo ūkio subjektas ir (ar) specialistas dėl objektyvių priežasčių (pavyzdžiui, ūkio subjektui ir (ar) specialistui atsisakius dalyvauti Sutarties vykdyme, susirgus, susižeidus, nutrūkus teisiniams santykiams su Rangovu, ūkio subjekto ir (ar) specialisto negebėjimas vykdyti sutartinius įsipareigojimus ir pan.) nebegali dalyvauti Sutarties vykdyme;
         3. kai Rangovo ūkio subjektas ir (ar) specialistas neatitinka Viešųjų pirkimų įstatymo ar Komunalinio sektoriaus pirkimų įstatymo nuostatų, kelia grėsmę nacionaliniam saugumui, jam taikomos tarptautinės sankcijos, kaip tai apibrėžta Sankcijų įgyvendinimo įstatyme ar (ir) yra kiti teisės aktuose nustatyti pagrindai, reikalaujantys pakeitimo;
         4. Rangovas, likus ne mažiau kaip 7 (septynioms) darbo dienoms iki numatomo keitimo, pateikė Užsakovui rašytinį prašymą su naujai pasitelkiamo ūkio subjekto ir (ar) specialisto kvalifikaciją ir ūkio subjekto pašalinimo pagrindų nebuvimą pagrindžiančiais dokumentais. Prašyme būtina nurodyti ūkio subjekto ar specialisto keitimo priežastis.
      2. Užsakovas turi teisę leisti pakeisti ūkio subjektą ir (ar) specialistą, jei Rangovas laiku ir tinkamai pateikė prašymą su visais pasitelkiamo ūkio subjekto ir (ar) specialisto kvalifikaciją patvirtinančiais, kitais prašomais dokumentais ir Užsakovas nustatė atitikimą visoms pirkimo ir Sutarties sąlygoms.
      3. Užsakovui sutikus su ūkio subjekto ir (ar) specialisto keitimu, Šalys atskiro susitarimo nepasirašo, lygiaverčiu dokumentu bus laikomas rašytinis Rangovo prašymas ir rašytinis Užsakovo sutikimas, kuris laikomas neatskiriama Sutarties dalimi. Rangovas neturi teisės pasitelkti ūkio subjekto ir (ar) specialisto, kol negautas Užsakovo rašytinis sutikimas. Ūkio subjekto ir specialisto, kurių kvalifikacija buvo remtasi, pakeitimas Sutartyje nurodytomis sąlygomis laikomas ne Sutarties keitimu, o Sutarties vykdymu joje nurodytomis sąlygomis.
   2. Vykdant Sutartį taikoma tokia subrangovų, kurie nėra ūkio subjektai, ir kurie vykdys Sutartį, keitimo ar pasitelkimo tvarka:
      1. Rangovas privalo iki Darbų atlikimo pradžios, likus ne mažiau kaip 7 (septynioms) darbo dienoms iki numatomo pasitelkimo, informuoti Užsakovą apie pasitelkiamus subrangovus, nurodyti kiekvieno subrangovo perimamą pagal Sutartį vykdyti įsipareigojimų dalį (būtina nurodyti kokius konkrečiai darbus atliks subrangovas ir kokią procentinę dalį tai sudaro nuo Sutarties kainos), jų kontaktus, pavadinimus, registracijos šalį, kontroliuojančius asmenis, jų registracijos šalį ir atsakingus asmenis (pagal Užsakovo nurodymą teikiama ir kita informacija). Tokia pati informavimo prievolė taikoma Rangovui, ketinančiam pakeisti ar pasitelkti subrangovą Sutarties vykdymo metu. Subrangovas, apie kurį nebuvo raštu informuotas Užsakovas ir nėra gautas Užsakovo sutikimas, neturi teisės vykdyti Sutarties, tai bus laikoma esminiu Sutarties pažeidimu;
      2. subrangovai gali būti pasitelkiami tik toms Sutarties dalims, kurioms savo pasiūlyme Rangovas numatė pasitelkti subrangovus, išskyrus atvejus, kai Rangovas raštu pagrindžia, kad nenumatytai Sutarties daliai pasitelkti subrangovą būtina siekiant užtikrinti tinkamą Sutarties vykdymą ir Užsakovas pateikia raštišką sutikimą;
      3. Užsakovas netikrins subrangovų, kurie nėra ūkio subjektai, kvalifikacijos ir pašalinimo pagrindų (išskyrus, jei pirkimo metu buvo tikrinami subrangovų pašalinimo pagrindai ir (ar) taikomos nuostatos dėl nacionalinio saugumo interesų, pvz. Viešųjų pirkimų įstatymo 47 straipsnio 9 dalies ir (ar) Viešųjų pirkimų įstatymo 45 str. 21 dalies nuostatos).
      4. Užsakovui sutikus su subrangovo keitimu ar pasitelkimu, Šalys atskiro susitarimo nepasirašo, lygiaverčiu dokumentu bus laikomas rašytinis Rangovo prašymas ir rašytinis Užsakovo sutikimas, kuris laikomas neatskiriama Sutarties dalimi. Subrangovo keitimas ar pasitelkimas Sutartyje nurodytomis sąlygomis laikomas ne Sutarties keitimu, o Sutarties vykdymu joje nurodytomis sąlygomis. Rangovas neturi teisės pakeisti ar pasitelkti subrangovo, kol negautas rašytinis Užsakovo sutikimas.
      5. Užsakovas neleidžia pasitelkti asmens, jei būtų nustatyta, kad tokiu atveju Sutartis neatitiktų nacionalinio saugumo interesų, pirkimo metu taikomų Viešųjų pirkimų įstatymo ar Komunalinio sektoriaus pirkimų įstatymo nuostatų ir (ar) Sutarties vykdymas prieštarautų sankcijoms.
      6. Tinkamai išviešintiems subrangovams pageidaujant, Užsakovas su jais atsiskaitys tiesiogiai. Apie šią galimybę Užsakovas subrangovą informuos atskiru pranešimu per 3 (tris) darbo dienas nuo informacijos iš Rangovo apie pasitelkiamą subrangovą gavimo dienos. Norėdamas pasinaudoti tiesioginio atsiskaitymo galimybe, subrangovas turi apie tai raštu ne vėliau kaip per 2 (dvi) darbo dienas informuoti Užsakovą. Tokiu atveju su Užsakovu, Rangovu ir subrangovu bus sudaroma trišalė sutartis, kurioje pateikiama tiesioginio atsiskaitymo su subrangovu tvarka, įskaitant teisę Rangovui prieštarauti nepagrįstiems mokėjimams. Trišalės sutarties dėl tiesioginio atsiskaitymo su subrangovu pasirašymas nekeičia Rangovo atsakomybės dėl Sutarties įvykdymo.
   3. Rangovas, vykdantis Sutartį jungtinės veiklos pagrindu, turi teisę atsisakyti arba keisti jungtinės veiklos partnerį (toliau – partneris) tik dėl toliau nurodytų priežasčių:
      1. jei partneris bankrutuoja arba yra likviduojamas, sustabdo ūkinę veiklą arba kituose teisės aktuose numatyta tvarka susidaro analogiška situacija;
      2. jei dėl kitų objektyvių ir pagrįstų aplinkybių partneris nebegali vykdyti Sutarties, įskaitant, bet neapsiribojant atvejais, kai partneris neatitinka Viešųjų pirkimų įstatymo ar Komunalinio sektoriaus pirkimų įstatymo nuostatų, kelia grėsmę nacionaliniam saugumui, partneriui pritaikytos tarptautinės sankcijos kaip jos suprantamos Lietuvos Respublikos ekonominių ir kitų tarptautinių sankcijų įgyvendinimo įstatyme, partnerio sunki finansinė būklė, lemianti Sutarties nevykdymą ir (ar) atsisakymą ją vykdyti ir atsirado kitos nenumatytos objektyvios priežastys, lemiančios partnerio pasitraukimą iš jungtinės veiklos sutarties.
   4. Rangovas privalo ne vėliau nei prieš 10 (dešimt) darbo dienų iki numatomo partnerio keitimo arba atsisakymo pateikti Užsakovui argumentuotą rašytinį prašymą ir šiuos dokumentus:
      1. prašymą pakeisti Rangovo sudėtį ir įrodymus, pagrindžiančius bent vieną partnerio keitimo aplinkybę, nurodytą Sutartyje;
      2. naujos jungtinės veiklos sutarties ar esamos jungtinės veiklos sutarties pakeitimo kopiją, kurioje pasitraukiančiojo partnerio įsipareigojimus visa apimtimi perima pasiliekantis(-ieji) jungtinės veiklos partneris(-iai) (toliau – pasiliekantysis partneris);
      3. pasiliekančiojo ar naujai pasitelkiamo partnerio kvalifikaciją patvirtinančius dokumentus. Visais atvejais pasiliekančiojo partnerio ar naujai pasitelkto partnerio kvalifikacija turi būti ne žemesnė nei pasitraukiančiojo partnerio. Jei pasitelkiamas naujas partneris, taip pat, vadovaujantis pirkimo dokumentuose nurodytais reikalavimais, pateikiami dokumentai, pagrindžiantys pasitelkiamo partnerio neatitikimą pašalinimo pagrindams (jei tokie buvo keliami pirkimo vykdymo metu).
   5. Užsakovas, gavęs Rangovo prašymą su kitais Sutartyje nurodytais dokumentais, per 10 (dešimt) darbo dienų įvertina keitimo galimybes ir raštu informuoja Rangovą apie Sutarties nutraukimą arba apie leidimą atsisakyti ar pasitelkti partnerį. Užsakovui sutikus, Šalys pasirašo susitarimą, kuris laikomas neatsiejama Sutarties dalimi. Partnerio atsisakymas ar pakeitimas Sutartyje nurodytomis sąlygomis laikomas ne Sutarties keitimu, o Sutarties vykdymu joje nurodytomis sąlygomis.
3. **AVANSINIO MOKĖJIMO UŽTIKRINIMAS (*jei taikoma*)**
   1. Avansinio mokėjimo užtikrinimo dydis yra numatytas Sutarties Specialiosiose sąlygose.
   2. Avansinis mokėjimas gali būti užtikrintas Sutarties Specialiosiose sąlygose numatytais būdais.
   3. Avansinio mokėjimo užtikrinimo dokumentams *mutatis mutandis* taikomos Sutarties Bendrųjų sąlygų ‎12 skyriaus nuostatos.
4. **ASMENS DUOMENŲ TVARKYMAS**
   1. Šalys įsipareigoja užtikrinti, kad visi asmens duomenys būtų tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas, toliau – BDAR) ir kitais asmens duomenų tvarkymą ir jų apsaugą reglamentuojančiais teisės aktais. Kiekviena Šalis privalo informuoti savo darbuotojus ir kitus su Šalimi susijusius duomenų subjektus apie kitos Šalies atliekamą jų asmens duomenų tvarkymą laikantis BDAR reikalavimų bei kitos Šalies prašymu pateikti tai patvirtinančius įrodymus. Šalis, nevykdanti ar netinkamai vykdanti šiame punkte numatytus įsipareigojimus, privalo atlyginti kitai Šaliai dėl to patirtus nuostolius, įskaitant, bet neapsiribojant valstybės institucijų paskirtas baudas ir / ar kitas pinigines sankcijas.
   2. Jeigu vykdant Sutartį kita Šalis tvarkys asmens duomenis Užsakovo vardu kaip duomenų tvarkytojas, po Sutarties pasirašymo nedelsiant turi būti sudaromas duomenų tvarkymo susitarimas, kurio tekstas viešai publikuojamas AB „Lietuvos geležinkeliai“ interneto svetainėje[[11]](#footnote-12) arba, jei poreikis tvarkyti asmens duomenis paaiškėja po Sutarties pasirašymo, duomenų tvarkymo susitarimas Šalių pasirašomas nedelsiant, bet ne vėliau kaip iki asmens duomenų tvarkymo pradžios. Duomenų tvarkymo susitarimu Šalys negali pakeisti Sutarties sąlygų ir (ar) pakeisti ekonominę pusiausvyrą Rangovo naudai.
   3. Jeigu vykdant Sutartį Užsakovas kitai Šaliai, kaip savarankiškam duomenų valdytojui, perduos asmens duomenis, po Sutarties pasirašymo nedelsiant bus pasirašomas duomenų perdavimo susitarimas, kurio tekstas viešai publikuojamas AB „Lietuvos geležinkeliai“ interneto svetainėje[[12]](#footnote-13) arba, jei poreikis perduoti asmens duomenis paaiškėja po Sutarties pasirašymo, duomenų perdavimo susitarimas Šalių pasirašomas nedelsiant, bet ne vėliau kaip iki asmens duomenų perdavimo pradžios. Susitarimu Šalys negali pakeisti Sutarties sąlygų ir (ar) pakeisti ekonominę pusiausvyrą Rangovo naudai.
   4. Užsakovas, sudarydamas ir vykdydamas šią Sutartį, tvarko kitos Šalies darbuotojų asmens duomenis Sutarties sudarymo ir vykdymo, galiojančiuose teisės aktuose numatytų Užsakovo pareigų vykdymo ir kitais tikslais, atitinkančiais teisės aktų reikalavimus.
   5. Išsami informacija kaip tvarkomi asmens duomenys yra pateikta AB „Lietuvos geležinkeliai“ interneto svetainėje patalpintame Privatumo pranešime, adresu https://www.litrail.lt/privatumo-politika.
5. **BAIGIAMOSIOS NUOSTATOS**
   1. Sutartis yra sudaryta vadovaujantis Komunalinio sektoriaus pirkimų įstatymu ir/arba Viešųjų pirkimų įstatymu, kaip yra taikytina ir kitų teisės aktų nuostatomis, ir vykdoma Sutartyje bei minimuose įstatymuose numatytomis sąlygomis ir tvarka, išskyrus atvejus, kai atitinkamas viešąjį pirkimą reglamentuojantis įstatymas ir jį įgyvendinantys teisės aktai nėra privalomi taikyti pagal Užsakovo statusą pirkimus reglamentuojančių teisės aktų reikalavimų prasme. Šalys konstatuoja ir patvirtina, jog Sutarties nuostatos pirkimo sąlygų nuostatoms neprieštarauja.
   2. Nė viena Šalis neturi teisės perleisti visų arba dalies teisių ir pareigų pagal Sutartį jokiai trečiajai šaliai be išankstinio raštiško kitos Šalies sutikimo, išskyrus:
      1. Bendrųjų sąlygų 28.4 punkte numatytus atvejus;
      2. piniginio reikalavimo perleidimą pagal faktoringo sutartį su trečiuoju asmeniu (finansuotoju). Šalys susitaria, kad piniginio reikalavimo, kylančio iš Sutarties, perleidimas trečiajam asmeniui (finansuotojui) nekeičia Šalių kitų tarpusavio teisių ir pareigų, nustatytų Sutartyje ir teisės aktuose.
   3. Rangovas privalo būti įsiregistravęs arba įsiregistruoti PVM mokėtoju Lietuvos Respublikoje ir ne vėliau kaip per 14 (keturiolika) darbo dienų po Sutarties pasirašymo pateikti Užsakovui PVM registraciją patvirtinantį dokumentą. Užsakovas neatlygina išlaidų, susijusių su Rangovo pareiga registruotis PVM mokėtoju Lietuvos Respublikoje, taip pat kitų susijusių išlaidų.
   4. Rangovas patvirtina, kad jis neprieštarauja Užsakovo reorganizavimui, atskyrimui, pertvarkymui ar įmonės perdavimui, jos vykdomos veiklos (verslo) arba jos dalies perdavimui kitu teisiniu pagrindu (įskaitant, bet neapsiribojant, turto, įmonės, vykdomos veiklos (verslo) arba jos dalies įnešimui į trečiųjų asmenų įstatinį kapitalą) ir, jei jis būtų vykdomas, nereikalaus jokio papildomo prievolių įvykdymo užtikrinimo. Tokiems atvejams vykdyti nebus reikalingi jokie papildomi Rangovo sutikimai ar leidimai. Jeigu dėl bet kokių imperatyvių teisės aktų reikalavimų tokius sutikimus ar leidimus reikėtų gauti, Rangovas juos įsipareigoja išduoti nedelsiant, bet ne vėliau nei per Užsakovo prašyme nurodytą terminą.
      1. Tais atvejais, kai bus numatyta, jog šioje Sutartyje nustatyti Darbai yra reikalingi tiek Užsakovui, tiek ir / ar pagal Sutartį teises ir pareigas ar jų dalį įgijusiam ūkio subjektui, šioje Sutartyje numatytus įsipareigojimus Rangovas vykdys pagal poreikį tiek Užsakovo, tiek pagal Sutartį teises ir pareigas ar jų dalį įgijusio ūkio subjekto atžvilgiu.
      2. Jeigu Sutarties dalykas yra padalinamas (arba prijungiamas prie kitos analogiškos sutarties, kuri sudaryta to paties pirkimo pagrindu, dalyko), Sutarties kaina, Sutarties dalyko kiekis / apimtis, Sutarties įvykdymo užtikrinimo (jei tokio reikalauta) suma ir kitos Sutarties sąlygos yra padalinamos (arba sujungiamos) pagal reorganizavimo, atskyrimo, pertvarkymo ar įmonės, jos vykdomos veiklos (verslo) arba jos dalies perdavimo sąlygas (jei taikomos) arba proporcingai pagal naujų Sutarties šalių prisiimamų įsipareigojimų dalį.
      3. Sutartyje numatytas prievoles perima bei Sutartį toliau vykdo pagal Užsakovo teisių ir pareigų perėmėjas, nekeičiant esminių Sutarties sąlygų, pagal Užsakovo ir (ar) pagal Sutartį teises ir pareigas ar jų dalį įgijusio ūkio subjekto statusui (viešuosius) pirkimus reglamentuojančių teisės aktų reikalavimų prasme) taikytiną teisę.
      4. Šalys susitaria ir patvirtina, kad Sutartyje numatytomis sąlygoms ir tvarka vykdant Užsakovo keitimą, Užsakovo ir (ar) pagal Sutartį Užsakovo teises ir pareigas ar jų dalį perimančio ūkio subjekto rašytinis pranešimas apie atitinkamą Užsakovo teisių ir pareigų perleidimą bus laikomas tinkamu ir pakankamu pranešimu, prilyginamu Šalių susitarimui dėl Sutarties pakeitimo, atskiras Sutarties pakeitimas nebus sudaromas.
   5. Rangovas užtikrina ir atsako už tai, kad vykdydamas Sutartį laikosi bei šios Sutarties vykdymui nėra taikomos prekybinės, ekonominės ar finansinės sankcijos, embargai ar kitos ribojančios priemonės, kurias nustato, taiko ar administruoja Jungtinių Tautų Saugumo Taryba (JT), Europos Sąjunga (ES) ar jos institucijos, Jungtinės Amerikos Valstijos (JAV), įskaitant JAV iždo departamento Užsienio lėšų kontrolės biurą (OFAC), Jungtinė Didžiosios Britanijos ir Šiaurės Airijos Karalystė (JK), įskaitant Jo Didenybės iždo Finansinių sankcijų įgyvendinimo tarnybą (OFSI), taip pat Lietuvos Respublikos (LR) institucijos, ir (ar) bet kokios kitos Lietuvos Respublikoje įgyvendinamos tarptautinės sankcijos, nacionalinės ribojančios priemonės, įskaitant, bet neapsiribojant, 2006 m. gegužės 18 d. Tarybos reglamentu (EB) Nr. 765/2006 dėl ribojamųjų priemonių atsižvelgiant į padėtį Baltarusijoje ir į Baltarusijos įsitraukimą į Rusijos agresiją prieš Ukrainą (su visais vėlesniais jo pakeitimais ir papildymais), 2014 m. kovo 17 d. Tarybos Reglamentu (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (su visais vėlesniais jo pakeitimais ir papildymais), 2014 m. liepos 31 d. Tarybos reglamentu (ES) Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (su visais vėlesniais jo pakeitimais ir papildymais), Lietuvos Respublikos Vyriausybės 2023 m. birželio 28 d. nutarimu Nr. 512 ,,Dėl Nacionalinių kontrolės priemonių taikymo pagal reglamento (ES) 2021/821 9 straipsnį (su visais vėlesniais jo pakeitimais ir papildymais) (toliau šioje sutartyje – sankcijos), iš šios Sutarties vykdymo naudos negaus į subjektų, kuriems taikomos Sankcijos, sąrašus įtraukti asmenys.

Jei Rangovas ir (ar) jo pasitelkti asmenys, vykdydamas Sutartį, nesilaiko galiojančių teisės aktų / Sutarties reikalavimų ir dėl to valstybinės ar kitos kompetentingos institucijos pritaiko baudas ar kitas sankcijas Užsakovui, taip pat, jeigu dėl bet kokių aplinkybių, susijusių su Rangovu, jo pasitelktais asmenimis ar jo atliekamais Darbais, teikiamomis paslaugomis/prekėmis ar Sutarties dalyku, Užsakovui yra taikomos sankcijos, Rangovas įsipareigoja apsaugoti Užsakovą nuo bet kokių neigiamų pasekmių, atsakyti prieš Užsakovą dėl bet kokių neigiamų pasekmių, kurias Užsakovui gali sukelti Rangovui taikomos sankcijos, ir atlyginti Užsakovui bei tretiesiems asmenims visus jo dėl to patirtus tiesioginius ir netiesioginius nuostolius ar žalą bei papildomas išlaidas (įskaitant, bet neapsiribojant, dėl Užsakovo dalykinės reputacijos sumenkimo, veiklos suvaržymų, verslo sandorių bei klientų praradimo ar kitų neigiamų pasekmių, susijusių su Užsakovo ar jo darbuotojų veiklos apribojimais) per 7 (septynias) kalendorines dienas nuo mokėjimo reikalavimo (sąskaitos gavimo dienos).

Rangovas privalo nedelsiant, bet ne vėliau nei per 1 (vieną) darbo dieną nuo sankcijų taikymo pradžios arba nuo sužinojimo apie planuojamas taikyti sankcijas, informuoti Užsakovą raštu, jei Pirkimo objektui ar jo daliai, Rangovui, jo pasitelktam asmeniui, gamintojui, akcininkui ar naudos gavėjui planuojamos taikyti arba yra pritaikytos sankcijos. Rangovas, pažeidęs reikalavimą laiku informuoti Užsakovą raštu apie šiame Sutarties punkte nurodytas aplinkybes, sumoka 10 (dešimt) proc. nuo Sutarties kainos be PVM dydžio baudą ir atlygina nuostolius, kiek jų nepadengia bauda. Baudos sumokėjimas neatleidžia nuo Sutarties nutraukimo ar pripažinimo negaliojančia, vadovaujantis Sutarties nuostatomis.

* 1. Visus kitus klausimus, kurie neaptarti Sutartyje, reguliuoja Lietuvos Respublikos teisės aktai.
  2. Sutartis sudaryta lietuvių kalba, yra Šalių perskaityta ir suprasta. Sutarties autentiškumas patvirtintas ant kiekvieno Sutarties lapo kiekvienos Šalies įgaliotų asmenų parašais arba Sutartis susiuvama ir pasirašoma paskutinio lapo antroje pusėje, arba Sutartis pasirašome elektroniniu parašu.
  3. Šią Sutartį sudaro Sutarties Specialiosios sąlygos, jų priedai ir Sutarties Bendrosios sąlygos. Jeigu Sutarties Specialiųjų sąlygų ir / ar jų priedų nuostatos neatitinka Sutarties Bendrųjų sąlygų nuostatų, pirmenybė yra teikiama Sutarties Specialiųjų sąlygų bei jų priedų nuostatoms.
  4. Pirkimo dokumentai ir jų paaiškinimai (patikslinimai), jei tokių būtų, Rangovo pateiktas pasiūlymas ir jo paaiškinimai, jei tokių būtų, yra neatskiriamos šios Sutarties dalys.
  5. Sudarydamas Sutartį, Rangovas patvirtina, kad yra susipažinęs su tinklalapyje [www.ltg.lt](http://www.ltg.lt) paskelbta LTG įmonių grupėje taikoma Sankcijų įgyvendinimo ir kontrolės politika, Atsparumo korupcijai politika ir joje nurodytais principais. Rangovas patvirtina, kad atitinka šiuose dokumentuose nustatytus reikalavimus, keliamus LTG įmonių grupės kontrahentams, ir įsipareigoja laikytis juose nustatytų įpareigojimų, keliamų LTG įmonių grupės kontrahentams.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. [sankciju\_igyvendinimo\_ir\_kontroles\_politika\_lt.pdf (ltg.lt)](https://doc.ltg.lt/lt/apie_mus/valdymas/vidaus_teises_aktai/sankciju_igyvendinimo_ir_kontroles_politika_lt.pdf) [↑](#footnote-ref-2)
2. Rangos darbų atlikimo terminas nurodytas Sutarties Specialiosiose sąlygose. [↑](#footnote-ref-3)
3. Jeigu pirkime pagal pasirinktą pirkimo vykdymo būdą buvo numatytas galutinių pasiūlymų teikimas, tada visoje Sutartyje vartojamos sąvokos pasiūlymas/pasiūlymai reiškia „galutinį pasiūlymą/galutinius pasiūlymus“. [↑](#footnote-ref-4)
4. Fiziškai neįvykdyti (neatlikti) darbai. [↑](#footnote-ref-5)
5. Sutarties kainos (įkainių) peržiūrai taikomas patikslinto Indekso pokyčio koeficiento (KD; KM) skaičiavimas. [↑](#footnote-ref-6)
6. Pavyzdžiui, Indekso reikšmė laikotarpio pradžioje - 110,10, Indekso reikšmė laikotarpio pabaigoje - 116,10. Tokiu atveju, pritaikius formules K ir KD, apskaičiuojame, kad pirmojo laikotarpio patikslintas Indekso pokyčio koeficientas yra 1,0045 (įvertinus 0,05 dalį) ir šis patikslintas Indekso pokyčio koeficientas (KD) taikomas Sutarties kainos (įkainių) perskaičiavimui iki kito perskaičiavimo (jei toks būtų). Kito (antrojo) laikotarpio Indekso reikšmė laikotarpio pabaigoje - 113,10 ir apskaičiavus Indekso pokyčio koeficientą (K) gauname rezultatą - 1,0272 (K=113,10/110,10=1,0272), tokiu atveju Indekso pokyčio koeficientas (K) yra intervale (imtinai) tarp 0,95 – 1,05, tada iki prašymo peržiūrėti Sutarties kainą (įkainius) gavimo dienos faktiškai neatliktų darbų kaina (įkainiai) be PVM perskaičiuojama (-i) į Rangovo pasiūlyme pateiktą šių faktiškai neatliktų darbų kainą (įkainius) be PVM (t. y. iki prašymo peržiūrėti Sutarties kainą (įkainius) gavimo dienos faktiškai neatliktų darbų kaina (įkainiai) be PVM po peržiūros bus lygi (-ūs) Rangovo pasiūlyme pateiktai šių faktiškai neatliktų darbų kainai (įkainiams) be PVM). [↑](#footnote-ref-7)
7. Pavyzdžiui, Indekso reikšmė laikotarpio pradžioje - 110,10, Indekso reikšmė laikotarpio pabaigoje - 116,10. Tokiu atveju, pritaikius formules K ir KD apskaičiuojame, kad pirmojo laikotarpio patikslintas Indekso pokyčio koeficientas yra 1,0045 ir šis patikslintas Indekso pokyčio koeficientas (KD) taikomas Sutarties kainos (įkainių) perskaičiavimui iki kito perskaičiavimo (jei toks būtų). Kito (antrojo) laikotarpio Indekso reikšmė laikotarpio pabaigoje - 117,10. Tokiu atveju, pritaikius formules K ir KD apskaičiuojame, kad antrojo laikotarpio patikslintas Indekso pokyčio koeficientas yra 1,0136 ir šis patikslintas Indekso pokyčio koeficientas (KD) taikomas sutarties kainos (įkainių) perskaičiavimui iki kito perskaičiavimo (jeigu toks būtų) (ir atitinkamai taip toliau). [↑](#footnote-ref-8)
8. Kiekvienos Sutarties kainos (įkainių) peržiūros metu (pirmos, antros ar kt.) faktiškai neatliktų darbų vertė be PVM lygi Rangovo pasiūlyme pateiktai šių darbų vertei be PVM ir minėta neatliktų darbų vertė be PVM kiekvienos peržiūros metu yra dauginama iš patikslinto Indekso pokyčio koeficiento (KD; KM). [↑](#footnote-ref-9)
9. Sutarties Šalies rašytinio prašymo peržiūrėti Sutarties kainą (įkainius) gavimo dieną paskutinis žinomas Indeksas. [↑](#footnote-ref-10)
10. [2014 m. vasario 26 d. Europos Parlamento ir Tarybos direktyva 2014/25/ES dėl subjektų, vykdančių veiklą vandens, energetikos, transporto ir pašto paslaugų sektoriuose, vykdomų pirkimų, kuria panaikinama Direktyva 2004/17/EB](http://vpt.lrv.lt/uploads/vpt/documents/files/2014-25-ES.pdf) [↑](#footnote-ref-11)
11. <https://www.litrail.lt/documents/10291/14393575/LTG-Duomen%C5%B3-tvarkymo-susitarimas-LT---2023+%282%29.docx/add2df32-74c9-4881-a713-d939d92bba89> [↑](#footnote-ref-12)
12. <https://www.litrail.lt/documents/10291/14393575/LTG-Duomen%C5%B3-perdavimo-susitarimas-LT---2023+%282%29.docx/582e764b-fcc5-4a5a-84df-3659082ebba7> [↑](#footnote-ref-13)